Horoscope Today December 13, 2019: നിങ്ങളുടെ ഇന്നത്തെ ദിവസം എങ്ങനെയെന്ന് പീറ്റർ വിഡല് എഴുതുന്നു\nUpdated: December 13, 2019 2:42:51 pm\nഇന്ന് കര്‍ക്കിടകം,ചിങ്ങം രാശിക്കാരുടെ ദിവസമാണ്. ഈ രണ്ട് രാശികള് ഒരുമിച്ച് വന്നാല് വന്യമായ സ്വപ്നങ്ങളും വലിയ ആശയങ്ങളും കൊണ്ട് നടക്കുന്നവരെ സംബന്ധിച്ച് അനുകൂലമായ ദിവസമാണെന്നായിരിക്കും ജ്യോതിശാസ്ത്രഞ്ജന്‍മാര് ഇതേക്കുറിച്ച് പറയുക. എന്നാല് വ്യാപാരസംബന്ധമായ ഇടപാടുകള്‍ക്ക് യോജിച്ച ദിവസവുമല്ല. അബദ്ധം കാണിക്കുന്നതിനേക്കാള് മുന്‍കരുതലെടുക്കുകയാണ് നല്ലത്.\nയാത്ര ചെയ്യുന്നത് ഇപ്പോഴുളള അവസ്ഥയ്ക്ക് മാറ്റം കൊണ്ടുവന്നേക്കാമെങ്കിലും, വീട്ടിലെ ചെറിയ കാര്യങ്ങളെക്കുറിച്ച് പോലും ആശങ്കയിലായിരിക്കുന്ന നിങ്ങള്‍ക്ക് അതേക്കുറിച്ച് ചിന്തിക്കാനാവില്ല. വ്യാഴം നിങ്ങളുടെ കാര്യത്തില് അനുകൂല നിലപാടെടുത്തിരിക്കുന്നതിനാല്, എല്ലാ മേഖലകളിലും പ്രത്യേകിച്ച് സാമൂഹ്യപരമായ് പുരോഗതി ഉണ്ടാകേണ്ടതാണ്.\nജോലി സ്ഥലത്തെ അവസ്ഥ ആശങ്കപ്പെടുത്തുന്നതാണെങ്കിലും എന്താണ് അതിന്‍റെ യഥാര്‍ത്ഥ കാരണമെന്നത് കണ്ടെത്തുക ബുദ്ധിമുട്ടാണ്. ഇപ്പോഴത്തെ ചന്ദ്രന്‍റെ സ്ഥാനമാണ് ഈ അസ്വസ്ഥതകള് കൊണ്ടുവരുന്നത്. എന്നിരുന്നാലും ഈ കൊടുങ്കാറ്റിനെയും നിങ്ങള്‍ക്ക് അതിജീവിക്കാനാവും.\nസാമ്പത്തീകമേഖല നിഗൂഢമായ് തുടരുന്നതിനാല് എല്ലാ ഇടപാടുകളും അത്രത്തോളം സുതാര്യവും കൃത്യതയും ഉളളതായിരിക്കണം. ഈ അവസ്ഥയില് നിങ്ങള് ചെയ്യേണ്ട അവസാനത്തെ കാര്യം മറന്നുപോയ ചില സാമ്പത്തീക ഇടപാടുകള് തീര്‍പ്പാക്കുക എന്നതാണ്. അതിന് വേണ്ടി നിങ്ങള്‍ക്ക് ഏറ്റം വിശ്വസ്തരായ ആളുകളില് നിന്ന് പിന്തുണ തേടുക.\nനിങ്ങളുടെ ഇടപാടുകളെക്കുറിച്ച് അറിയുന്നതിന് ഒരു പങ്കാളി ഉടന് തന്നെ നിങ്ങളെ ബന്ധപ്പെടാന് ഇടയുള്ളതിനാല് ആ വ്യക്തിയെ കാര്യങ്ങള് ധരിപ്പിക്കാന് നിങ്ങള് തയ്യാറാവുക. നേരത്തെ ഉറപ്പ് നല്‍കിയ വാഗ്ദാനങ്ങളെല്ലാം പൂര്‍ത്തിയാക്കിയിട്ടുണ്ടോയെന്ന് പരിശോധിക്കുക. വൈകാരികമായ ഇടപാടുകളെല്ലാം പൂര്‍ത്തിയാക്കിയാല് നിങ്ങള്‍ക്ക് ആത്മവിശ്വാസത്തോടെ മുന്നേറാം.\nഅധികവേഗത്തില് നിങ്ങീക്കൊണ്ടികരിക്കുന്ന ഗ്രഹങ്ങളുടെ പ്രഭാവത്താല് നിങ്ങള്‍ക്കിന്ന് തിരക്കുള്ള ദിവസമായിരിക്കാം. ആകര്‍ഷകമായ നിക്ഷേപ പദ്ധതികളിലേക്കായ് സാമ്പത്തീക ഇടപാടുകളുമായ് വരുന്നവരുടെ മേല് ഒരു കണ്ണ് വേണം. സാമ്പത്തീക ഇടപാടുകള് സ്വസ്ഥമാക്കിയാല് നിങ്ങളുടെ റൊമാന്‍റിക് കാര്യങ്ങള്‍ക്ക് പരിഗണന നല്‍കാം.\nപണ്ട് ചെയ്ത ചില കാര്യങ്ങള് പുതിയ താല്‍പര്യങ്ങള് തുടക്കമിടാന് പ്രേരകമായേക്കാം. സാമ്പത്തീക മേഖല അത്ര ഭദ്രമല്ലാത്തതിനാല് കുടിശ്ശികയായ് കിടക്കുന്ന ഇടപാടുകള് പൂര്‍ത്തിയാക്കുന്നതാണ് നല്ലത്. ഇക്കാര്യത്തില് അല്‍പം താമസം നേരിടേണ്ടി വന്നാലും ഉപേക്ഷ കരുതരുത്.\nനിങ്ങളുടെ ജീവിതത്തില് നടക്കുന്നതെല്ലാം വളരെ നിസ്സാരകാര്യങ്ങളാണെന്നും നിങ്ങളുടെ പദ്ധതികളെല്ലാം പങ്കാളികള് ഇരുകയ്യും നീട്ടി സ്വീകരിക്കുമെന്നുള്ളതുമെല്ലാം അബദ്ധധാരണകളാണ്. മറ്റുള്ളവര്‍ക്കുണ്ടാകുന്ന വൈകാരിക വ്യതിചലനങ്ങള് സഹിഷ്ണുതയോടെ ഉള്‍ക്കൊള്ളുക. അതല്ലെങ്കില് വളരെ അടുപ്പമുള്ള ഒരു വ്യക്തി കാരണം നിങ്ങളുടെ അടി തെറ്റിയേക്കാം.\nനിങ്ങള് ഇന്ന് അല്‍പം സമ്മര്‍ദ്ദത്തിലാണെന്നുളള വസ്തുത അംഗീകരിക്കുന്നതോടൊപ്പം ഒരു കാര്യം ഓര്‍മിപ്പിക്കുകയാണ്. നിങ്ങളുടെ ശാരീരികക്ഷമത മെച്ചപ്പെടുത്തുന്നതിന് വേണ്ടി ഈ സമയം ഉപയോഗിക്കുക. ദുശ്ശീലങ്ങളൊക്കെ ഉപേക്ഷിച്ച് ശരീരത്തെ നല്ല നിലയിലാക്കാന് എന്ത് വില കൊടുത്തും ശ്രമിക്കണം.\nഗാര്‍ഹികാസ്വസ്ഥതകള് ബുദ്ധിമുട്ടിപ്പിക്കുന്നുണ്ടെങ്കിലും ഒരു തരത്തില് നിങ്ങളഭിമുഖീകരിക്കുന്ന അസംതൃപ്തിയുടെ അടിസ്ഥാനകാരണങ്ങള് കണ്ടെത്താന് ഇതവസരമൊരുക്കിയേക്കാം. നിങ്ങളെന്താണെന്ന് കൃത്യമായ് മറ്റുള്ളവരെ ബോധ്യപ്പെടുത്തുക. കഴിഞ്ഞകാലങ്ങളിലെ ചില ഉത്തരവാദിത്തങ്ങള് പൂര്‍ത്തിയാക്കിയിട്ടുണ്ടോ എന്ന് പരിശോധിക്കുക.\nയാത്രകള്‍ക്ക് യോജിച്ച ദിവസമല്ലെന്നാണ് കാണുന്നതെങ്കിലും വഴിയും മറ്റ് നിര്‍ദേശങ്ങളും നിങ്ങള്‍ക്ക് അത്രത്തോളം ബോധ്യമുണ്ടെങ്കില് സ്വന്തം ഉത്തരവാദിത്തല് പോകാം. വസ്തുതകളില് ഉറച്ച് നില്‍ക്കുന്നതിനാല് പല തെറ്റിദ്ധാരണകളും ഉണ്ടായേക്കാം. പങ്കാളികള്‍ക്ക് ഈ തെറ്റിദ്ധാരണയുടെ ആനുകൂല്യം പ്രയോജനപ്പെടുത്താന് അവസരം കൊടുക്കരുത്.\nനിങ്ങള് അടുത്തിടെ നടത്തിയ ഒരു ഇടപാട് ഇനിയും പരസ്യമാക്കിയിട്ടില്ല. അതുകൊണ്ട് തന്നെ ഒപ്പിട്ട് മുദ്രവയ്ക്കുന്നതിന് മുന്‍പ് ആവശ്യമായ ഭേദഗതികള് വരുത്താന് ഇനിയും സമയമുണ്ട്. പങ്കാളികള് നിങ്ങളുടെ താല്‍പര്യങ്ങള് കൂടി പരിഗണിക്കണമെന്ന് നിങ്ങള് കരുതുന്നതില് തെറ്റില്ല.\nജ്യോതിശാസ്ത്രമനുസരിച്ച് ഇന്നല്‍പം തിരക്കുള്ള ദിവസമാണെങ്കിലും നിങ്ങളെ സംബന്ധിച്ച് കഴിഞ്ഞ കുറച്ചുദിവസങ്ങളെ അപേക്ഷിച്ച് അല്‍പം സമാധാനവും ശാന്തതയുമുള്ള ദിവസമാണ്. പണമിടപാടുകള് നടത്തുമ്പോള് പ്രത്യേകിച്ച് മറ്റുള്ളവരുടെ പണവും നിങ്ങളുടെ കൈവശമുള്ളപ്പോള് കൂടുതല് ശ്രദ്ധിക്കുക,\nWeb Title: Horoscope today december 13 2019 aries capricorn taurus scorpio sagittarius gemini cancer check astrology prediction


വാര്‍ത്താചിത്രങ്ങള് | Art and Stage | Deshabhimani | Sunday Sep 18, 2016\nചിത്രമെഴുത്തിന്റെ പ്രതലം ഏതുമാകാം. വര്‍ത്തമാനപത്രങ്ങള് ഒരുപാട് വായിക്കുന്ന മലയാളിക്കുമുന്നില് വര്‍ത്തമാനപത്രങ്ങളില് വരച്ച ചിത്രങ്ങള് കാഴ്ചവയ്ക്കുന്നത് മലപ്പുറം ജില്ലയിലെ മുണ്ടക്കോട്ടുകുറിശി സ്വദേശി സുഭാഷ്കുമാറാണ്. രാജ്യത്തെ പതിനാറോളം വര്‍ത്തമാനപത്രങ്ങള് ചിത്രമെഴുത്തിന് പ്രതലമാക്കിയ സുഭാഷിന്റെ ചിത്രങ്ങളുടെ പ്രദര്‍ശനം ഇപ്പോള് കൊച്ചിയിലെ ദര്‍ബാര്‍ഹാള് കലാകേന്ദ്രത്തില് നടക്കുന്നു. ചിത്രകാരന് സ്കൂള് അധ്യാപകനും വായനശാലാ പ്രവര്‍ത്തകനുംകൂടിയാകുമ്പോള് വാര്‍ത്തയുടെയും ഭാഷയുടെയും ചൂടുംചൂരുമുള്ള പ്രതലത്തില് ചാലിക്കുന്ന ചായങ്ങള്‍ക്ക് വ്യത്യസ്തമായൊരു ആസ്വാദനതലം കൈവരുന്നു.\nകുട്ടിക്കാലംമുതല് ചിത്രരചനയില് കമ്പമുള്ള സുഭാഷ് സ്വകാര്യ ഇന്‍സ്റ്റിറ്റ്യൂട്ടുകളിലാണ് പ്രാഥമിക പഠനം നടത്തിയത്. കര്‍ണാടക സര്‍വകലാശാലയില്‍നിന്ന് ചിത്രകലാ ബിരുദം നേടി. അക്രിലിക്കിലും എണ്ണച്ചായത്തിലുമെല്ലാം ക്യാന്‍വാസില് ചിത്രമെഴുതലായിരുന്നു ആദ്യം. ഒരു വര്‍ഷംമുമ്പാണ് വായിച്ചുതള്ളുന്ന പത്രത്താളുകളില് ചേര്‍ത്തുവയ്ക്കാവുന്ന ചിത്രങ്ങളെക്കുറിച്ച് ആലോചിച്ചത്. കുന്നക്കാവ് ഗവ. ഹയര് സെക്കന്‍ഡറി സ്കൂളിലെ അധ്യാപകന് എന്ന നിലയില് ദേശീയ അധ്യാപക പരിശീലനക്യാമ്പില് പങ്കെടുത്തപ്പോഴാണ് അത്തരമൊരു പരീക്ഷണത്തിന്റെ സാധ്യത ഗൌരവത്തോടെ ആരാഞ്ഞത്. രാജ്യത്തെ വിവിധ സംസ്ഥാനങ്ങളില്‍നിന്നുള്ള വിവിധ ഭാഷയും സംസ്കാരവുമുള്ള അധ്യാപകര്‍ക്കിടയില് കഴിഞ്ഞപ്പോള് ആ ചിന്തയ്ക്ക് രൂപം കൈവന്നു. അങ്ങനെ വായിച്ചുതള്ളാനും വേണ്ടിവന്നാല് എന്തെങ്കിലുമൊക്കെ കുത്തിവരയ്ക്കാനും ഉപയോഗിച്ചിരുന്ന വര്‍ത്തമാനപത്രം സുഭാഷിന്റെ ക്യാന്‍വാസായി മാറി. ന്യൂസ് പ്രിന്റില് വെള്ളം പടരുമെന്നതിനാല് കളര്‍പേനയുപയോഗിച്ചാണ് വര. സുതാര്യമല്ലാത്ത നിറങ്ങളും ഉപയോഗിക്കുന്നില്ല. വര്‍ത്തമാനപത്രത്തിലെ വാര്‍ത്തയും സുഭാഷിന്റെ രചനയില് ഉള്‍പ്പെടുന്നു. സാധാരണയായി പത്രങ്ങളുടെ എഡിറ്റോറിയല് പേജാണ് വരയ്ക്കാന് എടുക്കുന്നത്. വാര്‍ത്തയുടെ രാഷ്ട്രീയവും നിലപാടുകളും അവിടെയാണ് കനത്തില് പതിയുന്നത് എന്നതുകൊണ്ടുതന്നെയാണ് ആ തെരഞ്ഞെടുപ്പ്.\nവ്യത്യസ്തമായി എന്തെങ്കിലും ചെയ്ത് ശ്രദ്ധനേടണമെന്ന ആഗ്രഹമല്ല സുഭാഷിനെ ഇതുപോലൊരു പരീക്ഷണത്തിന് ധൈര്യപ്പെടുത്തിയത്. ഭാഷയുടെയും സംസ്കാരത്തിന്റെയും വൈവിധ്യങ്ങള്‍ക്കും വൈജാത്യങ്ങള്‍ക്കുംമേലെ വര്‍ണഭാഷയുടെ സാര്‍വത്രികതയെ പ്രതിഷ്ഠിക്കുന്നതിലൂടെ കലയുടെയും മാനവികതയുടേതുമായ തെളിവുള്ളൊരു രാഷ്ട്രീയമുദ്രാവാക്യം തന്റെ രചനകളിലൂടെ മുന്നോട്ടുവയ്ക്കുകയാണ് സുഭാഷ്. നരേറ്റീവായ ശൈലിയിലാണ് രചനകള്. വര്‍ത്തമാനപത്രങ്ങള് ആവശ്യപ്പെടുന്ന സരസവായനയും ആഴത്തിലുള്ള മനനവും സുഭാഷിന്റെ ചിത്രങ്ങളോടും ഉള്‍ച്ചേര്‍ത്തിരിക്കുന്നു. പത്രത്താള്‍മുഴുവന് നിറഞ്ഞുനില്‍ക്കുന്നതാണ് രചനകളെല്ലാം. ഓരോ ഭാഷയുടെയും സംസ്കാരത്തിന്റെയും സവിശേഷതകള് അതതു പത്രത്താളുകളിലെ ചിത്രരചനയ്ക്കായി ഉപയോഗപ്പെടുത്താനും ശ്രദ്ധിക്കുന്നു.\nചിത്രം വരയ്ക്കുമായിരുന്ന അച്ഛന് തോടയം വീട്ടില് വേലായുധനില്‍നിന്നാണ് സുഭാഷ് ചെറുപ്പത്തില്‍തന്നെ ചിത്രരചനയോടുള്ള കൌതുകം വളര്‍ത്തിയെടുത്തത്. ലൈബ്രറി പ്രവര്‍ത്തനവും പുരോഗമന കലാപ്രവര്‍ത്തനവും പില്‍ക്കാലം ഒപ്പംകൂടി. മുണ്ടക്കോട്ടുകുറിശി വായനശാലാ സെക്രട്ടറിയും ലൈബ്രറി കൌണ്‍സില് ജില്ലാ കമ്മിറ്റി അംഗവും പുരോഗമന കലാ സാഹിത്യസംഘം ചെര്‍പ്പുളശേരി മേഖലാ കമ്മിറ്റി അംഗവുംകൂടിയാണ് സുഭാഷ്. ഭാര്യ: ആശാബായി. മക്കള്: ഗൌതം, ബസന്ത്.


തെരുവ് നായകളുടെ ആക്രമണത്തിൽ ഭയന്ന് കഠിനംകുളത്തെ തീരദേശ ഗ്രാമം\nസ്വന്തം ലേഖകൻ January 12, 2022 12:16 PM IST\nതെരുവു നായകളുടെ ആക്രമണം ഭയന്നു തിരുവനന്തപുരം കഠിനംകുളത്തെ തീരദേശ ഗ്രാമം. അഞ്ചു കുഞ്ഞുങ്ങളടക്കം ആറു പേര്‍ക്കാണ് കഴിഞ്ഞ ദിവസം നായകളുടെ കടിയേറ്റത്. പ‍ഞ്ചായത്തും സര്‍ക്കാരും നടപടിയെടുക്കുന്നില്ലെന്നാണ് നാട്ടുകാരുടെ പരാതി.\nകഠിനംകുളം പഞ്ചായത്തിലെ തീരദേശഗ്രാമമായ മര്യനാട്ടാണ് തെരുവുനായ ശല്യം രൂക്ഷമായിരിക്കുന്നത്. അഞ്ചു കുഞ്ഞുങ്ങളടക്കം നായകളുടെ കടിയേറ്റ ആറുപേര്‍ക്കും ഗുരുതര പരുക്കാണ്. വീട്ടുമുറ്റത്തു കളിച്ചു നടന്ന കുട്ടികളെയാണ് നായകള് കടിച്ചത്.\nഇവരെല്ലാം ജനറല് ആശുപത്രിയിലും മെഡിക്കല് കോളജിലുമെത്തിയാണ് പേ വിഷബാധ പ്രതിരോധ കുത്തിയെയ്പെടുത്തത്. ഒരു കിലോമീറ്റര് പരിസരത്ത് അലഞ്ഞുതിരിടുന്ന തെരുവുനായകൂട്ടത്തെ കാരണം നാട്ടുകാര്‍ക്ക് വീട്ടിനു പുറത്തിറങ്ങാന് പോലും ഭയമാണ്. അധികൃതര് നടപടിയെടുത്തില്ലെങ്കില് ശക്തമായ പ്രക്ഷോഭത്തിനൊരുങ്ങുകയാണ് നാട്ടുകാര്


Game of Thrones Season 8 Episode2and Episode 3, Game of Thrones season 8 episode2recap: Bran reveals the Night King’s endgame | Entertainment News, The Indian Express:ഗെയിം ഓഫ് ത്രോൺസ് എപ്പിസോഡ് 2, എപ്പിസോഡ് 3\nGame Of Thrones Season 8 Episode2Episode\nGame of Thrones, Season 8 Episode 3: ഇനി മൂന്നാം എപ്പിസോഡിനായുള്ള കാത്തിരിപ്പ്\nGame of Thrones, Season 8 Episode 3: ‘ഗെയിം ഓഫ് ത്രോണ്‍സി’ന്റെ ചരിത്രത്തിലെ ഏറ്റവും നീളം കൂടിയ എപ്പിസോഡ് ആണ് അടുത്ത് എന്നത് കാത്തിരിപ്പിന്റെ ആകാംഷ കൂട്ടുന്നു.\nApril 27, 2019 01:18:50 pm\nGame of Thrones, Season 8 Episode 2: പ്രേക്ഷകരെ പിടിച്ചിരുത്താൻ ‘ഗെയിം ഓഫ് ത്രോൺസി’ന് ആവേശകരമായ ട്വിസ്റ്റുകളോ അപ്രതീക്ഷിതമായ മരണങ്ങളോ വേണ്ട എന്ന് ഒരിക്കൽ കൂടി തെളിയിച്ചിരിക്കുന്നു സീസണ് എട്ടിലെ രണ്ടാം എപ്പിസോഡ്. അതിന് ഉത്തമ ഉദാഹരണം ആണ് ബ്രയൻ ഓഫ് ടാർത്തിന്ന് ജെയ്മി ലാനിസ്റ്റ്ർ നൈറ്റ് പദവി നൽകുന്ന രംഗം. അധികം ട്വിസ്റ്റുകള് ഒന്നും ഇല്ലാതെ തന്നെ രണ്ടാം എപ്പിസോഡ് പ്രേക്ഷകർ പ്രതീക്ഷിച്ച രീതിയിൽ മുന്നേറി. കൊടുങ്കാറ്റിന് മുമ്പുള്ള ശാന്തത പോലുള്ള ഒരു പ്രതീതിയാണ് എപ്പിസോഡ് ഉടനീളം. ഒരു അവസാന കൂടിക്കാഴ്ചക്ക് ഉള്ള അവസരം എന്ന രീതിയിൽ ആണ് കഥാപാത്രങ്ങൾ ഈ സായാഹ്നത്തെ കാണുന്നത്.\nരണ്ടാം എപ്പിസോഡില് കണ്ടത്\nആദ്യ എപ്പിസോഡിന് ശേഷം പ്രേക്ഷകർ പ്രതീക്ഷിച്ച പോലെ തന്നെ ജെയ്മിക്കു വേണ്ടി ലെയ്ഡി ബ്രയനും ടിറിയനും അപേക്ഷിക്കുന്നു. അതു പോലെ തന്നെ ആര്യയും ജൻഡ്രിയും തമ്മിൽ ഉള്ള പ്രണയം അടുത്ത തലത്തിലേക്ക് എത്തി ചേരുന്നു. മറ്റൊരു ആവേശകരമായ രംഗം ആണ് സാന്സയുമയി ഒരു ധാരണയിൽ എത്താൻ ഡാനി ശ്രമിക്കുന്ന രംഗം. വാക്കുകൾ കൊണ്ട് മുറിവേൽപ്പിക്കാൻ, തന്നെ വെല്ലാൻ ആരും തന്നെയില്ല എന്നെ സാൻസ വീണ്ടും തെളിയിക്കുന്നു. തിയോൺ ഗ്രെയ്ജോയിയുടെ വിൻറ്റർഫെല്ലിലേക്ക് ഉള്ള തിരിച്ച് വരവും നമ്മൾ കാണുന്നു. ലെയ്ഡി ബ്രയനോട് ഒരു താല്പര്യം തോന്നി തുടങ്ങിയത് മുതൽ മുടങ്ങാതെ കോമിക് റിലീഫ് (comic relief) നൽകുന്ന ടോർമണ്ട്, ഈ എപ്പിസോഡിലും നിരാശപ്പെടുത്തുന്നില്ല. ജോൺ തന്റെ യഥാർത്ഥ പേര് ഡാനിയോട് പറയുമ്പോൾ തന്നെക്കാൾ ‘അയൺ ത്രോണി’ലിരിക്കാൻ അവകാശം ഉള്ള ഒരാളെ കണ്ടതിന്റെ ഭീതി ഡാനിയുടെ മുഖത്ത് കാണാം.\nയുദ്ധ തന്ത്രങ്ങൾ മെനയുന്നതിനിടയിൽ, ബ്രാന് നൈറ്റ് കിംഗ് തനിക്ക് വേണ്ടി വരും എന്ന് അറിയിക്കുന്നു. അങ്ങനെ നൈറ്റ് കിംഗിന്റെ വരവിന്റെ ഉദ്ദേശ്യത്തെ പറ്റി ഒരു സൂചനയും നമുക്ക് ലഭിക്കുന്നു. അതു പോലെ ഉറ്റു നോക്കുന്നതാണ് ബ്രോണിന്റെ വരവും, അവൻ ആരുടെ പക്ഷം ചേരും എന്നതും- മുമ്പ് പല തവണ അവൻ ജീവൻ രക്ഷിച്ച രണ്ട് ലാനിസ്റ്റർ സഹോദരന്മാരന്‍മാരുടെ കൂടെയോ അതോ അതൊസർസിയുടെ കൂടെയോ എന്ന്. തന്റെ അച്ഛനെ കൊല്ലാൻ ടിറിയൻ ഉപയോഗിച്ച ആയുധം ആണ് സെർസി ബ്രോണിന് നൽകിയിരിക്കുന്നത് എന്നും നമ്മൾ കണ്ടതാണ്.\nഗാനങ്ങളും പശ്ചാത്തല സംഗീതവും എന്നും ഗെയിം ഓഫ് ത്രോൺസിന്റെ അഭിവാജ്യ ഘടകം ആണ്. രണ്ടാം എപ്പിസോഡിൽ പോഡ്രിക് പാടുന്ന ‘Jenny of Oldstones’ എന്ന ഗാനവും, ‘The Light of the Seven’, ‘Rains of Castermere’ എന്നീ ഗാനങ്ങൾ പോലെ തന്നെ പ്രേക്ഷക മനസ്സുകളിൽ ഇടം നേടി കഴിഞ്ഞു.\nമൂന്നാം എപ്പിസോഡ് കാത്തുവയ്ക്കുന്നതെന്ത് ?\nGame of Thrones, Season 8 Episode 3: അവസാന യുദ്ധം അടുത്ത എത്തിയതോടെ പ്രേക്ഷകർ ആരൊക്കെ മരിക്കും എന്ന പ്രവചനങ്ങളുമായി കാത്തിരിക്കുകയാണ്. ‘ഗെയിം ഓഫ് ത്രോൺസ്’ ഇതു വരെ പ്രേക്ഷകർക്ക് നൽകിയ പാഠം വെച്ച് പകുതിയിലേറെ കഥാപാത്രങ്ങളുടെ മരണം ഏവരും പ്രതീക്ഷിക്കുന്നു എന്നെ പറയാന് കഴിയും. മൂന്നാം എപ്പിസോഡിന്റെ ട്രെയിലറിൽ നിന്നും പ്രേക്ഷകർക്ക് അധികം സൂചനകൾ ഒന്നും ലഭിക്കുന്നില്ല. എന്നാൽ ശ്രദ്ധേയമായ കാര്യം ട്രെയിലറിൽ നൈറ്റ് കിങ്ങിന്റെ അഭാവം ആണ്. അതു പോലെ തന്നെ രണ്ടാം എപ്പിസോഡിലെ സർസിയുടെ അഭാവവും ശ്രദ്ധേയമാകുന്നു. ഇത്രമേല് പ്രധാനപെട്ട യുദ്ധത്തിൽ നിന്ന് വിട്ട് നിന്ന് എന്ത് തന്ത്രങ്ങൾ ആവും സർസി മെനയുന്നത് എന്നും ഏവരും ഉറ്റു നോക്കുന്നു. മെലിസ്സാന്ദ്രയിൽ നിന്നും ഒരു Sansa – knights of the Vale momentum കൂടിക്കാഴ്ചയും നമുക്ക് പ്രതീക്ഷിക്കാം.\nമൂന്നാം എപ്പിസോഡിലേക്കുള്ള കാത്തിരിപ്പ് ഉദ്വേഗജനകമാവും വിധമാണ് രണ്ടാം എപ്പിസോഡ് ചെന്ന് നിർത്തിയിരിക്കുന്നത്. ‘ഗെയിം ഓഫ് ത്രോണ്‍സി’ന്റെ ചരിത്രത്തിലെ ഏറ്റവും നീളം കൂടിയ എപ്പിസോഡ് ആണ് അടുത്ത് എന്നത് കാത്തിരിപ്പിന്റെ ആകാംഷ കൂട്ടുന്നു.\nശ്രീലങ്കയിലെ സ്ഫോടന പരമ്പര: ദ്വീപ് രാജ്യത്തിന് ഐക്യദാര്‍ഢ്യം അറിയിച്ച് ബുര്‍ജ് ഖലീഫയും


uefa euro sweden slovakia | തോൽവിയറിയാതെയുള്ള സ്ലൊവാക്യൻ മുന്നേറ്റത്തിന് വിരാമമിട്ട് സ്വീഡൻ; പെനാൽറ്റി വലയിലെത്തിച്ച് നിർണായക ജയം; ഗ്രൂപ്പിൽ ഒന്നാമത്; പ്രീ-ക്വാർട്ടർ പ്രതീക്ഷ - MarunadanMalayalee.com\nJune 18, 202108:47 PM IST Permalink\nസെയ്ന്റ് പീറ്റേഴ്‌സ്ബർഗ്: യൂറോ കപ്പിൽ ഗ്രൂപ്പ് ഇയിൽ നടന്ന മത്സരത്തിൽ സ്ലൊവാക്യയെ എതിരില്ലാത്ത ഒരു ഗോളിന് പരാജയപ്പെടുത്തി സ്വീഡൻ. പെനാൽറ്റി ലക്ഷ്യത്തിലെത്തിച്ച് എമിൽ ഫോർസ്ബർഗാണ് സ്വീഡനായി സ്‌കോർ ചെയ്തത്. ജയത്തോടെ പ്രീ-ക്വാർട്ടർ പ്രതീക്ഷ നിലനിർത്താൻ അവർക്കായി.\n77-ാം മിനിറ്റിലായിരുന്നു മത്സരത്തിൽ പിറന്ന ഏക ഗോൾ. 75-ാം മിനിറ്റിൽ സ്വീഡിഷ് താരം റോബിൻ ക്വയ്സണെ സ്ലൊവാക്യൻ ഗോളി മാർട്ടിൻ ഡുബ്രാവ്ക ബോക്സിൽ വീഴ്‌ത്തിയതിനായിരുന്നു പെനാൽറ്റി.\n75-ാം മിനിറ്റിലെ പ്രവൃത്തി ഒഴിച്ച് നിർത്തിയാൽ മികച്ച പ്രകടനവുമായി സ്ലൊവാക്യൻ ഗോളി മാർട്ടിൻ ഡുബ്രാവ്കയും കളംനിറഞ്ഞു. 59-ാം മിനിറ്റിൽ അഗസറ്റിസണിന്റെ ഹെഡർ ഡുബ്രാവ്ക രക്ഷപ്പെടുത്തി. 71-ാം മിനിറ്റിൽ ഇസാക്കിന്റെ ഷോട്ടും രക്ഷപ്പെടുത്തി ഡുബ്രാവ്ക കൈയടി നേടി.\nമത്സരത്തിലുടനീളം മികച്ച ഒത്തിണക്കത്തോടെ കളിച്ച സ്വീഡൻ നിര മികച്ച മുന്നേറ്റങ്ങളും സൃഷ്ടിച്ചു. പക്ഷേ പലപ്പോഴും ഫിനിഷിങ്ങിൽ അവർക്ക് പിഴച്ചു. അലക്സാണ്ടർ ഇസാക്കാണ് സ്വീഡൻ ആക്രമണങ്ങൾക്ക് നേതൃത്വം കൊടുത്തത്. പലപ്പോഴും ഇസാക്കിന്റെ മുന്നേറ്റങ്ങൾ സ്ലൊവാക്യൻ പ്രതിരോധത്തിന് തലവേദന സൃഷ്ടിച്ചു.\nമറുവശത്ത് ഡുഡയും ഹാംഷിക്കും ചേർന്ന സ്ലൊവാക്യൻ മുന്നേറ്റങ്ങൾ പലതും സ്വീഡൻ നിര കൃത്യമായി പ്രതിരോധിച്ചു. ആദ്യ മത്സരത്തിൽ പോളണ്ടിനെ തോൽപ്പിച്ചെത്തിയ സ്ലോവാക്യക്ക് ആ മികവ് സ്വീഡനെതിരെ പുറത്തെടുക്കാനായില്ല. സ്പെയ്നുമായുള്ള സ്വീഡന്റെ ആദ്യ മത്സരം സമനിലയിലായിരന്നു.\nഅഞ്ചാം മിനിറ്റിൽ സ്ലോവാക്യയുടെ ആക്രമണത്തോടെയാണ് മത്സരം തുടങ്ങിയത്. മരേക് ഹംസിക്കിന്റെ കോർണറിൽ ജൂറാജ് കുക്ക തലവച്ചെങ്കിലും പന്ത് ക്രോസ് ബാറിന് മുകളിലൂടെ പുറത്തേക്ക് പോയി. 13-ാ മിനിറ്റിൽ സ്വീഡന്റെ ആദ്യ ഗോൾ ശ്രമം. വലത് വിംഗിൽ നിന്ന് സെബാസ്റ്റ്യൻ ലാർസന്റെ ക്രോസിൽ മിഖായേൽ ലസ്റ്റിഗിന്റെ ഹെഡ്ഡർ പുറത്തേക്ക്. മറുവശത്ത് 20 വാര അകലെ നിന്ന് ഹംസിക് തൊടുത്ത ഷോട്ട് സ്വീഡന്റെ ക്രോസ് ബാറിന് മുകളിലൂടെ പറന്നു. എന്തായാലും ആദ്യ പകുതിയിൽ കൂടുതൽ ആക്രമണങ്ങളൊന്നും ഇരുടീമിലേയും ഭാഗത്തുനിന്നുണ്ടായില്ല.\nഗോൾരഹിതമായ ആദ്യ പകുതിക്ക് ശേഷം 58-ാം മിനറ്റിൽ കുക്കയുടെ ഹെഡ്ഡർ സ്വീഡിഷ് ഗോൾ കീപ്പർ റോബിൻ ഓൾസൺ രക്ഷപ്പെടുത്തി. മത്സരം കൂടുതൽ കടുക്കുന്നതാണ് പിന്നീട് കണ്ടത്. ഇതിന്റെ ഫലമായി 77-ാം മിനിറ്റിൽ സ്വീഡൻ ഗോൾ നേടി. പെനാൽറ്റിയിലൂടൊണ് ഫോർസ്ബർഗ് സ്വീഡന് ലീഡ് സമ്മാനിച്ചത്.\nരണ്ടാം പകുതിയിലാണ് മത്സരം മികച്ച നിമിഷങ്ങൾക്ക് സാക്ഷിയായത്. മുന്നേറ്റങ്ങളിൽ മികച്ചുനിന്നത് സ്വീഡനായിരുന്നു. മത്സരത്തിന്റെ അവസാന മിനിറ്റുകളിൽ സ്ലൊവാക്യ സമനില ഗോളിനായി കിണഞ്ഞു ശ്രമിച്ചെങ്കിലും ഫലമുണ്ടായില്ല.\nറോബർട്ട് ലെവൻഡോസ്‌കിയുടെ പോളണ്ടിനെ തോൽപ്പിച്ചെത്തിയ സ്ലൊവാക്യ ഇന്ന് ജയം നേടിയിരുന്നെങ്കിൽ പ്രീക്വാർട്ടറിൽ എത്തിയേനെ. തോൽവിയറിയാത്ത തുടർച്ചയായ ആറാം മത്സരമായിരുന്നു പോളണ്ടിനെതിരെ സ്ലൊവാക്യയുടേത്. അവസാന ഗ്രൂപ്പ് മത്സരത്തിലെ സ്പെയിൻ ആണ് സ്ലൊവാക്യയുടെ എതിരാളികൾ.\nജയത്തോടെ സ്വീഡന് ഗ്രൂപ്പ് ഇയിൽ ഒന്നാമതെത്തി. രണ്ട് മത്സരങ്ങളിൽ നാല് പോയിന്റാണ് സ്വീഡൻ. സ്ലോവാക്യ മൂന്ന് പോയിന്റുമായി രണ്ടാമതാണ്. സ്പെയ്ൻ, പോളണ്ട് എന്നിവരാണ് മൂന്നും നാലും സ്ഥാനങ്ങളിൽ.


ഫിലിപ്പെ കുട്ടിന്യോക്കായി ലെസ്റ്റർ സിറ്റി: മാർസലോക്കായി താൽപര്യമറിയിച്ച് എവർട്ടൺ! | Galleries Review | Football News in Malayalam | Football Reviews in Malayalam | Sports News Malayalam\nഫിലിപ്പെ കുട്ടിന്യോക്കായി ലെസ്റ്റർ സിറ്റി: മാർസലോക്കായി താൽപര്യമറിയിച്ച് എവർട്ടൺ!\nബ്രസീലിയൻ സൂപ്പർ താരം ഫിലിപ്പെ കുട്ടിന്യോക്കായി ഇംഗ്ലീഷ് പ്രീമിയർ ലീഗ് ക്ലബ്ബ് ലെസ്റ്റർ സിറ്റി രംഗത്ത്. പ്രീമിയർ ലീഗിൽ ലിവർപൂളിൽ കളിച്ച കുട്ടിന്യോ വലിയ തുകയ്ക്കാണ് 2018 ൽ സ്പാനിഷ് ക്ലബ്ബ് ആയ ബാഴ്സലോണയിൽ എത്തുന്നത്. വലിയ പ്രതീക്ഷകളുമായാണ് താരം എത്തിയത് എങ്കിലും ലിവർപൂളിലെ അതേ പ്രകടനം ബാഴ്സയിൽ തുടരുന്നതിൽ അദ്ദേഹം പരാജയപ്പെട്ടു.\n2019 ൽ ലോൺ അടിസ്ഥാനത്തിൽ ബുണ്ടസ് ലിഗ ക്ലബായ ബയേൺ മ്യൂണിക്കിലേക്ക് പോയ കുട്ടിന്യോ ലോൺ കഴിഞ്ഞ് വീണ്ടും ബാഴ്സയിൽ മടങ്ങിയെത്തി. എന്നാൽ മടങ്ങിയെത്തിയ ശേഷവും ബാഴ്സ ജഴ്‌സിയിൽ അദ്ദേഹത്തിന് അവസരങ്ങൾ കുറവായിരുന്നു. ഈ വർഷം ബാഴ്സ ഒഴിവാക്കുന്ന പ്രമുഖ താരങ്ങളിൽ ഒരാളാണ് കുട്ടിന്യോ. 29 കാരനായ ഇദ്ദേഹത്തിന് വേണ്ടി ആഴ്സണലും ഇവർട്ടണും താൽപര്യം അറിയിച്ചെങ്കിലും ഇപ്പോൾ ലെസ്റ്റർ കൂടി രംഗത്ത് വന്നിരിക്കുകയാണ്.\nജനുവരിയിൽ കാൽമുട്ടിന് ശസ്ത്രക്രിയ കഴിഞ്ഞ് അടുത്ത സീസണിലേക്ക് തിരിച്ചുവരവിന് ഒരുങ്ങുകയാണ് താരം. ലെസ്റ്റർ കോച്ച് ബ്രണ്ടൻ റോജേഴ്സിൻ്റെ പ്രത്യേക താൽപര്യ പ്രകാരമാണ് കുട്ടിന്യോയെ ടീമിലെത്തിക്കാൻ മാനേജ്മെൻ്റ് ശ്രമിക്കുന്നത്. താരത്തിനായി 20 മില്യൺ ഡോളറാണ് ലെസ്റ്റർ സിറ്റി മുന്നോട്ട് വെക്കുന്നത്. ഇത് ബാഴ്സ ഇത് അംഗീകരിക്കുമോ എന്ന് വരും ദിവസങ്ങളിൽ കണ്ടറിയാം.\nമാർസലോക്കായി താൽപര്യമറിയിച്ച് എവർട്ടൺ\nമറ്റൊരു ബ്രസീൽ താരമായ മാർസലോയെ റയൽ മാഡ്രിഡിൽ നിന്നും സ്വന്തമാക്കാൻ എവർട്ടൺ താല്പര്യപ്പെടുന്നതായി റിപ്പോർട്ടുകൾ. വരും സീസണിലും മാർസലോ റയലിൽ തന്നെ തുടരും എന്നാണ് റയൽ ആരാധകർ കരുതിയത് എങ്കിലും എവർട്ടണിന്റെ പുതിയ നീക്കത്തിൽ അദ്ദേഹം ഇംഗ്ലണ്ടിൽ എത്തുമോ എന്ന് അവർ ആശങ്കപ്പെടുന്നു.\nന്യൂനോ സാന്റോയെ അവരുടെ പുതിയ മാനേജരായി നിയമിച്ചതിന് ശേഷം എവർട്ടൺ മികച്ച താരങ്ങളെ കൊണ്ട് വരാനാണ് ശ്രമിക്കുന്നത്. ഒരുപാട് സൂപ്പർ താരങ്ങൾ കളിക്കുന്ന വലിയ ലീഗായ പ്രീമിയർ ലീഗിൽ മികച്ച താരങ്ങളുടെ സേവനം അവർക്ക് നിർണായകമാണ്. അതാണ് മാർസലോയെ പോലുള്ള താരങ്ങളെ ടീമിൽ എത്തിക്കാൻ അവർ ശ്രമിക്കുന്നത്.\nകാർലോ ആൻസെലോട്ടി ക്ലബ് വിട്ടതിന് ശേഷം പുതിയ പദ്ധതികൾ ആസൂത്രണം ചെയ്യുകയാണ് എവർട്ടൺ. അതിനാൽ പുതിയ മാനേജർക്ക് അനുയോജ്യമായ രീതിയിൽ പുതിയ മികച്ച താരങ്ങളെ എത്തിക്കാൻ മാനേജ്മെൻ്റ് ശ്രമിക്കുകയാണ്. റയൽ മാഡ്രിഡിന്റെ എക്കാലത്തെയും മികച്ച താരങ്ങളിൽ ഒരാളായ മാർസെലോയെ ടീമിൽ എത്തിക്കാൻ എവർട്ടൺ ശ്രമിക്കുന്നു എന്ന് പ്രശസ്ത അന്താരാഷ്ട്ര മാധ്യമമായ ദി മിറർ ആണ് റിപ്പോർട്ട് ചെയ്തത്.\nഅദ്ദേഹത്തിൻ്റെ കരാർ 2022 ൽ അവസാനിക്കുകയാണ്. അത്കൊണ്ട് തന്നെ കുറഞ്ഞ ട്രാൻസ്ഫർ ഫീ കൊടുത്ത് താരത്തെ ടീമിൽ എത്തിക്കാൻ സാധിക്കുമെന്ന് എവർട്ടൺ കരുതുന്നു. ലെഫ്റ്റ് ബാക്ക് പൊസിഷനിൽ കളിക്കുന്ന മാർസലോക്ക് ഇപ്പോൾ 33 വയസുണ്ട്. അദ്ദേഹത്തിന്റെ കരിയറിലെ അവിശ്വസനീയമായ നേട്ടങ്ങളെയും അദ്ദേഹത്തിന്റെ കഴിവുകളെയും ഫുട്ബോൾ വീക്ഷിക്കുന്ന ആർക്കും നിഷേധിക്കാൻ കഴിയില്ല. റയൽ മാഡ്രിഡിലെ ഒരു യഥാർത്ഥ ഇതിഹാസമാണ് മാർസെലോ, സ്പാനിഷ് ഭീമൻമാർക്കായി അഞ്ഞൂറിലധികം മത്സരങ്ങൾക്ക് അദ്ദേഹം ബൂട്ട് കെട്ടിയിട്ടുണ്ട്.\nഇത്രയും മത്സരങ്ങളിൽ നിന്നും അഞ്ച് ലാ ലിഗാ കിരീടങ്ങളും നാല് ചാമ്പ്യൻസ് ലീഗുകളും ഉൾപ്പെടെ റയലിനായി ഒരുപാട് കിരീടങ്ങൾ നേടി. ലെഫ്റ്റ് ബാക്ക് പൊസിഷനിൽ വളരെ സ്ഥിരതയോടെ കളിക്കുന്ന അദ്ദേഹം ഗോൾ നേടാനും മിടുക്കനാണ്. മികച്ച പന്തടക്കവും ഡ്രിബിളിംഗ് സ്കില്ലും ഉള്ള അദ്ദേഹം മറ്റ് താരങ്ങളിൽ നിന്നും വ്യത്യസ്തനാകുന്നു.


Alia Bhatt| വെറുമൊരു ലെഹങ്കയല്ല; മെഹന്ദി ചടങ്ങിന് ആലിയ ഭട്ട് ധരിച്ച വസ്ത്രം പൂർത്തിയാക്കിയത് 3000 മണിക്കൂർ എടുത്ത്| Manish Malhotra reveals Alia Bhatt's mehendi lehenga took 3,000 hours to complete – News18 Malayalam\nHome » photogallery » buzz » MANISH MALHOTRA REVEALS ALIA BHATT S MEHENDI LEHENGA TOOK 3000 HOURS TO COMPLETE\nAlia Bhatt| വെറുമൊരു ലെഹങ്കയല്ല; മെഹന്ദി ചടങ്ങിന് ആലിയ ഭട്ട് ധരിച്ച വസ്ത്രം പൂർത്തിയാക്കിയത് 3000 മണിക്കൂർ എടുത്ത്\nമനീഷ് മൽഹോത്രയാണ് ആലിയയ്ക്കു വേണ്ടി ഈ സ്പെഷ്യൽ വസ്ത്രം ഒരുക്കിയത്.\n| April 18, 2022, 16:05 IST\nബോളിവുഡിൽ അടുത്തിടെ നിരവധി താരവിവാഹങ്ങൾ നടന്നിട്ടുണ്ട്. എന്നാൽ ബോളിവുഡും ആരാധകരും ഒരുപോലെ കാത്തിരുന്ന താരവിവാഹം ഏതെന്ന് ചോദിച്ചാൽ ഒരു ഉത്തരം മാത്രമാണുള്ളത്. അത് റൺബീർ-ആലിയ (Alia Ranbir Wedding)വിവാഹമായിരുന്നു. (image: Instagram)\nഏപ്രിൽ 14 നാണ് അഞ്ച് വർഷത്തെ പ്രണയത്തിനൊടുവിൽ റൺബീറും ആലിയയും വിവാഹിതരാകുന്നത്. അടുത്ത ബന്ധുക്കളും സുഹൃത്തുക്കളും മാത്രം പങ്കെടുത്ത വിവാഹത്തിന്റെ വിശേഷങ്ങൾ കഴിഞ്ഞ ഓരോ ദിവസവും പുറത്തു വന്നുകൊണ്ടിരിക്കുകയാണ്. (image: Instagram)\nഏറ്റവും പുതിയതായി ആലിയ മെഹന്ദി ചടങ്ങിന് ധരിച്ച വസ്ത്രത്തിന്റെ വിശേഷങ്ങളാണ് ആരാധകർക്ക് ആവേശമായിരിക്കുന്നത്. ഫ്യൂഷിയ പിങ്ക് നിറത്തിലുള്ള ലെഹങ്കയായിരുന്നു ആലിയ മെഹന്ദിക്ക് അണിഞ്ഞത്. മനീഷ് മൽഹോത്രയാണ് ആലിയയ്ക്കു വേണ്ടി ഈ സ്പെഷ്യൽ വസ്ത്രം ഒരുക്കിയത്. (image: Instagram)\nആലിയയുടെ മെഹന്ദി ലെഹങ്കയുടെ വിശേഷങ്ങൾ മനീഷ് മൽഹോത്ര തന്നെ ഇൻസ്റ്റഗ്രാമിലൂടെ പങ്കുവെച്ചിട്ടുണ്ട്. 3000 മണിക്കൂർ എടുത്താണത്രേ ഈ ലെഹങ്ക ഒരുക്കിയിരിക്കുന്നത്. ഇനിയും ഏറെ പ്രത്യേകതകളുണ്ട് ആലിയയുടെ ലെഹങ്കയ്ക്ക്. (image: Instagram)\nആലിയയുടെ പ്രത്യേക നിർദേശപ്രകാരമാണ് ലെഹങ്ക ഒരുക്കിയിരിക്കുന്നത്. 180 തുണിതുണ്ടുകൾ ഇതിനായി ഉപയോഗിച്ചു. മിജ്‌വാൻ സ്ത്രീകൾ 3000 മണിക്കൂർ കൈപ്പണി ചെയ്താണ് ആലിയയുടെ ലെഹങ്ക അവിസ്മരണീയമാക്കിയത്.\nകാശ്മീരി-ചികങ്കാരി നൂലുകൾ ഉപയോഗിച്ച് ആലിയയുടെ ജീവിത്തിലെ പ്രധാന ഓർമകളുടെ സങ്കമമാണ് ലെഹങ്കയിൽ അണിയിച്ചൊരിക്കിയിരിക്കുന്നത്.\nലെഹങ്കയുടെ ബ്ലൗസിനുമുണ്ട് പ്രത്യേകതകളേറെ, സ്വർണ്ണത്തിലും വെള്ളിയിലും നക്ഷി, കോറ പൂക്കളുമാണ് ബ്ലൗസിന് ഉപയോഗിച്ചിരിക്കുന്നത്.


F ക്ഷേത്രങ്ങളില് ആനകളെ ഉപയോഗിക്കുന്നത് സംബന്ധിച്ച പുതിയ മാര്‍ഗ നിര്‍ദേശങ്ങള് ഇങ്ങനെ - PAYYANUR NEWS\nHome KERALA ക്ഷേത്രങ്ങളില് ആനകളെ ഉപയോഗിക്കുന്നത് സംബന്ധിച്ച പുതിയ മാര്‍ഗ നിര്‍ദേശങ്ങള് ഇങ്ങനെ\nക്ഷേത്രങ്ങളില് ആനകളെ ഉപയോഗിക്കുന്നത് സംബന്ധിച്ച പുതിയ മാര്‍ഗ നിര്‍ദേശങ്ങള് ഇങ്ങനെ\nനാട്ടാന പരിപാലന ചട്ടപ്രകാരം ക്ഷേത്രങ്ങളില് ആനകളെ ഉപയോഗിക്കുന്നത് സംബന്ധിച്ച് സോഷ്യല് ഫോറസ്റ്റ് കണ്‍സര്‍വേഷന് ഡിവിഷന് പുതിയ മാര്‍ഗ നിര്‍ദേശങ്ങളിറക്കി. കേരള നാട്ടാന പരിപാലന ചട്ടപ്രകാരമുള്ള ജില്ലാ മോണിറ്ററിങ് കമ്മിറ്റി യോഗത്തിലാണ് തീരുമാനം. കൊവിഡ് സാഹചര്യങ്ങളില് ക്ഷേത്രങ്ങളിലെ ആചാരാനുഷ്ഠാനങ്ങളുടെ ഭാഗമായി മാത്രം തിടമ്ബ് എഴുന്നള്ളിക്കുന്നതിന് ഒരാനയെ മതില്‍ക്കെട്ടിനു പുറത്ത് എഴുന്നള്ളിക്കാം. ഇത്തരം സാഹചര്യങ്ങളില് ആനയോടൊപ്പം നാമമാത്രമായ വാദ്യങ്ങളും അതോടൊപ്പം 15 ആളുകളെയും മാത്രമേ അനുവദിക്കൂ.\nഎഴുന്നുള്ളത്ത് വഴിയില് ആനയെ നിര്‍ത്തി കൊടുക്കുന്നതോ മറ്റു സ്വീകരണ പരിപാടികള് നടത്തുന്നതിനോ അനുവാദമില്ല. വിവിധ ദേശങ്ങളിലെ ഉത്സവങ്ങള്‍ക്ക് ഒരു ആനയെ മാത്രം ഉപയോഗിക്കാതെ മറ്റുള്ള ആനകള്‍ക്കും ചടങ്ങുകള് ലഭിക്കുന്ന വിധത്തില് മാറ്റി എടുക്കണം. നിലവിലെ സാഹചര്യത്തില് ക്ഷേത്രങ്ങളില് ആളുകളുടെ എണ്ണം പരമാവധി കുറയ്ക്കാനും ആചാരപരമായി മാത്രം ഉത്സവങ്ങള് നടത്താനും തീരുമാനിച്ചിട്ടുണ്ട്. ക്ഷേത്രങ്ങളില് ദര്‍ശനത്തിനു നല്‍കിയിട്ടുള്ള ഇളവുകള് ഉത്സവത്തിന് അനുവദനീയമല്ല.\nനാട്ടാന പരിപാലന ചട്ടപ്രകാരമുള്ള നിയന്ത്രണങ്ങളോടൊപ്പം കോവിഡ് മാനദണ്ഡങ്ങളും പാലിച്ചു വേണം ക്ഷേത്രങ്ങളില് ആനകളെ എഴുന്നള്ളിക്കാന്. ആചാരപരമായ കാര്യങ്ങള് ക്ഷേത്രങ്ങള്‍ക്ക് അനുസരിച്ചും ദൂരപരിധിയിലും വ്യത്യസ്തമാണ്. അതിനാല് ഇക്കാര്യങ്ങളില് അതാത് സ്ഥലങ്ങളിലെ പൊലീസ് വിഭാഗമാണ് നിയന്ത്രണങ്ങളെ കുറിച്ച് വിലയിരുത്തുക. യോഗത്തില് സിറ്റി പൊലീസ് കമീഷണര് ആര് ആദിത്യ, റൂറല് എസ്.പി ആര്. വിശ്വനാഥ്, അസിസ്റ്റന്റ് ഫോറസ്റ്റ് കണ്‍സര്‍വേഷന് ഓഫീസര് പി.എം പ്രഭു, ജില്ലാ വെറ്റിനറി ഓഫീസര്‍മാരായ ഡോ. എന്. ഉഷാറാണി, ഡോ. പി.ബി ഗിരിദാസ്, എലിഫന്റ് ഓണേഴ്‌സ് ഫെഡറേഷന് എന്നിവര് പങ്കെടുത്തു.


'അന്നു ഞാന് മജന്ത സാരിയില്, നിങ്ങള് വെള്ള ജുബ്ബയിലും, ഇന്ന് നമ്മള് ഒരുപോലെ' | Bijibal Santhi Bijibal Malayalam Movie Music\nApr 28, 2018, 07:04 PM IST\nശാന്തിയുടെ ഒരു പഴയ ഇന്‍സ്റ്റഗ്രാം പോസ്റ്റാണ് ഇപ്പോള് ഓര്‍മകള് എന്ന പേരില് ബിജിബാല് ഫെയ്‌സ്ബുക്കിലൂടെ പങ്കുവച്ചത്.\nനല്ല ഈണങ്ങള് പോലെയാണ് ചില ഓര്‍മകളും. വിരഹവും വേദനയും ഇഴചേര്‍ന്നതെങ്കില് ആ വേദന വിളിക്കാതെ തന്നെ വിരുന്നുവരും. തിരമാല പോലെ മനസ്സിന്റെ തീരത്തേയ്ക്ക് വീണ്ടും വീണ്ടും തള്ളിവരും.\nകഴിഞ്ഞ വര്‍ഷം ഓഗസ്റ്റ് മാസം മുതല് ഇമ്പമുള്ള ഈണങ്ങള് മാത്രമല്ല, വേദനിപ്പിക്കുന്ന ഓര്‍മകള്‍ക്കുമൊപ്പമാണ് ബിജിബാലിന്റെ യാത്ര. അപ്രതീക്ഷിതമായി വിട്ടകന്ന ഭാര്യ ശാന്തിയുടെ ഓര്‍മകളുടെ തിരത്തള്ളല് ഇങ്ങനെ അനുഭവിച്ചുകൊണ്ടിരിക്കുകയാണ് ബിജി. കണ്ണീര് നനവുള്ള ഈ ഓര്‍മകള് പങ്കുവയ്ക്കാന് മറക്കാറുമില്ല.\nശാന്തിയുടെ ഒരു പഴയ ഇന്‍സ്റ്റഗ്രാം പോസ്റ്റാണ് ഇപ്പോള് ഓര്‍മകള് എന്ന പേരില് ബിജിബാല് ഫെയ്‌സ്ബുക്കിലൂടെ പങ്കുവച്ചത്. ശാന്തി തങ്ങളുടെ പതിനഞ്ചാം വിവാഹവാര്‍ഷികദിനത്തിലിട്ട പോസ്റ്റാണിത്.\n"കാലത്തിന് കണികയാമീ ഒരു ജന്മത്തിന്റെ\nഞാനിരിക്കുമ്പോള് കേവലാനന്ദ സമുദ്രമെന്\nപ്രാണനിലലതല്ലി ആര്‍ത്തിടുന്നു"... എന്ന ഒ.എന്.വി. എഴുതി ദേവരാജന് ഈണമിട്ട ജയചന്ദന്റെ എക്കാലത്തെയും മികച്ച നിത്യഹരിത ലളിതഗാനത്തിലെ വരികള്‍ക്കൊപ്പമാണ് ശാന്തി വിവാഹനിശ്ചയദിനം ഓര്‍മിച്ചത്. പതിനഞ്ച് വര്‍ഷം മുന്‍പ് നമ്മുടെ വിവാഹനിശ്ചയമായിരുന്നു. കുടുംബാംഗങ്ങളെല്ലാവരും ഉണ്ടായിരുന്നു. ഞാന് മജന്ത സാരിയിലും നിങ്ങള് വെള്ള ജുബ്ബയിലും. പതിനഞ്ച് വര്‍ഷത്തിനുശേഷം നമ്മള് അതുപോലെ തന്നെ. ഒപ്പം ശാന്തി മജന്ത സാരിയും ബിജി വെള്ള ജുബ്ബയുമിട്ട ഒരു ഫോട്ടോയും പങ്കുവച്ചിട്ടുണ്ട്\nബിജിയുടെ ഈണങ്ങളെ ഇഷ്ടപ്പെടുന്നവരെ മാത്രമല്ല, പാട്ടും നൃത്തവുമായി കഴിഞ്ഞ കുടുംബത്തെ അടുത്തറിയുന്നവരെ മുഴുവന് ഈറനണിയിക്കുന്നതായിരുന്നു ബിജിബാല് പങ്കുവച്ച ഓര്‍മ്മച്ചിന്ത്\n2002 ജൂണ് 21നായിരുന്നു ബിജിബാല് നര്‍ത്തകി കൂടിയായ ശാന്തിയെ ജീവിതത്തിലേയ്ക്ക് കൈപിടിച്ചുകൊണ്ടുവന്നത്. ദേവത്ത്, ദയ എന്നീ രണ്ട് കുട്ടികളാണ് അവര്‍ക്ക്. ഭരതനാട്യത്തില് ബിരുദാനന്തര ബിരുദമുള്ള ശാന്തി മോഹിനിയാട്ടത്തില് ഗവേഷണം നടത്തുന്നുമുണ്ടായിരുന്നു. ഇരുവരും ചേര്‍ന്ന് ഒരു നൃത്ത, സംഗീത ആല്‍ബം പുറത്തിറക്കുകയും ചെയ്തിട്ടുണ്ട്. കഴിഞ്ഞ വര്‍ഷം ഓഗസ്റ്റ് 29നാണ് ശാന്തി പക്ഷാഘാതത്തെ തുടര്‍ന്ന് അന്തരിച്ചത്.\nContent Highlights: Bijibal Santhi Bijibal Malayalam Movie Music


ജില്ലാ കലോത്സവത്തെ വരവേല്‍ക്കാന് കുന്നംകുളം - Simon Mash (Simon Pavaratty), Teacher, PSMVHSS Kattoor\nജില്ലാ കലോത്സവത്തെ വരവേല്‍ക്കാന് കുന്നംകുളം\nജില്ലാ കലോത്സവത്തെ വരവേല്‍ക്കാന് കുന്നംകുളത്ത് ഒരുക്കങ്ങള് തുടങ്ങി. എട്ട് വര്‍ഷത്തിന് ശേഷമാണ് റവന്യൂ കലോത്സവത്തിന് കുന്നംകുളം വേദിയാകുന്നത്.\nജനകീയ പങ്കാളിത്തത്തോടെയും പരാതികള്‍ക്ക് അവസരം നല്‍കാതെയും കലോത്സവം നടത്താനാണ് തീരുമാനം.\nകുന്നംകുളം ഗവ. ബോയ്‌സ് ഹയര് സെക്കന്‍ഡറി സ്‌കൂളാണ് പ്രധാന വേദി. സംസ്‌കൃതം, അറബിക് കലോത്സവങ്ങള്‍ക്ക് ഉള്‍പ്പെടെ എട്ട് സ്‌കൂളുകളിലായി 14 വേദികളുണ്ടാകും. ബോയ്‌സ് സ്‌കൂളിന്റെ സീനിയര് ഗ്രൗണ്ടില് പ്രത്യേകം വേദിയൊരുക്കും.\nബഥനി സെന്റ് ജോണ്‍സ് ഇംഗ്ലീഷ് സ്‌കൂള്, ഗവ. ഗേള്‍സ് ഹയര് സെക്കന്‍ഡറി സ്‌കൂള്, ചിറളയം ബി.സി.ജി.എച്ച്.എസ്.എസ്., ചിറളയം എച്ച്.സി.സി.ജി.യു.പി.എസ്., ഗവ. അന്ധവിദ്യാലയം, ഗവ. ബധിരവിദ്യാലയം എന്നിവയും കലോത്സവത്തിന്റെ പങ്കാളികളാകും.\nജനുവരി നാല് മുതല് ഏഴ് വരെയാണ് കലോത്സവം. 201 അംഗ സംഘാടകസമിതി രൂപവത്കരിച്ചു. നഗരസഭാ ചെയര്‍പേഴ്‌സണ് സീതാ രവീന്ദ്രന് ഉദ്ഘാടനം ചെയ്തു. ജില്ലാ പഞ്ചായത്ത് അംഗം കെ. ജയശങ്കര് അധ്യക്ഷനായി.\nവിദ്യാഭ്യാസ ഡെപ്യൂട്ടി ഡയറക്ടര് കെ. സുമതി, പി.എം. സുരേഷ്, ഷേര്‍ളി ദിലീപ്കുമാര്, മീന ശലമോന്, എന്.ആര്. മല്ലിക, പി. സച്ചിദാനന്ദന്, ഐ. മുഹമ്മദ്, ടി. രാജഗോപാലന്, രാജീവ് തുടങ്ങിയവര് സംസാരിച്ചു.


അനധികൃത വില്‍പ്പനക്കായുള്ള വിദേശ മദ്യം കുട്ടികള് കുടിച്ച സംഭവം; പ്രതി പോലീസ് പിടിയില് :: Janmabhumi Daily\nഅനധികൃത വില്‍പ്പനക്കായുള്ള വിദേശ മദ്യം കുട്ടികള് കുടിച്ച സംഭവം; പ്രതി പോലീസ് പിടിയില്\nTuesday 20 September 2016 11:19 am IST\nനിലമ്പൂര്: നിലമ്പൂര് നഗരസഭാ പരിധിയിലെ കോളനിക്കു സമീപം അനധികൃതമായി സൂക്ഷിച്ചിരുന്ന മദ്യം കഴിച്ച് കുട്ടികള് അബോധാവസ്ഥയ സംഭവത്തില് പ്രതിയെ നിലമ്പൂര് പോലീസ് അറസ്റ്റു ചെയ്തു. നല്ലംതണ്ണി വളവിലെ വാത്താച്ചിറ ജോഷി(30)നെയാണ് നിലമ്പൂര് എസ് ഐ മനോജ് പറയറ്റ അറസ്റ്റ് ചെയ്തത്. കുട്ടികള്‍ക്ക് മദ്യം കഴിക്കാന് സാഹചര്യമൊരുക്കിയതിനും, പ്രേരണ ചെലുത്തിയതിനും കേസെടുത്തിട്ടുണ്ട്. കോളനിയിലെ ഒരുകുട്ടിയുടെ പിതാവ് നല്‍കിയ പരാതിയിലാണ് പോലീസ് നടപടി. പ്രദേശത്ത് മദ്യ വില്‍പ്പനക്കാരെന്നു സംശയിക്കുന്നവരെ സ്റ്റേഷനില് വിളിച്ചുവരുത്തി ചോദ്യം ചെയ്തതിലാണ് പ്രതിയെ പിടികൂടാനായത്. ശനിയാഴ്ച വൈകീട്ട്6മണിയോടെയാണ് സംഭവം. കോളനിക്ക് സമീപം കളിക്കുന്നതിനിടയില് പന്ത് സമീപത്തെ കാട്ടിലേക്ക് പോവുകയും ഇതെടുക്കുന്നതിനിടയില് കുറ്റിക്കാട്ടില് ഒളിപ്പിച്ചു വച്ച മദ്യം ശ്രദ്ധയില് പെടുകയും കുട്ടികള് ഇതെടുത്ത് കുടിക്കുകയും ചെയ്തതായാണ് പരാതിയില് പറുന്നത്. മദ്യം കുടിച്ച് ലഹരിയില് കിടന്ന കുട്ടികളെ കോളനി നിവാസിയായ ഒരാളാണ് ഇവിടെ നിന്നും കോളനിയില് എത്തിച്ചതെന്നും ഇവര് പറയുന്നു. നാലുകുട്ടികളാണ് മദ്യം കഴിച്ചിരുന്നത്. നിലമ്പൂര് മേഖലയില് അനധികൃത വിദേശ മദ്യ വില്‍പ്പന നടത്തുന്ന ആളുകള് നിരവധിയാണ്. പോലീസ് എക്‌സൈസ് റെയ്ഡുകള് ശക്തമായതോടെയാണ് മദ്യം വീട്ടില് സൂക്ഷിക്കാതെ ഇത്തരത്തില് സുരക്ഷിത സ്ഥലങ്ങളില് സൂക്ഷിക്കാന് തുടങ്ങിയത്. ആവശ്യക്കാര്‍ക്ക് വില പറഞ്ഞ് ഉറപ്പിച്ചശേഷം മദ്യം ഒളിപ്പിച്ചു വച്ച സ്ഥലങ്ങള് പറഞ്ഞു കൊടുക്കുകയാണ് ഇവര് ചെയ്യുന്നത്. നിലമ്പൂരിലും സമീപ പഞ്ചായത്തുകളിലും കോളനികള് കേന്ദ്രീകരിച്ചുള്ള അനധികൃത മദ്യ വില്‍പ്പനയും വന്‍തോതില് നടക്കുന്നതായാണ് സൂചന. ഉള്‍പ്രദേശങ്ങളിലെ കോളനികളില് പോലും ആവശ്യക്കാര്‍ക്ക് കൃത്യ സമയത്ത് മദ്യമെത്തിച്ചു നല്‍കുന്ന സംഘങ്ങള് പ്രവര്‍ത്തിച്ചു വരുന്നുണ്ട്. എക്‌സൈസും പോലീസും ഇവര്‍ക്കായുള്ള തിരച്ചില് ഊര്‍ജിതമാക്കിയിട്ടുണ്ടെങ്കിലും പലപ്പോഴും ഇവര് രക്ഷപ്പെടാറാണ് പതിവ്. പല കോളനികളിലേയും സ്ത്രീകളും കുട്ടികളും പോലും മദ്യം ഉപയോഗിക്കുന്നുണ്ട് ചൂണ്ടികാണിക്കപ്പെടുന്നു.\nനിരണത്തെ അക്രമ സംഭവം : ഒന്നാം പ്രതി പോലീസ് പിടിയില്\nവെള്ളറട സംഭവം; പ്രതി പിടിയില്\nമോഷണകേസിലെ പ്രതി പോലീസ് പിടിയില്\n17 അബ്കാരി കേസുകളിലെ പ്രതി മദ്യം വില്‍ക്കുന്നതിനിടയില് പിടിയില്\nഗുണ്ടാ സംഘം കെട്ടിടംതകര്‍ത്ത സംഭവം; മുഖ്യ പ്രതി പിടിയില്\nമദ്യം വിറ്റയാള് പിടിയില്


മരുന്നും ഭക്ഷണവുമില്ല; നടപടിയെടുക്കാതെ ഉദ്യോഗസ്ഥർ; ലോക്ഡൗണിൽ കുരുങ്ങി കുടുംബം | Lockdown | Manorama Online\nവൈശാഖ് കോമാട്ടില് March 26, 2020 01:08 PM IST\nചന്ദ്രശേഖരൻ നായർക്ക് സമീപം ഭാര്യ\nകോട്ടയം ∙ ലോക്ഡൗണ് മൂലം ദുരിതമനുഭവിക്കുന്നവരെ സഹായിക്കാന് വിപുലമായ പദ്ധതികള് സര്‍ക്കാര് ഒരുക്കിയിട്ടുണ്ടെങ്കിലും അര്‍ഹരായവര്‍ക്ക് അത് കിട്ടുന്നുണ്ടെന്ന് ഉറപ്പുവരുത്തേണ്ടത് ഉദ്യോഗസ്ഥരാണ്. അതില് വീഴ്ചയുണ്ടാകുന്നതായി മനോരമ ന്യൂസിന്‍റെ അന്വേഷണം. മരുന്നിനും ഭക്ഷണത്തിനു വഴിയില്ലെന്ന് കോട്ടയത്തെ ഒരു കുടുംബം ഉദ്യോഗസ്ഥരെ പലതവണ അറിയിച്ചിട്ടും നടപടിയുണ്ടായില്ല. ഒടുവില് മനോരമ ന്യൂസ് സം ഘം ആവശ്യമായ മരുന്നും ഭക്ഷണവും എത്തിച്ചുനല്‍കി.\nകോട്ടയം സ്വദേശി ചന്ദ്രശേഖരൻ നായരും കുടുംബവുമാണ് മരുന്നും ഭക്ഷണവും ഇല്ലാതെ ബുദ്ധിമുട്ടിലായത്. ചന്ദ്രശേഖരനെ ആറുമാസം മുൻപ് കാറിടിച്ച് തെറിപ്പിച്ചതിനെ തുടർന്ന് കിടപ്പിലായിരുന്നു. ഭാര്യയ്ക്ക് ഹൃദയസംബന്ധമായ അസുഖങ്ങളുണ്ട്. മകൻ ശ്രീജിത്ത് സ്വകാര്യ ആശുപത്രിയിലെ സെക്യൂരിറ്റിയാണ്. എന്നാൽ ലോക്ഡൗൺ കാരണം ഇപ്പോൾ ജോലിക്ക് പോകാൻ കഴിയുന്നില്ല.\nസഹായം അഭ്യർഥിച്ച് പൊലീസിനെ വിളിച്ചപ്പോൾ കലക്ടർക്ക് പരാതി നൽകാൻ പറഞ്ഞതായി ശ്രീജിത്ത് പറയുന്നു. പക്ഷേ കലക്ടർക്ക് പരാതി നൽകാൻ പോകാൻ വണ്ടി വേണ്ടേയെന്ന് ശ്രീജിത്ത് ചോദിക്കുന്നു. 12000 രൂപയാണ് ശ്രീജിത്തിന്റെ ശമ്പളം. അതിൽ 4500 രൂപ വാടകയ്ക്ക് കൊടുക്കണം. ബാക്കി മാതാപിതാക്കളുടെ മരുന്നിനും ഭക്ഷണത്തിനും ചെലവാകും. മൂന്നുമാസത്തെ വാടക മുടങ്ങിയതിനാൽ ഏപ്രിൽ 14ന് വീടൊഴിഞ്ഞു കൊടുക്കാൻ ആവശ്യപ്പെട്ടിട്ടുണ്ട്. എന്തു ചെയ്യണമെന്നറിയാതെ നിൽക്കുകയാണ് ഈ മൂന്നംഗ കുടുംബം.\nവാർത്ത പുറത്തുവന്നതോടെ സഹായവുമായി കൂടുതൽ പേർ രംഗത്തെത്തി. പൊലീസും പഞ്ചായത്ത് അധികൃതരും വീട്ടിലെത്തി കാര്യങ്ങൾ അന്വേഷിച്ചു. ദുരവസ്ഥ ഇന്നലെ ഉച്ചയോടെ അറിയിച്ചിട്ടും നടപടിയെടുക്കുന്നത് ഇപ്പോഴാണ്.\nEnglish Summary: Kottayam family face crisis due to Lockdown


Jan 17, 2022, 05:48 pm IST\nബ്രസല്‍സ്: ഓടുന്ന മെട്രോ ട്രെയിനിന് മുന്നിലേക്ക് യുവാവ് യുവതിയെ തള്ളിയിട്ടു. ട്രെയിന് പെട്ടെന്ന് നിര്‍ത്തിയതിനാല് യുവതി പരിക്കേല്‍ക്കാതെ രക്ഷപ്പെട്ടു. ബെല്‍ജിയം തലസ്ഥാനമായ ബ്രസല്‍സിലാണ് സംഭവം.\nകഴിഞ്ഞ വെള്ളിയാഴ്ച നടന്ന സംഭവത്തിന്റെ വീഡിയോ ഇതിനോടകം വൈറലായി കഴിഞ്ഞു. പ്ലാറ്റ്ഫോമില് ട്രെയിന് കാത്ത് നില്‍ക്കുകയായിരുന്നു യുവതി. ഈ സമയം 24കാരനായ ഫ്രഞ്ച് പൗരന് പിന്നില് നിന്ന് മനപ്പൂര്‍വം യുവതിയെ ട്രെയിനിന് മുന്നിലേക്ക് തള്ളിയിടുകയായിരുന്നു. ലോക്കോ പൈലറ്റിന്റെ സമയോചിതമായ ഇടപെടലാണ് യുവതിയുടെ ജീവന് രക്ഷിച്ചത്.\nമികച്ച രീതിയിലാണ് ലോക്കോ പൈലറ്റ് സാഹചര്യം കൈകാര്യം ചെയ്തതെന്ന് ബ്രസല്‍സ് ഇന്റര്‍കമ്മ്യൂണല് ട്രാന്‍സ്പോര്‍ട്ട് കമ്പനി വക്താവ് അറിയിച്ചു. സ്ത്രീയെ ആക്രമിച്ച് രക്ഷപ്പെട്ട യുവാവിനെ മറ്റൊരു മെട്രോ സ്റ്റേഷനില് നിന്ന് പിടികൂടി.യുവതിയെ ആശുപത്രിയില് പ്രവേശിപ്പിച്ചു.


Emalayalee.com - ദൈവം എന്നെ തൊടുന്നതുപോലെ( ഭാഗം രണ്ട്)- ജോണ് ബ്രിട്ടാസ്\nദൈവം എന്നെ തൊടുന്നതുപോലെ( ഭാഗം രണ്ട്)- ജോണ് ബ്രിട്ടാസ്\nEMALAYALEE SPECIAL 07-Oct-2013 ജോണ് ബ്രിട്ടാസ്\nEMALAYALEE SPECIAL 07-Oct-2013\nഎനിക്ക് മകള് ജനിച്ചപ്പോള് അവള്‍ക്ക് അമ്മയുടെ പേരാണ് ഇട്ടത്- അന്ന. പഴമയില് പുതുമ കണ്ടെത്താനാണ് ഇതെന്ന് ചിലര് പറഞ്ഞു. ഏക വാസ്തവം അമ്മ മാത്രമായിരുന്നു. ഡല്‍ഹിയില് പഠിക്കുന്ന മകള്‍ക്ക് ആദ്യമൊക്കെ പേരിനോട് ഈര്‍ഷ്യയായിരുന്നു. ടീച്ചറും കൂടെ പഠിക്കുന്നവരും 'അണ്ണ' എന്നാണ് വളിച്ചു തുടങ്ങിയത്. ഹിന്ദിക്കാര്‍ക്ക് അന്നയേക്കാള് കൂടുതല് പരിചിതം അണ്ണയാണല്ലോ. പേരുമാറ്റാന് പല രൂപത്തിലുള്ള പ്രയോഗങ്ങള് അവള് നടത്തിനോക്കിയിട്ടുണ്ട്. ഇതില് വിട്ടുവീഴ്ചയില്ലെന്ന നിലപാടിനു മുന്‍പില് അവള് തോറ്റു പിന്‍വാങ്ങി. ഇന്ന് അവള്‍ക്ക് അന്ന പ്രിയപ്പെട്ടതാവുമ്പോള് എനിക്കും പറഞ്ഞറിയിക്കാന് കഴിയാത്ത സന്തോഷം.\nഅമ്മയുടെ ഭക്ഷണത്തിന്റെ രുചി വേറൊന്നിനുമില്ലെന്ന് എന്‍രെ മൂത്ത ജ്യേഷ്ഠന് ഇട്‌യ്ക്കിടയ്ക്ക് പറയും. ഏട്ടത്തിയമ്മയ്ക്ക് ഇതത്ര പിടിക്കാറുമില്ല. അതുപോലെ ഉണ്ടാക്കാന് അവര് കഷ്ടപ്പെട്ടിട്ടുണ്ടാവണം. എങ്കിലും രുചി അതുപോലെ ആകുന്നില്ല. ഉസ്താദ് ഹോട്ടലില് പറഞ്ഞതുപോലെ സ്‌നേഹം ചാലിച്ചാണ് അമ്മ ഉണ്ടാക്കുന്നതെന്ന് ഏട്ടത്തിയമ്മ സ്വന്തം മകനിലൂടെ തിരിച്ചറിഞ്ഞു. എന്റെ നാട്ടില് അവലോസ്‌പൊടിയും അവലോസ് ഉണ്ടയും പ്രചാരത്തിന്റെ കാര്യത്തില് പരിപൂര്‍ണമായി കടപ്പെട്ടിരിക്കുന്നത് എന്റെ അമ്മയോടാണ്. വീട്ടില് ആര് കയറിവന്നാലും അമ്മ വെച്ചുനീട്ടുന്നത് അവലോസ് ഉണ്ടയാണ്. കൊഴുക്കട്ടയും അടയുമാണ് അമ്മയുടെ ഇഷ്ടപ്രയോഗങ്ങള്. നെയ്യപ്പത്തിന്റെ കാര്യത്തിലും പ്രാവീണ്യം പുറത്തെടുക്കും. അതിഥികള് വരുമ്പോള് സത്കരിക്കാന് പണ്ടൊക്കെ നെയ്യപ്പമുണ്ടാക്കി ചില്ലുഭരണയില് നിറച്ച് പത്തായത്തിനുള്ളില് ഒളിച്ചുവെക്കുമായിരുന്നു. ഞങ്ങള് കുട്ടികള് അമ്മയില്ലാത്തപ്പോള് കയറിയിറങ്ങി ചില്ലുഭരണി കാലിയാക്കും. അതിഥികള്‍ക്കു നല്‍കാനായി പത്തായം തുറന്ന് നോക്കുമ്പോഴാണ് പൊട്ടു പൊടിയുമില്ലാതെ ഭരണി ശൂന്യമായി കാണുന്നത്. ഇതിനൊന്നും അമ്മ ദേഷ്യപ്പെട്ടിട്ടില്ല.\nഎനിക്ക് ഓര്‍മവെച്ച നാള് മുതല് വീട്ടില് പശുവുണ്ടായിരുന്നു. അതിനെ കറക്കുന്നതാകട്ടെ അമ്മയും. കൊടുംമഴയില്‍പോലും ചെളി ചവിട്ടി തൊഴുത്തില്‍പോയി പശുവിനെ കറന്നുകൊണ്ടുവരും. അതിലൊരു പാതി പുറത്തുകൊടുത്താണ് തന്റെ സമാന്തര ബാങ്ക് അമ്മ പ്രവര്‍ത്തിപ്പിച്ചിരുന്നത്. ഏതു പ്രതിസന്ധിഘട്ടത്തിലും അമ്മയ്ക്ക് രക്ഷയായത് ഈ ബാങ്കാണ്. നിര്‍ധനരായ പലരും അടുക്കളപ്പുറത്തു വന്നാല് എന്തെങ്കിലും കൊടുത്ത് അവരുടെ വിശപ്പടക്കും. ചേട്ടത്തിയുടെ കഞ്ഞിവെള്ളം കുടിച്ചാണ് വളര്‍ന്നത് എന്ന് അവരില് പലരും പറയുമ്പോള് അഭിമാനം തോന്നും. പണ്ടൊക്കെ അമ്മയുടെ ഏറ്റവും ഇഷ്ടപ്പെട്ട കറി ചക്കക്കുരുവും മാങ്ങയുമായിരുന്നു. ഇതിലൊന്നും പ്രത്യേക നൈപുണ്യം ഉണ്ടായിരുന്നതുകൊണ്ടല്ല ഇത് ദിവസേനയെന്നോണം ഉണ്ടാക്കിയിരുന്നത്. അന്ന് യാതൊരു ചെലവുമില്ലാത്ത ചേരുവയായിരുന്നു എന്ന ഒറ്റക്കാരണമായിരുന്നു അതിനുപിന്നില്. ഇമിഷ്ടിച്ചു നീങ്ങുന്ന ഒരു കാലഘട്ടത്തില് എന്റെ അമ്മയ്ക്ക് തുണയായത് ചക്കക്കുരുവും മാങ്ങയുമായിരുന്നു. ഇതൊക്കെയാണെങ്കിലും അത്താഴം കഴിക്കാതെ ഞങ്ങളെയാരെങ്കിലും അമ്മ ഉറക്കിയിരുന്നില്ല. വൈകീട്ട് എന്തു കഴിച്ചാലും രാത്രി അല്പം ചോറ് കഴിക്കണമെന്ന് അമ്മയ്ക്ക് നിര്‍ബന്ധമാണ്. "അത്താഴപ്പഷ്ണിക്കാരുണ്ടോ എന്ന് ചോദിച്ച് കണ്ണട സഞ്ചി വരും" എന്നു പറഞ്ഞു പേടിപ്പിച്ചാണ് ഞങ്ങളെ രാത്രിഭക്ഷണം കഴിപ്പിച്ചിരുന്നത്. 'കണ്ണട സഞ്ചി' എന്താണെന്ന് അമ്മയ്ക്ക് ഇന്നും പറഞ്ഞു ഫലിപ്പിക്കാന് കഴിഞ്ഞിട്ടില്ല. കഴിഞ്ഞ തവണ വീട്ടില് പോയപ്പോഴും ഞാന് ഈ കാര്യം എടുത്തു ചോദിച്ചു. പിള്ളാരെ പിടിക്കാന് വരുന്ന ഒരാളിനെയായിരിക്കണം അമ്മ ഉദ്ദേശിച്ചിട്ടുണ്ടാവുക.\nഒരു മാതിരിപ്പെട്ട എല്ലാ അസുഖങ്ങള്‍ക്കും മരുന്ന് അമ്മയുടെ കൈയിലുണ്ട്. അതൊക്കെ പറമ്പിലെ തുളസി തുടങ്ങി പലയിനം ചെടികളും വള്ളികളുമാണ്. ഇന്നേവരെ എന്റെ ചാച്ചനെ അമ്മ കുറ്റം പറഞ്ഞ് ഞാന് കേട്ടിട്ടില്ല. ചിന്തയുടെ തലത്തില് അവര് വിരുദ്ധധ്രുവങ്ങളായിരുന്നു. അമ്മ മുടങ്ങാതെ പള്ളിയില് പോകുന്ന ദൈവഭയമുള്ള ഒരു സാധാരണ സ്ത്രീ. ചാച്ചനാകട്ടെ പള്ളിയെയും പട്ടക്കാരെയും നിഷേധിച്ച കമ്മ്യൂണിസ്റ്റുകാരുടെ സഹചാരിയും ഇതിലൊന്നും അവര്‍ക്ക് പരാതിയോ പരിഭവമോ ഉണ്ടായില്ല. മക്കള് പള്ളിയില് പോയിക്കാണാന് അമ്മയ്ക്ക് ആഗ്രഹമുണ്ട്. എന്നാല് അതാണ് ഏറ്റവും വലിയ കാര്യമെന്ന് അവര് ധരിക്കുന്നുമില്ല. ഈ അടുത്തകാലം വരെ മാര്‍ക്‌സിന്റെയും ഏംഗല്‍സിന്റെയും ലെനിന്റെയും ചിത്രങ്ങള്‍ക്കൊപ്പമായിരുന്നു ഭിത്തിയില് ക്രിസ്തുവിന്റെ സ്ഥാനം. പേരക്കിടാങ്ങളെ നിര്‍ബന്ധിച്ച് അമ്മ പ്രാര്‍ത്ഥനക്കിരുത്തും. ഇവരില് കുസൃതിക്കാരിയായ ദീപ്തി അമ്മയെ കുഴക്കാന് ഒരു സംശയം ചേദിച്ചു: “അമ്മച്ചീ, ഇവരിലാരാണ് നമ്മുടെ പ്രാര്‍ത്ഥന കേള്‍ക്കുക?” ഒരു സെക്കന്‍ഡ് നേരംപോലും അമ്മയ്ക്ക് ആലോചിക്കാനുണ്ടായിരുന്നില്ല. "നീയങ്ങ് പ്രാര്‍ത്ഥിച്ചാല് മതി. അവര്‍ക്ക് ആവശ്യമുള്ളത് ഓരോരുത്തരും എടുത്തുകൊള്ളും." യുക്തി പ്രയോഗത്തില് കേമിയെന്നു കരുതിയിരുന്ന ദീപ്തി പിന്നെ പ്രാര്‍ത്ഥന കഴിയുന്നതുവരെ വാ തുറന്നില്ല.\nപള്ളിയും പള്ളിക്കൂടവുമായി അതിര്‍ത്തി പങ്കുവെച്ചുകൊണ്ടാണ് എന്റെ വീട്. തൊട്ടുമുന്‍പില് പ്രധാന നിരത്താണ്. വഴിയിലൂടെ ഏത് അപരിചിതര് നടന്നുപോയാലും അമ്മ വിടില്ല. “നീ ഏതാടീ പെണ്ണേ?” ഈ ചോദ്യം വിശദമായ സംവാദത്തിലേക്കായിരിക്കും നയിക്കുക. പറഞ്ഞുവരുമ്പോള് ആ വ്യക്തിയുടെ പലരേയും അമ്മയ്ക്ക് നല്ല പരിചയം. പതിറ്റാണ്ടുകള് പിന്നിലേക്ക് ഊളിയിട്ട് തിരിച്ചുവരുമ്പോള് അമ്മയ്ക്ക് എന്തെന്നില്ലാത്ത സംതൃപ്തി. വീട്ടിലെ പുതുതലമുറക്കാര്‍ക്കൊന്നും ഇത് അത്ര പിടിക്കില്ല. കാലഘട്ടങ്ങളുമായി പൊക്കിള്‍ക്കൊടി ബന്ധം നിലനിര്‍ത്തുന്നതിങ്ങനെയാണെന്ന് അവരുണ്ടോ അറിയുന്നു.\nഅമ്മയുടെ മുലപ്പാലിനും സ്‌നേഹത്തിനും ഏറ്റവും കൂടുതല് പ്രാപ്തനായത് മക്കളില് ആരെങ്കിലും ആയിരുന്നില്ല. ചാച്ചന്റെ അനുജന്റെ മകന് സിറോഷിന് പിറന്നുവീണ ഉടന് അമ്മ നഷ്ടപ്പെട്ടു. പിന്നീട് അവന്റെ അമ്മയും ലോകവും എന്റെ അമ്മമായി മാറി. എന്റെ അനുജന് ജിമ്മിയുടെ മുലപ്പാല് കുടി അവന് നിര്‍ത്തിച്ചു. അമ്മയ്ക്കുമേലുള്ള സമ്പൂര്‍ണ്ണ അധികാരം ഞങ്ങള് 'സീറോ മുട്ട' എന്നു വിളിയ്ക്കുന്ന സിറോഷ് കൈക്കലാക്കി. തൊട്ട അയല്‍പക്കത്തുള്ള സീറോഷിനെ ഒരു പ്രാവശ്യമെങ്കിലും കണ്ടില്ലെങ്കില് അമ്മയ്ക്ക് ഇന്നും സ്വസ്ഥതയില്ല. പെണ്ണും കൈക്കുഞ്ഞുമായി പുതിയ ഉത്തരവാദിത്വങ്ങളിലേക്ക് വഴിമാറുമ്പോള് അമ്മയോടുള്ള അവന്റെ സ്‌നേഹം കുറയരുതേ എന്നു മാത്രമാണഅ ഞങ്ങളുടെ പ്രാര്‍ത്ഥന.\nഎന്റെ നിര്‍ബന്ധത്തിന് വഴങ്ങി ഏതാനും ദിവസം തിരുവനന്തപുരത്ത് എന്നോടൊപ്പം അമ്മ താമസിച്ചു. പച്ചമണ്ണില് ചവുട്ടിയില്ലെങ്കില് അമ്മയ്ക്ക് ശ്വാസമെടുക്കാന് കഴിയില്ലെന്ന് അന്നാണ് എനിക്ക് മനസ്സിലായത്. ഒരു വിധത്തില് നാട്ടില് തിരിച്ചെത്തിയ അമ്മയോട് അയല്‍പക്കത്തുള്ളവര് മകന്റെ കാര്യം ചോദിച്ചു. "അവനെന്തായാലും പട്ടിണികിടക്കില്ല" അത്യാവശ്യം അടുക്കളയില് കയറി പെരുമാറാനുള്ള എന്റെ കഴിവാണഅ അമ്മയ്ക്ക് സന്തോഷം പകര്‍ന്നത്. എന്റെ ജോലിയുടെ പ്രത്യേകതകളൊന്നു അമ്മയെ സ്വാധീനിച്ചതേയില്ല. എന്റെ അനുജന് സി.എ. പാസ്സായപ്പോള് അത് വിശദീകരിച്ചുകൊടുക്കാന് ശ്രമിച്ചു. "ഇതിലൊക്കെ എന്തിരിക്കുന്നു, അവന് സ്വന്തം കാലില് നില്‍ക്കാറായി എന്നു പറഞ്ഞാല് പോരേ," ഇത്രയും പറഞ്ഞ് അമ്മ അടുക്കളയിലേക്ക് പിന്‍വാങ്ങിയപ്പോള് ഞാന് വലിയൊരു തത്ത്വം ഉള്‍ക്കൊള്ളുകയായിരുന്നു. മകന് പറക്കാറായി എന്നു മാത്രം അറിയുന്നതിലാണ് അമ്മയുടെ താല്‍പര്യം. അതിനപ്പുറത്തായി അമ്മയുടെ മനസ്സില് മറ്റൊന്നുമില്ല. കുട്ടികളൊക്കെ ഒരു നിലയ്‌ക്കെത്തുന്നതുവരെ അമ്മ ഒരു ദിവസംപോലും അസുഖമായി കിടക്കുന്നത് ഞാന് കണ്ടിട്ടില്ല. കിടന്നാല് അതോടെ കാര്യങ്ങള് താളംതെറ്റുമെന്ന് അവര്‍ക്കറിയാമായിരിക്കണം. 'താങ്ങാനാളുണ്ടെങ്കിലേ തളര്‍ച്ചയുള്ളൂ' – അമ്മ എടുത്തു പ്രയോഗിക്കുന്ന മറ്റൊരു പഴമൊഴിയാണ്. ഉന്തി മരംകയറ്റിയാല് കൈവിടുമ്പോള് താഴെ എന്ന പഴമൊഴിയും ഞങ്ങളെ തുടര്‍ച്ചയായി വേട്ടയാടിയിരുന്നു.\nയൗവനത്തില് വിധവയായ ഒരു സ്ത്രീയുടെ വികാരവിക്ഷോഭങ്ങലെക്കുറിച്ച് മക്കള്‍ക്കറിവുണ്ടാവില്ല. മക്കളുടെ അറിവില്ലായ്മ പലതും സഹിച്ചാണ് അമ്മ തന്റെ കുടുംബത്തെ മുന്നോട്ട് നയിച്ചത്. പെട്ടെന്നൊരുനാള് മൂത്ത മകന് മാറി താമസിച്ചപ്പോള് പോലും അമ്മ ചഞ്ചലയായില്ല. മകന്റെ ശൗര്യമൊക്കെ തീരുമെന്നും പുതിയ അറിവുകള്‍ക്കൊപ്പം തന്റെ സ്‌നേഹം തിരിച്ചറിയുമെന്നും ആ സാധു സ്ത്രീ വിശ്വസിച്ചു. അത് ശരിയുമായിരുന്നു. ഇന്ന് അമ്മയുടെ അടുത്ത് ഇരിക്കുമ്പോഴാണ് എന്റെ മൂത്ത ജ്യേഷ്ഠന് ഏറ്റവും കൂടുതല് ആശ്വാസം ലഭിക്കുന്നത്. ഒരു പേരക്കിടാവ് ഇഷ്ടമുള്ളയാളെ വിവാഹം കഴിച്ചപ്പോള് മറ്റൊരു ജ്യേഷ്ഠന് ഉടക്കി. കല്യാണത്തിന് അമ്മ പോയതില് പ്രതിഷേധിച്ച് ദിവസങ്ങളോളം അമ്മയെ കാണാന് വന്നില്ല. അമ്മക്കിതിലൊന്നും പരിഭവമില്ല. മക്കളൊക്കെ അമ്മയുടെ നിലയിലെത്തുമ്പോള് ഇതൊക്കെ തിരിച്ചറിയുമെന്ന വിശ്വാസമാകാം കാരണം.\nദൈവത്തിന്റെ ഭൂമിയിലെ സ്പര്‍ശമാണ് അമ്മയെന്ന് ഭാവാത്മകമായി പറയുന്നവരുണ്ട്. അമ്മയുടെ സ്പര്‍ശമാണ് ദൈവമെന്ന് കരുതുന്നതാണ് ശരി. കെട്ടിവന്ന പെണ്ണുങ്ങള്‍ക്കൊക്കെ പലപ്പോഴും അമ്മയെക്കുറിച്ച് ചില്ലറ പരാതികളും പരിഭവങ്ങളും ഉണ്ടാവുക സ്വാഭാവീകം. ഓരോരുത്തരുടെയും രീതികള് വെവ്വേറെയാണല്ലോ. എത്ര നല്ല അലമാരിയുണ്ടെങ്കിലും എന്റെ അമ്മ കല്യാണത്തിനു കിട്ടിയ ചെറിയ ഒരു പെട്ടിയിലേ തുണികള് വെക്കൂ. ഇന്നേവരെ തന്റെ ഒരു തുണിയും ഇസ്തിരിയിടുന്നത് കണ്ടിട്ടില്ല. അലക്കിയുണക്കുന്ന തുണി മടക്കി തലയണക്കീഴില് വെചച് പിന്നീട് തന്റെ ഏക സമ്പാദ്യമെന്ന് വിശ്വസിക്കുന്ന പഴയ പെട്ടിയില് തിരുകും. ഒരു ചുളിവുമില്ലാതെ അത് അവിടെ എങ്ങനെയിരിക്കുന്നുവെന്ന് എന്നെ പലപ്പോഴും അത്ഭുതപ്പെടുത്തിയിട്ടുണ്ട്. “ഈ അമ്മച്ചിയുടെ കാര്യം..” എന്നു പറഞ്ഞ് എന്റെ ഭാര്യ തുടങ്ങുമ്പോള് ഞാന് ഇടപെടും. “അമ്മയെക്കുറിച്ച് മാത്രം നീ ഒന്നും പറയണ്ട. എനിക്കറിയാവുന്ന അമ്മയെ നിങ്ങള്‍ക്കാര്‍ക്കുമറിയില്ല.” ഇനിയെന്തെങ്കിലും പറഞ്ഞാല് എനിക്ക് സമനില തെറ്റുമെന്നറിഞ്ഞുകൊണ്ട് ഭാര്യ മറ്റൊരു വിഷയത്തിലേക്ക് കടക്കും.\nകുഞ്ഞ് ജനിക്കുമ്പോഴാണ് ഒരമ്മയും ജനിക്കുന്നത്. ഒരുപക്ഷേ, കുഞ്ഞിനേക്കാള് വലിയൊരു സൃഷ്ടിപരത അമ്മയുടെ ജന്മത്തിനുണ്ട്. നമ്മുടെ സുഖദുഃഖങ്ങളില് മനസ്സുചാലിക്കുന്ന മറ്റൊരാളുണ്ടാവില്ല. അമ്മയുടെ മരണമായിരിക്കും അമ്മയുടെ കൂട്ടില്ലാതെ നമ്മള് അനുഭവിക്കുന്ന ആദ്യത്തെ ദുരന്തവും. അത്തരമൊരു ദുരന്തം ഉണ്ടാകരുതേ എന്നായിരിക്കും ആരുടെയും പ്രാര്‍ത്ഥന. ഏന്തിവലിഞ്ഞ് പാതിവഴിയില് നിന്ന് ശ്വാസമെടുത്ത് പള്ളിയിലേക്ക് പോകുന്ന കുറിയ രൂപം ദൈവത്തിന്റെ സ്പര്‍ശമാകുന്നത് വെറുതെയല്ല.\nജോണ് ബ്രിട്ടാസും അമ്മ അന്നമ്മയും\n“ ദൈവം എന്നെ തൊടുന്നതു പോലെ ”\nജോണ് ബ്രിട്ടാസ് സ്വന്തം അമ്മയെക്കുറിച്ച് എഴുതിയ ലേഖനം വായിച്ചു.\nഒത്തിരി ഒത്തിരി അമ്മമാര്‍ക്ക് അര്‍ഹതപ്പെട്ട, എന്നാല് അവര് കേള്‍ക്കാന് കൊതിച്ചിട്ടും , അതിനു ഭാഗ്യമില്ലാതെ പോയ, ഒത്തിരി ഒത്തിരി മക്കള് പറയാന് മറന്ന, അവര്‍ക്കു കഴിയാതെ പോയ ഹൃദയത്തിന്റെ ഭാഷയാണ്, ജോണിന്റെ ഈ കുറിപ്പ്\nഒരുപാടു മക്കള്‍ക്ക് ഈ വാക്കുകള് ഒരു പശ്ചാത്താപ ജപം ആകുമ്പോള്, അനേകം അമ്മമാര്‍ക്ക് കിട്ടുന്ന ഒരു സാന്ത്വന സ്പര്‍ശനമാകുന്നു ഈ വാക്കുകള്.\n“ എന്റമ്മയെ ഞാന് സ്‌നേഹിച്ചിരുന്നു., അംഗീകരിച്ചിരുന്നു “ എന്നു പറയുവാന് കാത്തിരിക്കാതെ, സ്വന്തം അമ്മയെ അറിഞ്ഞ്, സ്‌നേഹിച്ച് അംഗീകരിച്ചതിലൂടെ , ജോണ് ബ്രിട്ടാസ് അനേകം അമ്മമാരെയാണ് ആദരിച്ചിരിക്കുന്നത് .\nആ തുറന്നു പറച്ചിലിലൂടെ അനേകം അമ്മമാര്‍ക്ക് ‘മകനും ‘ ആയിരിക്കുന്നു ലേഖകന്.\nഇങ്ങനെയുള്ള ഒരമ്മയ്ക്കും ഒരു മകനും എല്ലാവിധ നന്മകളും സര്‍വ്വേശ്വരന് നല്‍കട്ടെ.\nനിര്‍മ്മല ജോസഫ് തടം


Malayalam News - New Viral Disease | ചൈനയിൽ പുതിയതരം മാരക വൈറസ്; 60 പേർക്ക് രോഗം; ഏഴുപേർ മരിച്ചു | new infectious disease which killed7people in China | News18 Kerala, World Latest Malayalam News | ലേറ്റസ്റ്റ് മലയാളം വാർത്ത\nമനുഷ്യരില് നിന്ന് മനുഷ്യരിലേക്കും വൈറസ് പകരുമെന്നാണ് ഗവേഷകര് ചൂണ്ടിക്കാണിക്കുന്നത്. ചെള്ളുകള് കടിക്കുന്നതിലൂടെയാണ് രോഗവ്യാപനം പ്രധാനമായും നടക്കുന്നത്.\nNews18 Malayalam | August 5, 2020, 10:40 PM IST\nബീജിങ്ങ്: കോവിഡ് ഭീതിയൊഴിന്നതിന് മുമ്പ് ചൈനയിൽനിന്ന് മറ്റൊരു മാരക വൈറസ് കൂടി. ചെള്ളുകടിയിലൂടെ വ്യാപിക്കുന്ന പുതിയ എസ്‌എഫ്‌ടി‌എസ് വൈറസ് ഇതിനോടകം 60 പേരെ ബാധിച്ചു. ഏഴുപേർ ഇതുവരെ ഈ വൈറസ് ബാധിച്ചു മരിച്ചതായാണ് റിപ്പോർട്ട്. ഈ വൈറസ് മനുഷ്യനിൽ നിന്ന് മനുഷ്യരിലേക്ക് പകരാനുള്ള സാധ്യത കൂടുതലാണെന്നും മുന്നറിയിപ്പ് നൽകിയിട്ടുണ്ട്.\nകിഴക്കൻ ചൈനയിലെ ജിയാങ്‌സു പ്രവിശ്യയിലെ 37 ലധികം ആളുകൾക്ക് ഇതുവരെ എസ്‌എഫ്‌ടി‌എസ് വൈറസ് രോഗം പിടിപെട്ടു. ഒടുവി കിഴക്കൻ ചൈനയിലെ അൻഹുയി പ്രവിശ്യയിൽ 23 പേർക്കു കൂടി രോഗം ബാധിച്ചതായി സ്റ്റേറ്റ് ഗ്ലോബൽ ടൈംസ് റിപ്പോർട്ട് ചെയ്തു.\nജിയാങ്‌സുവിന്റെ തലസ്ഥാനമായ നാൻ‌ജിംഗിൽ നിന്നുള്ള ഒരു സ്ത്രീയിലാണ് ആദ്യമായി രോഗലക്ഷണങ്ങൾ കണ്ടത്. വൈറസ് ബാധിച്ച ഇവർ പനി, ചുമ തുടങ്ങിയ ലക്ഷണങ്ങളുമായാണ് ചികിത്സ തേടിയത്. പരിശോധനയിൽ അവരിൽ പ്ലേറ്റ്‌ലെറ്റിന്റെ അളവ് കുറവാണെന്ന് കണ്ടെത്തി. ഒരു മാസത്തെ ചികിത്സയ്ക്ക് ശേഷം അവർ രോഗമുക്തയായി ആശുപത്രി വിട്ടു. എന്നാൽ ഇതിനോടകം അമ്പതിലേറെ പേരിൽ പുതിയതായി രോഗം റിപ്പോർട്ട് ചെയ്യുകയായിരുന്നു.\nഎസ്‌എഫ്സിടിഎസ് പുതിയ വൈറസ് അല്ലെന്നാണ് ചൈനീസ് അധികൃതൃർ പറയുന്നത്. ബുന്യ വൈറസ് വിഭാഗത്തില്‍പ്പെടുന്നതാണിത്. മനുഷ്യരില് നിന്ന് മനുഷ്യരിലേക്കും വൈറസ് പകരുമെന്നാണ് ഗവേഷകര് ചൂണ്ടിക്കാണിക്കുന്നത്. ചെള്ളുകള് കടിക്കുന്നതിലൂടെയാണ് രോഗവ്യാപനം പ്രധാനമായും നടക്കുന്നത്. എന്നാല് ജനങ്ങള് പേടിക്കേണ്ടതില്ലെന്നും ജാഗ്രത പുലര്‍ത്തുകയാണ് വേണ്ടതെന്നും അധികൃതർ മുന്നറിയിപ്പ് നൽകി.\nരോഗം ബാധിച്ചവരുടെ രക്തം, മൂക്കിലെ സ്രവം എന്നിവയിലൂടെയാണ് മനുഷ്യനില് നിന്ന് മനുഷ്യനിലേക്ക് രോഗം വ്യാപിക്കാന് സാധ്യതയുള്ളതെന്നും സെന്‍ജിയാങ് സര്‍വ്വകലാശാലയിലെ ഗവേഷകർ വ്യക്തമാക്കി.\nമനുഷ്യര്‍ക്ക് പുറമേ വളര്‍ത്തു മൃഗങ്ങളായ പശു, ആട്, കുതിര, പന്നി എന്നിവയും വൈറസ് ബാധിതരാകാൻ സാധ്യതയേറെയാണ്. മനുഷ്യരില് നിന്ന് മൃഗങ്ങളിലേക്ക് രോഗം വ്യാപിക്കാനുള്ള സാധ്യതയുമുണ്ട്. ദേശാടന പക്ഷികളിലൂടെ രോഗം പകരാനും സാധ്യതയുണ്ടെന്നു ഗവേഷകര് പറയുന്നു.


കൊവിഡ്: ഗള്‍ഫില് ഇതുവരെ മരിച്ചത് 86 മലയാളികള്; 24 മണിക്കൂറിനിടെ 6000ത്തിലധികം പേര്‍ക്ക് രോഗം | more than 6000 covid cases reported in gulf countries within 24 hours\nകൊവിഡ്: ഗള്‍ഫില് ഇതുവരെ മരിച്ചത് 86 മലയാളികള്; 24 മണിക്കൂറിനിടെ 6000ത്തിലധികം പേര്‍ക്ക് രോഗം\nവന്ദേ ഭാരത് ദൗത്യത്തിന്റെ രണ്ടാംഘട്ടത്തില് ഗള്‍ഫില് നിന്ന് ഇന്ന് കേരളത്തിലേക്ക് രണ്ട് വിമാനങ്ങള് സര്‍വീസ് നടത്തും. അബുദാബിയില്‍നിന്ന് കൊച്ചിയിലേക്കും ദോഹയില്‍നിന്ന് കോഴിക്കോട്ടേക്കുമാണ് സര്‍വീസുകള്.\nAbu Dhabi - United Arab Emirates, First Published May 18, 2020, 9:52 AM IST\nഅബുദാബി: ഗള്‍ഫില് 24 മണിക്കൂറിനിടെ 6487പേര്‍ക്ക് കൂടി കൊവിഡ് സ്ഥിരീകരിച്ചു. ആകെ രോഗബാധിതരുടെ എണ്ണം 137,706 ആയി. 86 മലയാളികളടക്കം 693 പേരാണ് ഇതുവരെ ഗള്‍ഫ് നാടുകളില് കൊവിഡ് ബാധിച്ച് മരിച്ചത്.\nസൗദി അറേബ്യയില് 54,752 പേര്‍ക്കാണ് ഇതുവരെ കൊവിഡ് സ്ഥിരീകരിച്ചത്. 312 പേര് മരിച്ചു. ഖത്തറില് കൊവിഡ് രോഗികളുടെ എണ്ണം 32,604ആയി. 15 മരണങ്ങളാണ് കൊവിഡ് മൂലം ഖത്തറില് ഉണ്ടായിട്ടുള്ളത്. കുവൈത്തില് 14,850 പേര്‍ക്ക് കൊവിഡ് ബാധിച്ചു. 112 പേര് മരണപ്പെട്ടു. 6,956 പേര്‍ക്കാണ് ബഹ്‌റൈനില് ഇതുവരെ കൊവിഡ് സ്ഥിരീകരിച്ചത്. ഇതില് 12 പേര് മരിച്ചു. ഒമാനില് 5,186 കൊവിഡ് കേസുകള് റിപ്പോര്‍ട്ട് ചെയ്തപ്പോള് ഇവിടെ കൊവിഡ് മൂലമുള്ള മരണസംഖ്യ 22 ആയി.\nഅതേസമയം വന്ദേ ഭാരത് ദൗത്യത്തിന്റെ രണ്ടാംഘട്ടത്തില് ഗള്‍ഫില് നിന്ന് ഇന്ന് കേരളത്തിലേക്ക് രണ്ട് വിമാനങ്ങള് സര്‍വീസ് നടത്തും. അബുദാബിയില്‍നിന്ന് കൊച്ചിയിലേക്കും ദോഹയില്‍നിന്ന് കോഴിക്കോട്ടേക്കുമാണ് സര്‍വീസുകള്. അബുദാബി-കൊച്ചി എയര്‍ഇന്ത്യ എക്‌സ്പ്രസ് ഉച്ചതിരിഞ്ഞ് പ്രാദേശികസമയം 3.15-ന് പുറപ്പെടും. ദോഹ-കോഴിക്കോട് വിമാനം ഉച്ചതിരിഞ്ഞ് 3.35-നാണ് പുറപ്പെടുക. ഗര്‍ഭിണികള്, രോഗികള്, വിദ്യാര്‍ത്ഥികള്, വിനോദസഞ്ചാരികള്, തൊഴില് നഷ്ടപ്പെട്ടവര് എന്നിവരുള്‍പ്പെടെ 360 യാത്രക്കാരാണ് ഇന്ന് നാട്ടിലെത്തുന്നത്. അബുദാബിയില് കൊവിഡ്-19ദ്രുത പരിശോധനയും തെര്‍മല് സ്‌കാനിങ്ങും ഉണ്ടാകും. അതേസമയം, ദോഹയില് തെര്‍മല് സ്‌കാനിങ് മാത്രമേ ഉണ്ടാവുകയുള്ളൂവെന്നും അധികൃതര് അറിയിച്ചു.\nLast Updated May 18, 2020, 10:14 AM IST


ഡ്രൈവര്‍മാരില്ല; 450 രൂപ ദിവസക്കൂലിക്ക് ഡ്രൈവര്‍മാരെ നിയമിക്കാന് കെഎസ്ആര്‍ടിസി - Samakalika Malayalam\nഡ്രൈവര്‍മാരില്ല; 450 രൂപ ദിവസക്കൂലിക്ക് ഡ്രൈവര്‍മാരെ നിയമിക്കാന് കെഎസ്ആര്‍ടിസി\nBy സമകാലികമലയാളം ഡെസ്‌ക് | Published: 05th October 2019 07:22 AM |\nLast Updated: 05th October 2019 07:22 AM | A+A A- |\nതിരുവനന്തപുരം: ഡ്രൈവര്‍മാരുടെ കുറവിനെ തുടര്‍ന്ന് കടുത്ത പ്രതിസന്ധി നേരിടുന്ന കെഎസ്ആര്‍ടിസിയില് ദിവസവേതനാടിസ്ഥാനത്തില് ഡ്രൈവര്‍മാരെ നിയമിക്കാന് തീരുമാനം. ഗതാഗത മന്ത്രി എകെ ശശീന്ദ്രന് ഇന്നലെ വിളിച്ച ഉന്നതതല യോഗമാണു ദിവസവേതനത്തില് ഡ്രൈവര്‍മാരെ ഉള്‍പ്പെടുത്താന് തീരുമാനിച്ചത്.\nഡ്രൈവര്‍മാര് ഇല്ലാത്തത് കൊണ്ട് മാത്രം ഇന്നലെ 1251 സര്‍വീസുകള് മുടങ്ങിയെന്നാണു വിവരം. എന്നാല് 745 ഷെഡ്യൂളുകള് മുടങ്ങിയെന്നാണ് ഔദ്യോഗിക കണക്ക്. ഡ്രൈവര്‍മാരുടെ കുറവു മൂലം സംസ്ഥാനമെങ്ങും യാത്രാപ്രതിസന്ധി തുടരുകയാണ്. തെക്കന് മേഖലയില് നിന്നാണ് ഏറ്റവുമധികം താല്‍ക്കാലിക ജീവനക്കാരെ പിരിച്ചുവിട്ടത്.\nമൂന്നു ദിവസമായി മൂന്നു കോടിയോളം രൂപയുടെ വരുമാന നഷ്ടമാണ് എംപാനലുകാരെ പിരിച്ചുവിട്ടതു മൂലം കെഎസ്ആര്‍ടിസിക്കുണ്ടായത്. പിരിച്ചുവിടപ്പെട്ട താല്‍ക്കാലിക ഡ്രൈവര്‍മാര്‍ക്കും ദിവസ വേതനത്തില് ജോലിക്കെത്താമെന്ന നിലയില് നിര്‍ദേശം എല്ലാ യൂണിറ്റുകള്‍ക്കും നല്‍കിയിട്ടുണ്ട്.\nഹെവി ഡ്രൈവിങ് ലൈസന്‍സും അഞ്ച് വര്‍ഷം പാസഞ്ചര് വാഹനങ്ങള് ഓടിച്ചു പരിചയവുമുള്ള ആര്‍ക്കും ദിവസവേതനത്തിനു കെഎസ്ആര്‍ടിസി ഡ്രൈവറാകാം. 400 ഡ്രൈവര്‍മാരെ ദിവസവേതന വ്യവസ്ഥയില് ലഭ്യമായാല് പ്രതിസന്ധി മറികടക്കാമെന്നാണു പ്രതീക്ഷ. 450 രൂപയാണു ഡ്രൈവര്‍മാര്‍ക്കുള്ള ദിവസക്കൂലി.\nഡ്രൈവര് കം കണ്ടക്ടര് രീതി ഒഴിവാക്കാനും കെഎസ്ആര്‍ടിസി നിര്‍ദേശം നല്‍കിയിട്ടുണ്ട്. നിലവില് കണ്ടക്ടര് ലൈസന്‍സുള്ള രണ്ട് ഡ്രൈവര്‍മാരാണു പല ദീര്‍ഘദൂര സര്‍വീസുകളിലും മാറിമാറി ഓടിക്കുന്നത്. അതിനു പകരം ഒരു ഡ്രൈവറും ഒരു കണ്ടക്ടറും ബസില് മതിയെന്നാണു പുതിയ നിര്‍ദേശം.\nഡ്രൈവര്‍മാരില്ല, 637 സര്‍വീസുകള് മുടങ്ങി ; കെഎസ്ആര്‍ടിസിയില് പ്രതിസന്ധി അതിരൂക്ഷം\nഡ്രൈവര്‍മാര് കെഎസ്ആര്‍ടിസി 450 രൂപ ദിവസക്കൂലി


വാക്സീനെടുത്താലും നെഗറ്റീവ് സർട്ടിഫിക്കറ്റ് വേണം, കേരളത്തിൽ നിന്നുള്ളവർക്ക് കർണാടകയിൽ കർശന പരിശോധന | karnataka make rt pcr negative certificate mandatory for travellers from kerala\nവാക്സീനെടുത്താലും നെഗറ്റീവ് സർട്ടിഫിക്കറ്റ് വേണം, കേരളത്തിൽ നിന്നുള്ളവർക്ക് കർണാടകയിൽ കർശന പരിശോധന\nകേരളാ അതിർത്തിയിൽ കൂടുതൽ പൊലീസിനെ വിന്യസിച്ചു. ബംഗ്ലൂരു റെയിൽവേ സ്റ്റേഷനിൽ അടക്കം വ്യാപക പരിശോധനയാണ് നടക്കുന്നത്.\nBengaluru, First Published Aug 1, 2021, 9:37 AM IST\nബംഗലൂരു: കേരളത്തിൽ നിന്നെത്തുന്നവർക്ക് കൊവിഡ് പരിശോധന കർശനമാക്കി കർണാടക. വാക്സീൻ എടുത്തവർക്കും കൊവിഡ് ആർടിപിസിആർ നെഗറ്റീവ് സർട്ടിഫിക്കറ്റ് നിർബന്ധമാക്കിയതോടെ യാത്രക്കാർ ബുദ്ധിമുട്ടിലായി. കേരളാ അതിർത്തിയിൽ പരിശോധനക്കായി കൂടുതൽ പൊലീസിനെയും വിന്യസിച്ചു. ബംഗ്ലൂരു റെയിൽവേ സ്റ്റേഷനിൽ അടക്കം വ്യാപക പരിശോധനയാണ് നടക്കുന്നത്. ആർടിപിസിആർ സർട്ടിഫിക്കറ്റ് ഇല്ലാതെ എത്തിയവർക്ക് ഇവിടെ പരിശോധനക്ക് താൽക്കാലിക ക്രമീകരണം ഏർപ്പെടുത്തിയിട്ടുണ്ട്. ഇവിടെ നിന്നും പരിശോധിച്ച ശേഷമാണ് യാത്രക്കാരെ റെയിൽവെ സ്റ്റേഷന് പുറത്തേക്ക് വിടുന്നത്.\nകൊവിഡ് കേസുകള് കുറഞ്ഞതോടെ ബെംഗ്ലൂരുവിലടക്കം കോളേജുകള് തുറന്നിരുന്നു. സ്കൂളുകള് അടുത്തമാസം ആദ്യം മുതല് തുറക്കാനാണ് തീരുമാനം. കോളേജുകൾ തുറന്നതോടെ കർണാടകയിലേക്ക് എത്തിച്ചേർന്ന മലയാളി വിദ്യാർത്ഥികളടക്കമുള്ളവരും സർട്ടിഫിക്കറ്റ് നിർബന്ധമാക്കിയതോടെ ദുരിതത്തിലാണ്. അതിനിടെ കാസർക്കോട്ടേക്കുള്ള ബസ് സർവ്വീസ് ദക്ഷിണകന്നട നിർത്തിവച്ചതും യാത്രക്കാരെ വലച്ചു.\nLast Updated Aug 1, 2021, 9:58 AM IST\nrt pcr negative certificate\nതെരഞ്ഞെടുപ്പ് തോൽവി: മലപ്പുറത്തും അച്ചടക്ക നടപടിയെടുക്കാൻ സിപിഎം\nപൊതുമരാമത്ത് സെക്രട്ടറിയുടെ മകൾ ഫ്ലാറ്റിൽ നിന്ന് വീണ് മരിച്ചു\nപാർട്ടി നോക്കിയല്ല പ്രോട്ടോക്കോൾ പാലിക്കേണ്ടത്, സുരേഷ് ഗോപി സല്യൂട്ടിന് അർഹൻ: ഗണേഷ് കുമാര്\nകാസര്‍കോട് അഞ്ചുവയസുകാരി പനി ബാധിച്ച് മരിച്ചു; സ്രവം വിദഗ്ധ പരിശോധനയ്ക്ക് അയച്ചു\nഓര്‍ത്തഡോക്സ് സഭയെ നയിക്കാൻ ഡോ.മാത്യൂസ് മാര് സെവേറിയോസ്\nബംഗളൂരു എഫ്‌സിയുടെ ഔദ്യോഗിക പേജില് ബ്ലാസ്‌റ്റേഴ്‌സിന് മലയാളത്തില് ട്രോള്; മറുപടിയുമായി ആരാധകര്\n'നീല രാത്രി', ഇന്ത്യയിലെ എല്ലാ ഭാഷകളിലുമായി ഒരു സിനിമ


UEFA Champions League: Manchester United vs PSG is one of five greatest comebacks-ബാഴ്സ മുതൽ മാഞ്ചസ്റ്റർ വരെ; ചാമ്പ്യൻസ് ലീഗിലെ അവിശ്വസനീയ തിരിച്ചുവരവുകൾ\nശക്തമായ തിരിച്ചുവരവുകളും അട്ടിമറികളും ചാമ്പ്യൻസ് ലീഗിൽ മുമ്പും പലവട്ടം ഉണ്ടായിട്ടുണ്ട്\nUpdated: March 7, 2019 2:46:25 pm\nയുവേഫ ചാമ്പ്യൻസ് ലീഗ് എന്നും അത്ഭുതങ്ങളുടെ വേദിയായിരുന്നു. ശക്തമായ തിരിച്ചുവരവുകളും അട്ടിമറികളും ചാമ്പ്യൻസ് ലീഗിൽ മുമ്പും പലവട്ടം ഉണ്ടായിട്ടുണ്ട്. അത്തരത്തിലൊരു തിരിച്ചുവരവിനാണ് ഇന്നലെ പാരിസിലെ പാർക് ഡെസ് സ്റ്റേഡിയം വേദിയായത്. ഫ്രഞ്ച് വമ്പന്മാരായ പാരിസ് സെന്റ് ജർമ്മനെ അവരുടെ തട്ടകത്തിൽ പോയി 3-1ന് തോൽപ്പിച്ച് ക്വർട്ടർ ഫൈനലിൽ പ്രവേശിച്ചിരിക്കുകയാണ് മാഞ്ചസ്റ്റർ യുണൈറ്റഡ്.\nമാഞ്ചസ്റ്ററിന്റെ തട്ടകത്തിൽ 2-0ന് പ്എസ്ജി ജയിച്ചിരുന്നെങ്കിലും എവേ മത്സരത്തിൽ നേടിയ അധിക ഗോളാണ് മാഞ്ചസ്റ്ററിന് ക്വാർട്ടർ പ്രവേശനം സാധ്യമാക്കിയത്. നേരത്തെയും ഇത്തരത്തിലുള്ള അവിശ്വസനീയ തിരിച്ചുവരവുകൾക്ക് ചാമ്പ്യൻസ് ലീഗ് വേദിയായിട്ടുണ്ട്. ആ ചരിത്രത്തിലേയ്ക്ക് ഒന്നു തിരിഞ്ഞു നോക്കുകയാണ്.\nഎഎസ് റോമ vs ബാഴ്സലോണ, 2017-2018\nകഴിഞ്ഞ സീസണിൽ ബാഴ്സലോണയെ ഞെട്ടിച്ചുകൊണ്ടായിരുന്നു ഇറ്റാലിയൻ ക്ലബായ എഎസ് റോമയുടെ സെമി പ്രവേശനം. ക്വാർട്ടർ ഫൈനലിന്റെ ആദ്യ പാദത്തിൽ 4-1ന് ജയിച്ചത് സ്‌പാനിഷ് വമ്പന്മാരായിരുന്നു. എന്നാൽ രണ്ടാം പാത മത്സരത്തിൽ 3-0നാണ് റോമ കാറ്റലൻ പടയെ മുട്ടുകുത്തിച്ചത്. ആകെ ഗോളുകളുടെ എണ്ണത്തിൽ 4-4ന് ഇരു ടീമുകളും ഒപ്പത്തിനൊപ്പം നിന്നെങ്കിലും എവേ ഗോളുകളുടെ എണ്ണത്തിൽ മുന്നിട്ട് നിന്നതിലൂടെ സെമിയിലെത്തിയത് റോമയായിരുന്നു.\nബാഴ്സലോണ vs പിഎസ്ജി, 2016-2017\nചാമ്പ്യൻസ് ലീഗിൽ പിഎസ്ജി കഴിഞ്ഞ മൂന്ന് വർഷത്തിനിടയിൽ നേരിടുന്ന രണ്ടാമത്തെ അട്ടിമറിയായിരന്നു ഇന്നലത്തേത്. 2016-17 സീസണിൽ പ്രീക്വാർട്ടറിലായിരുന്നു പിഎസ്ജിക്ക് തിരിച്ചടി കിട്ടിയത്. അന്ന് സ്വന്തം തട്ടകത്തിൽ പിഎസ്ജി ബാഴ്സലോണയെ 4-0ന് പരാജയപ്പെടുത്തി. ആദ്യ പാദത്തിൽ തന്നെ നേടിയ4ഗോളിന്റെ ലീഡ് പിഎസ്ജിയുടെ ക്വാർട്ടർ സ്വപ്നങ്ങൾ സജീവമാക്കി.\nഎന്നാൽ രണ്ടാം പാദത്തിൽ കണ്ടത് ബാഴ്സയുടെ അവിശ്വസനീയ കുതിപ്പായിരുന്നു. 6-1നാണ് രണ്ടാം പാദത്തിൽ ബാഴ്സ പിഎസ്ജിയെ പരാജയപ്പെടുത്തിയത്. ബാഴ്സയുടെ അവിശ്വസനീയ കുതിപ്പിന് നേതൃത്വം നൽകിയത് നിലവിലെ പിഎസ്ജി സ്റ്റാർ സ്ട്രൈക്കർ നെയ്മറായിരുന്നു. 87-ാം മിനിറ്റ് വരെ 3-1ന്റെ ലീഡായിരുന്നു ബാഴ്സയ്ക്ക് ഉണ്ടായിരുന്നത്. എന്നാൽ അതിവേഗം രണ്ട് ഗോളുകൾ കണ്ടെത്തി നെയ്മർ ആകെ ഗോളിൽ ഒപ്പത്തിനൊപ്പം പിടിച്ചു. സെർജി റോബോർട്ടോ ഇഞ്ചുറി ടൈമിൽ നേടിയ ഗോളിൽ ബാഴ്സ വിജയിക്കുകയും ചെയ്തു.\nമോണാക്കോ vs റയൽ മാഡ്രിഡ്, 2003-2004\nസ്‌പാനിഷ് വമ്പന്മാരായ റയൽ മാഡ്രിഡിനും ചാമ്പ്യൻസ് ലീഗിൽ അടിതെറ്റിയിട്ടുണ്ട്. 2003-2004 സീസണിൽ ക്വാർട്ടർ ഫൈനലിലായിരുന്നു കൈയ്യെത്തും ദൂരത്തെ സെമി റയലിന് നഷ്ടമായത്. ആദ്യ പാദത്തിൽ റയലിന്റെ 4-2നായിരുന്നു. ഫ്രഞ്ച് ടീമായ മോണാക്കോ തിരിച്ചടിച്ചത് രണ്ടാം പാദത്തിലായിരുന്നു. 3-1 ന് റയലിനെ അവരുടെ തട്ടകത്തിൽ പരാജയപ്പെടുത്തി.\nഇതോടെ ആകെ ഗോളുകളുടെ എണ്ണത്തിൽ ഇരു ടീമുകളും 5-5ന് സമനില പിടിച്ചു. എവേ ഗോളുകളുടെ എണ്ണത്തിൽ മോണാക്കോ അടുത്ത ഘട്ടത്തിലേയ്ക്ക് നീങ്ങുകയും ചെയ്തു.\nClub FootballManchester United\nWeb Title: Uefa champions league comebacks psg vs manchester united videos


അനന്ത് ലക്ഷ്മൺ കാനേരെ - വിക്കിപീഡിയ\nഅനന്ത് ലക്ഷ്മൺ കാനേരെ\nമഹാരാഷ്ട്രയിൽ നിന്നുള്ള ഒരു ഇന്ത്യൻ സ്വാതന്ത്ര്യ സമര സേനാനി ആയിരുന്നു അനന്ത് ലക്ഷ്മൺ കാനേരെ. 1909 ഡിസംബർ 21-ന് അദ്ദേഹം ബ്രിട്ടീഷ് ഇന്ത്യയിലെ നാസിക് കളക്ടറെ വെടിവച്ചു കൊന്നു.\n3 ജാക്ക്സൺ വധം\n1891 ൽ രത്നഗിരി ജില്ലയിലെ ഖേഡ് താലൂക്കിലെ അഞ്ജാനി എന്ന കൊച്ചു ഗ്രാമത്തിലാണ് അനന്ത് ലക്ഷ്മൺ കാനേരെ ജനിച്ചത്. അദ്ദേഹത്തിന് രണ്ട് സഹോദരന്മാരും രണ്ടു സഹോദരിമാരും ഉണ്ടായിരുന്നു. അദ്ദേഹത്തിന്റെ പ്രാഥമിക വിദ്യാഭ്യാസം നിസാമാബാദിൽ (അക്കാലത്ത് ഇന്ദൂർ എന്നായിരുന്നു അറിയപ്പെട്ടിരുന്നത്) പൂർത്തിയായി. അദ്ദേഹത്തിന്റെ ഇംഗ്ലീഷ് വിദ്യാഭ്യാസം ഔറംഗബാദിലാണ് നടന്നത്. അക്കലത്തെ സൗഹൃദബന്ധങ്ങളെക്കുറിച്ച് പിന്നീട് കാനേരെ ‘മിത്ര പ്രേം’ എന്ന നോവൽ രചിച്ചു.\nഈ സമയത്ത് അനന്ത് ലക്ഷ്മൺ രഹസ്യ വിപ്ലവ ഗ്രൂപ്പിലെ അംഗങ്ങളുമായി സമ്പർക്കം പുലർത്തി. അവരുടെ പ്രവൃത്തിയിൽ അദ്ദേഹം ആകൃഷ്ടനായി. അക്കാലത്ത് ഇന്ത്യയിലും മഹാരാഷ്ട്ര(സെന്റ്രൽ പ്രൊവിൻസ്) യിലും ബ്രിട്ടീഷ് വിരുദ്ധ വികാരം അലയടിച്ചിരുന്നു. സവർക്കർ സഹോദരങ്ങൾ നടത്തിയ വിപ്ലവ സംഘടനയായ അഭിനവ് ഭാരത് സൊസൈറ്റിയുടെ പ്രവർത്തനങ്ങൾ നാസികിൽ നടന്നിരുന്നു. വിനായക് ദാമോദർ സാവർക്കറുടെ മുതിർന്ന സഹോദരൻ ബാബാറാവു സാവർക്കറുടെ നേതൃത്വത്തിൽ നാസിക് പരിസരത്ത് നിരവധി ചെറിയ വിപ്ലവ സംഘടനകൾ സ്ഥാപിക്കപ്പെട്ടു. അണ്ണാ കാർവെ എന്നറിയപ്പെട്ട കൃഷ്ണാജി ഗോപാൽ കർവെ, നാസികിൽ അത്തരമൊരു രഹസ്യസംഘത്തെ രൂപീകരിച്ചു. അണ്ണാ കാർവെ ഒരു ചെറുപ്പക്കാരനായ അഭിഭാഷകനായിരുന്നു. തന്റെ മാതൃഭൂമിക്ക് വേണ്ടി എന്തെങ്കിലും ചെയ്യാൻ അയാൾ ആഗ്രഹിച്ചിരുന്നു. ജാക്ക്സൺ കൊലപാതകത്തിലെ മുഖ്യപ്രതികളിലൊരാളായ വിനയ്ക്ക് നാരായൺ ദേശ്പാണ്ഡെയായിരുന്നു ഈ രഹസ്യസംഘത്തിലെ മറ്റൊരു അംഗം. അദ്ദേഹം നാസിക്കിലെ പഞ്ചവടിയിലുള്ള ഒരു ഇംഗ്ലീഷ് മീഡിയം സ്കൂളിലെ അദ്ധ്യാപകനായിരുന്നു.\nഒരു ബ്രിട്ടീഷ് ഉദ്യോഗസ്ഥനായ ജാക്ക്സൺ ഈ പ്രവർത്തനങ്ങളെക്കുറിച്ച് ബോധവാനായിരുന്നു. മറ്റ് ബ്രിട്ടീഷ് ഓഫീസർമാരിൽ നിന്ന് വ്യത്യസ്തമായി, അദ്ദേഹം ആളുകളുമായി കൂട്ടുകൂടുകയും ജനസ്നേഹിയായ ഒരു ഓഫീസറായി സ്വയം ചിത്രീകരിക്കുകയും ചെയ്തു. തന്റെ മുജ്ജന്മത്തിൽ താൻ വേദപണ്ഡിതനായ ബ്രാഹ്മണനായിരുന്നുവെന്നും അതുകൊണ്ടാണ് ഇന്ത്യൻ ജനതയോടുള്ള അടുപ്പമെന്നും അദ്ദേഹം ജനങ്ങളോട് പറഞ്ഞു. മറാഠിയിൽ ജനങ്ങളോട് സംസാരിച്ചിരുന്ന ജാക്ക്സണ് സംസ്കൃതത്തെക്കുറിച്ച് അറിവുമുണ്ടായിരുന്നു. വാസ്തവത്തിൽ, ഇന്ത്യൻ ജനതയ്ക്ക് തങ്ങൾ അടിമത്തത്തിൽ സുരക്ഷിതരാണെന്നു വിശ്വസിപ്പിക്കുക എന്നതായിരുന്നു അദ്ദേഹത്തിന്റെ ഉദ്ദേശ്യം. ഇതിലൂടെ ബ്രിട്ടീഷ് വിരുദ്ധ പ്രവർത്തനങ്ങൾ അടിച്ചമർത്താൻ കഴിയുമെന്നും അദ്ദേഹം കരുതി.\nകവി ഗോവിന്ദിനെക്കുറിച്ച് പതിനാറ് പേജുകൾ ഉള്ള ഒരു പുസ്തകം അച്ചടിച്ചതിന് ബാബറാവു സാവർക്കർ അറസ്റ്റിലായി. ബാബറാവുവിനെ അറസ്റ്റു ചെയ്ത് പ്രോസിക്യൂട്ട് ചെയ്തതിൽ ജാക്ക്സൺ വലിയ പങ്കു വഹിച്ചു. കൃഷ്ണജി ഗോപാൽ കാർവെ അധ്യക്ഷനായ വിപ്ലവ സംഘം 1910 ലെ ആദ്യ മാസത്തിൽ ജാക്ക്സണെ കൊലപ്പെടുത്തുവാൻ തീരുമാനിച്ചു.\nഎന്നാൽ 1909 അവസാനത്തോടെ ജാക്ക്സൺ ബോംബെ കമ്മീഷണറായി നിയമിതനായി. കൃഷ്ണജി കാർവെ, വിനായക് ദേശ്പാണ്ഡേ, അനന്ത് ലക്ഷ്മൺ കാനേരെ എന്നിവർ ട്രാൻസ്ഫറിനു മുൻപ് തന്നെ ജാക്സനെ വധിക്കാൻ തീരുമാനിച്ചു. നാസിക്കിലെ വിജയാനന്ദ് തിയേറ്ററിൽ ജാക്സന്റെ വിടവാങ്ങൽ ചടങ്ങ് നടക്കവേ കാനേരെ ഈ പദ്ധതി നടപ്പാക്കാൻ തീരുമാനിച്ചു. ജാക്സനെ വധിക്കുവാനുള്ള ഉത്തരവാദിത്തം ഏറ്റെടുത്ത് തന്റെ മറ്റ് പങ്കാളികളെ രക്ഷിക്കുവാനായി ആത്മഹത്യ ചെയ്യാനും തീരുമാനിച്ചു. കാനേരെയുടെ ശ്രമം പരാജയപ്പെട്ടെങ്കിൽ ജാക്സനെ വെടിവെയ്ക്കുവാൻ വിനായക് ഒരു തോക്കുമായി ഒരുങ്ങിയിരുന്നു. ഇവ രണ്ടും പരാജയപ്പെട്ടാൽ കാർവെ തന്നെ ഒരു ആയുധം കരുതിയിരുന്നു.\n1909 ഡിസംബർ 21 ന് ജാക്സൻ ഈ ചടങ്ങിനെത്തിയപ്പോൾ അനന്ത് ലക്ഷ്മൺ കാനേരെ അദ്ദേഹത്തിന്റെ മുന്നിൽ ചാടിവീണ് നാലു തവണ വെടിയുതിർത്തു. ജാക്ക്സൺ തൽക്ഷണം കൊല്ലപ്പെട്ടു. കൂടെയുണ്ടായിരുന്ന പൽഷികർ, തോരഡ്മാൾ എന്നീ ഇന്ത്യൻ ഓഫിസർമാർ കാനേരെയെ ആക്രമിച്ചു. അതിനാൽ സ്വയം വെടിവെക്കുവാനോ വിഷം കഴിക്കുവാനോ അദ്ദേഹത്തിന് സാധിച്ചില്ല.\nഅന്ന് 18 വയസ് മാത്രം പ്രായമുണ്ടായിരുന്ന അനന്ത് ലക്ഷ്മൺ കാനേരെയെ ബോംബെ കോടതിയിൽ വിചാരണ ചെയ്യുകയും താനെ ജയിലിൽ 1910 ഏപ്രിൽ 19 ന് തൂക്കിലേറ്റുകയും ചെയ്തു. കൃഷ്ണാ കാർവെ, വിനായക് ദേശ്പാണ്ഡെ എന്നിവരും ഒപ്പം തൂക്കിലേറ്റപ്പെട്ടു. ഈ മൂന്നു പേരുടെ ബന്ധുക്കളും അവിടെ ഉണ്ടായിരുന്നില്ല. അവരുടെ മൃതദേഹങ്ങൾ ജയിൽ അധികൃതർ ബന്ധുക്കൾക്ക് കൈമാറ്റം ചെയ്യാതെ ദഹിപ്പിച്ചു. ഭൗതികാവശിഷ്ടം താനെയിലെ കടലിൽ ഒഴുക്കുകയും ചെയ്തു.\n2014 ജനുവരി 10 ന് അനന്ത് ലക്ഷ്മൺ കാനേരെ, കളക്ടർ ജാക്സൺ എന്നിവയെക്കുറിച്ച് ഒരു മറാഠി ചലച്ചിത്രം പുറത്തിറക്കി. '1909' എന്നായിരുന്നു ചിത്രത്തിന്റെ പേര് ഇപ്പോൾ ഇന്ത്യയിൽ താമസിക്കുന്ന, ബോളിവുഡ് ചിത്രങ്ങളിൽ ജോലി ചെയ്യുന്ന ചാൾസ് തോംസൺ എന്ന ഓസ്ട്രേലിയൻ നടനാണ് ആണ് ജാക്ക്സൺ ആയി വേഷമിട്ടത്.\n↑ 1.0 1.1 http://www.academicde-stressor.com/anant-laxman-kanhere/\n↑ 2.0 2.1 https://nashik.com/anant-kanhere/\n↑ Militant nationalism in India and its socio-religious background, 1897-1917 by Bimanbehari Majumdar, published by General Printers & Publishers, 1966, pp. 94 & 147\n↑ The Sacred books of the Hindus, Volume 18, Part 1 By Baman Das Basu, pp. 5\n↑ Bombay High Court. "Nashik Conspiracy Case".\n"https://ml.wikipedia.org/w/index.php?title=അനന്ത്_ലക്ഷ്മൺ_കാനേരെ&oldid=3084378" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 16:27, 19 ഫെബ്രുവരി 2019.


Pay for your quarantine, Beijing tells incoming travellers as China sees more imported cases | വിദേശികളോട് നിലപാട് കടുപ്പിച്ച് ചൈന: നിരീക്ഷണത്തിൽ കഴിയുന്നവർ സ്വന്തം ചെലവ് വഹിക്കണം - Malayalam Oneindia\n25 min ago ഹൈടെക് തട്ടിപ്പുമായി ടാക്‌സി ഡ്രൈവര്‍മാര്; തട്ടിപ്പ് ഓല ആപ്പ് ഉപയോഗിച്ച്\n39 min ago വാർത്താ ദാരിദ്ര്യം ആണോ... ഇതെന്താ "ദിവ്യ ഗർഭമോ"? കൈരളിയെ വിമർശിച്ച് സന്തോഷ് കീഴാറ്റൂർ\n42 min ago ഉത്തർ പ്രദേശ് മതപരിവർത്തന നിരോധന ഓർഡിനൻസിന് അംഗീകാരം നല്‍കി സംസ്ഥാന ഗവര്‍ണ്ണര്\nബെയ്ജിംഗ്: രാജ്യാന്തര യാത്രക്കാർക്കുള്ള നിയന്ത്രണങ്ങൾ ശക്തമാക്കി ചൈന. വിദേശ പൌരന്മാരെ നിരീക്ഷണത്തിൽ പാർപ്പിക്കുന്നതുള്ള ചട്ടങ്ങളാണ് കർശനമാക്കിയിട്ടുള്ളത്. രാജ്യത്തിന് പുറത്തുനിന്നെത്തിയ കൂടുതൽ പേർക്ക് കൊറോണ വൈറസ് സ്ഥിരീകരിച്ചതിന്റെ വെളിച്ചത്തിലാണ് നടപടി. നിരീക്ഷണത്തിൽ കഴിയുന്ന വിദേശികൾ അവരുടെ ചെലവ് വഹിക്കണമെന്നാണ് നിർദേശിച്ചിട്ടുള്ളത്. ശനിയാഴ്ച അർദ്ധരാത്രി മുതലാണ് ഈ നിബന്ധന പ്രാലബല്യത്തിൽ വരുന്നത്.\nബീജിംങ്ങിലെത്തുന്ന വിദേശികളായവർ 14 ദിവസത്തേക്ക് സ്വന്തം ചെലവിൽ നിരീക്ഷണത്തിൽ കഴിയണമെന്നാണ് ബീജിങ്ങിന്റെ പ്രഖ്യാപനം. ഞായറാഴ്ച ഉച്ച കഴിഞ്ഞാണ് പ്രഖ്യാപനം പുറത്തുവരുന്നത്. നിലവിലുള്ള നിയന്ത്രണങ്ങൾ കൂടുതൽ ശക്തമാക്കുകയാണ് ചൈന. ബീജിങ്ങിലെത്തുന്ന പല യാത്രക്കാർക്കും തുടക്കത്തിൽ രോഗ ലക്ഷണങ്ങൾ പ്രകടമായിരുന്നില്ല. എന്നാൽ പിന്നീട് ദിവസങ്ങൾ പിന്നിടുന്നതോടെയാണ് ഇവർക്ക് രോഗം സ്ഥിരീകരിക്കുന്നത്. ഇതിന് പുറമേ മെഡിക്കൽ ഹിസ്റ്ററി വെളിപ്പെടുത്താത്ത യാത്രക്കാർ ശിക്ഷിക്കപ്പെടുമെന്നും ചൈനീസ് അധികൃതർ മുന്നറിയിപ്പ് നൽകുന്നു. സെൻട്രൽ ചൈനയിലെ അധികൃതർ പുതിയ 16 കേസുകളാണ് റിപ്പോർട്ട് ചെയ്തിട്ടുള്ളത്. ഇവരിൽ അഞ്ച് പേർ ബീജിംങ്ങിൽ നിന്നാണ്. ഇതോടെ മൊത്തം വിദേശികളുടെ എണ്ണം 111 കടക്കുകയും ചെയ്തിട്ടുണ്ട്. ഇതിൽ 47 പേർ ഇറാനിൽ നിന്നും 35 പേർ ഇറ്റലിയിൽ നിന്നും എത്തിയിരുന്നു.\nചൈനയിലെ കൊറോണ വ്യാപനം നിയന്ത്രിക്കപ്പെട്ടതോടെ അടച്ചിട്ട എക്സ്പ്രസ് ഹൈവേ ഉൾപ്പെടെയുള്ള റോഡുകൾ മാർച്ച് 14 ഓടെ തുറന്നുനൽകിയിരുന്നു. ചൈനയുടെ ഔദ്യോഗിക വാർത്താ ഏജൻസി സിൻഹ്വാ റിപ്പോർട്ട് ചെയ്യുന്നത്. കൊറോണയുടെ പ്രഭവ കേന്ദ്രമായ വുഹാൻ സിറ്റിയിൽ ഞായറാഴ്ച രാവിലെ റിപ്പോർട്ട് ചെയ്ത നാല് കേസുകളും വിദേശികളിൽ നിന്നാണ്. ഏറ്റവും പുതിയതായി റിപ്പോർട്ട് ചെയ്ത 20 കേസുകളിൽ 16 പേരും വിദേശികളാണ്. സെൻട്രൽ ചെനീസ് പ്രവിശ്യയിലെ ഹൂബെയിലാണ് വുഹാൻ സ്ഥിതി ചെയ്യുന്നത്. ഏറ്റവും ഒടുവിൽ റിപ്പോർട്ട് ചെയ്ത 10 മരണങ്ങൾ ഉൾപ്പെടെ 3,199 പേരാണ് ചൈനയിൽ മരിച്ചത്. 80844 പേർക്കാണ് ചൈനയിൽ കൊറോണ സ്ഥിരീകരിച്ചത്. ചൈനയിലെ നാഷണൽ ഹെൽത്ത് കമ്മീഷനാണ് ഈ കണക്ക് പുറത്തുവിട്ടത്.\nഡിസംബർ പകുതിയോടെ ചൈനയിലെ വുഹനിൽ റിപ്പോർട്ട് ചെയ്ത കൊറോണ വൈറസിന്റെ പുതിയ കേസുകൾ റിപ്പോർട്ട് ചെയ്യുന്നതിന്റെ തോത് മാർച്ചോടെ കുറഞ്ഞിരുന്നു. തുടർന്നുള്ള പത്ത് ദിവസത്തിനുള്ളിൽ ഹുബെ പ്രവിശ്യയിലെ 16 നഗരങ്ങളിൽ നിന്ന് ഒറ്റ കേസുപോലും റിപ്പോർട്ട് ചെയ്തിരുന്നില്ല. ഇതോടെ വിദേശികളിൽ നിന്ന് രോഗം വ്യാപിക്കുന്നത് തടയുന്നതിനായി കർശന നടപടികളാണ് സ്വീകരിച്ചിരുന്നത്.\ncoronavirus china london delhi up bangalore kerala കേരളം ബാംഗ്ലൂർ ഹൈദരാബാദ് ദില്ലി ഗൾഫ് ചൈന ഇന്ത്യ മരണം\nPay for your quarantine, Beijing tells incoming travellers as China sees more imported cases


1909 ജൂലൈ 19(1909-07-19)\n2004 സെപ്റ്റംബർ 29(2004-09-29) (പ്രായം 95)\n2 dd ബാലാമണിയമ്മയുടെ കൃതികൾ\nചിറ്റഞ്ഞൂർ കോവിലകത്ത് കുഞ്ചുണ്ണിരാജയുടെയും നാലപ്പാട്ട് കൊച്ചുകുട്ടിയമ്മയുടെയും മകളായി തൃശൂർ ജില്ലയിലെ നാലപ്പാട്ട് തറവാട്ടിൽ ബാലാമണിയമ്മ ജനിച്ചു. കവിയായ നാലപ്പാട്ട് നാരായണമേനോൻ അമ്മാവനായിരുന്നു. അമ്മാവന്റെ ഗ്രന്ഥശേഖരവും ശിക്ഷണവും ഔപചാരികവിദ്യാഭ്യാസം ലഭിക്കാതിരുന്ന ബാലാമണിക്ക് മാർഗ്ഗദർശകമായി. 1928-ൽ മാതൃഭൂമി മാനേജിങ് ഡയറക്ടറും മാനേജിങ് എഡിറ്ററുമായിരുന്ന വി.എം. നായരെ വിവാഹം ചെയ്തു. 1977-ലാണ് അദ്ദേഹം അന്തരിക്കുന്നത്. മലയാളത്തിലെയും ഇംഗ്ലീഷിലെയും പ്രശസ്ത സാഹിത്യകാരിയായിരുന്ന കമലാ സുരയ്യ എന്ന മാധവിക്കുട്ടി ബാലാമണിയമ്മയുടെ മകളാണ്. ഡോ. മോഹൻദാസ്, ഡോ. ശ്യാം സുന്ദർ, ഡോ. സുലോചന നാലപ്പാട് എന്നിവരാണ് മറ്റു മക്കൾ.\nചെറുപ്പം മുതലേ കവിതയെഴുതിയിരുന്ന ബാലാമണിയമ്മയുടെ ആദ്യ കവിതയായ 'കൂപ്പുകൈ'ഇറങ്ങുന്നത് 1930-ലാണ്. കൊച്ചി മഹാരാജാവായിരുന്ന പരീക്ഷിത്തു തമ്പുരാനിൽനിന്ന് 1947-ൽ ‘സാ‍ഹിത്യനിപുണ‘ബഹുമതി നേടി. പിന്നീട് നിരവധി പുരസ്കാരങ്ങളും ബഹുമതികളും അവരെ തേടിയെത്തി. ലളിതവും പ്രസന്നവുമായ ശൈലിയിൽ മനുഷ്യമനസ്സിന്റെ അഗാധതയെ പ്രതിഫലിപ്പിക്കുന്നതാണ് ബാലാമണിയമ്മയുടെ കവിതകൾ. മാതൃത്വവും നിഷ്കളങ്കമായ ശൈശവഭാവവും അവയിൽ മുന്നിട്ടുനിന്നു.\ndd ബാലാമണിയമ്മയുടെ കൃതികൾ[തിരുത്തുക]\nസരസ്വതീ സമ്മാനം (1996)\nവിക്കിമീഡിയ കോമൺസിലെ Balamani Amma എന്ന വർഗ്ഗത്തിൽ ഇതുമായി ബന്ധപ്പെട്ട കൂടുതൽ പ്രമാണങ്ങൾ ലഭ്യമാണ്.\nബാലാമണിയമ്മയെക്കുറിച്ച് മനോരമ ഓൺലൈനിൽ\nഇസ്മത് ചുഘ്തായി (1990)\nരോഹിത് ഗൗതം (2012)\n"https://ml.wikipedia.org/w/index.php?title=എൻ._ബാലാമണിയമ്മ&oldid=2591716" എന്ന താളിൽനിന്നു ശേഖരിച്ചത്\nഈ താൾ അവസാനം തിരുത്തപ്പെട്ടത്: 17:33, 11 ഓഗസ്റ്റ് 2017.


news | ഇന്ത്യ-ഓസ്‌ട്രേലിയ ക്രിക്കറ്റ് മത്സരത്തിനിടെ ഗാലറിയിൽ ഒരു ഇന്ത്യൻ-ഓസീസ് പ്രണയ ഗാഥ; ഓസീസ് ആരാധികയ്ക്ക് മുന്നിലെത്തി മുട്ടുകുത്തി പ്രൊപ്പോസ് ചെയ്ത് ഇന്ത്യൻ ആരാധകൻ: കയ്യടിച്ച് ക്രിക്കറ്റ് താരങ്ങളും: വീഡിയോ കാണാം - MarunadanMalayalee.com\nNovember 30, 202006:31 AM IST Permalink\nസിഡ്‌നി: ഇന്ത്യ-ഓസ്‌ട്രേലിയ രണ്ടാം ഏകദിനത്തിനിടെ ഇന്ത്യൻ ആരാധകനും ഓസ്‌ട്രേലിയൻ ആരാധികയ്ക്കും പ്രണയ സാഫല്യം. മത്സരം 20 ഓവർ പിന്നിട്ട് ആവേശത്തിലെത്തിയപ്പോഴാണ് കൗതുകകരമായ വിവാഹ അഭ്യർത്ഥന നടന്നത്. ഓസീസ് ആരാധികയ്ക്ക് മുന്നിലെത്തി ഇന്ത്യൻ ആരാധകൻ മുട്ടുകുത്തി പ്രൊപ്പോസ് ചെയ്തപ്പോൾ ഗാലറിയിലും ഗ്രൗണ്ടിലും കൈയടികൾ ഉയർന്നു.\nസിഡ്‌നി ക്രിക്കറ്റ് ഗ്രൗണ്ടിലാണ് കാണികൾക്കും താരങ്ങൾക്കും കൗതുകം പകർന്ന വിവാഹാഭ്യർത്ഥന നടന്നത്്. സംഭവത്തിന്റെ വിഡിയോ ക്രിക്കറ്റ് ഓസ്‌ട്രേലിയ ട്വീറ്റ് ചെയ്തതോടെ സംഭവം വൈറലായി. കോവിഡ് വ്യാപനത്തിന്റെ പശ്ചാത്തലത്തിൽ നിയന്ത്രണങ്ങളോടെ മത്സരം കാണാൻ ഓസ്‌ട്രേലിയയിൽ ആരാധകർക്ക് അനുമതി നൽകിയിട്ടുണ്ട്. ഇതിനിടെയാണ് ഇന്ത്യക്കാരനായ യുവാവ് ഓസീസ് ആരാധികയോട് വിവാഹാഭ്യർഥന നടത്തിയത്. യുവതി അഭ്യർത്ഥന സ്വീകരിക്കുകയും ചെയ്തു.\nമത്സരത്തിൽ ഇന്ത്യ ബാറ്റു ചെയ്യുന്നതിനിടെയാണ് രസകരമായ ഈ രംഗം അരങ്ങേറിയത്. ഇന്ത്യൻ ഇന്നിങ്‌സ് 20 ഓവർ പിന്നിട്ടപ്പോഴാണ് ഗാലറിയിൽ ഇന്ത്യൻ ആരാധകൻ ഓസീസ് ആരാധികയ്ക്കു മുന്നിലെത്തിയത്. മുട്ടുകുട്ടിനിന്ന് ഇന്ത്യൻ ആരാധകൻ നീട്ടിയ വിവാഹമോതിരം ഓസ്‌ട്രേലിയൻ ആരാധിക സ്വീകരിച്ചതോടെ ഗാലറിയിലും സന്തോഷം.\nഇന്ത്യൻ വംശജയായ യുവതിയെ ജീവിത പങ്കാളിയാക്കിയ ഓസ്‌ട്രേലിയൻ താരം ഗ്ലെൻ മാക്‌സ്‌വെൽ, ഗാലറിയിലെ ഈ ഇന്ത്യഓസീസ് പ്രണയരംഗം കണ്ട് ഗ്രൗണ്ടിൽ കയ്യടിക്കുന്നതും വിഡിയോയിൽ കാണാം.


കൊവിഡ് ഉയരുന്നു; അഹ്മദാബാദില് രാത്രി നിരോധനാജ്ഞ ഏര്‍പ്പെടുത്തി - BIGNEWSLIVE | Latest Malayalam News\nഅഹ്മദാബാദ്: അഹ്മദാബാദില് രാത്രി നിരോധനാജ്ഞ ഏര്‍പ്പെടുത്തി. കൊവിഡ് രോഗ ബാധ ഉയരുന്നതിന്റെ പശ്ചാത്തലത്തിലാണ് നിരോധനാജ്ഞ ഏര്‍പ്പെടുത്തിയത്. വെള്ളിയാഴ്ച മുതലാണ് കര്‍ഫ്യൂ നിലവില് വരിക. രാത്രി9മണി മുതല് രാവിലെ6മണി വരെയാണ് നിരോധനാജ്ഞ.\nഉത്സവസീസണ് ആയതുകൊണ്ടാണ് കൊവിഡ് കേസുകളില് വര്‍ധനയുണ്ടാവുന്നതെന്ന് അധികൃതര് അറിയിച്ചു. എന്നാല് ആശുപത്രികളില് ആവശ്യത്തിനുള്ള കിടക്കകള് ലഭ്യമാണെന്നും അധികൃതര് പറഞ്ഞു. 40 ശതമാനം കിടക്കകളും ഒഴിവുണ്ടെന്നും കൊവിഡ് ബാധ നിയന്ത്രണ വിധേയമാണെന്നും അഡീഷണല് ചീഫ് സെക്രട്ടറി രാജീവ് കുമാര് ഗുപ്ത പറഞ്ഞു.\nഅഹ്മദാബാദില് ആകെ 46,022 കൊവിഡ് കേസുകളാണ് റിപ്പോര്‍ട്ട് ചെയ്തത്. ഗുജറാത്തില് 1281 പുതിയ കൊവിഡ് കേസുകളാണ് ബുധനാഴ്ച സ്ഥിരീകരിച്ചത്. ഇതോടെ ആകെ രോഗബാധിതരുടെ എണ്ണം 191624 ആയി.\nTags: ahamadabadbig breaking news malayalambig news malayalambreaking news malayalamDaily night curfewmalayalam latest newsmalayalam live newsmalayalam newsmalayalam news todaynews malayalamonline live newsonline malayalam news\nഅയ്യപ്പന്റെ ഫോട്ടോയ്ക്ക് മുന്നില് നിന്നുള്ള ചിത്രം സമൂഹമാധ്യമത്തില്; വീണ്ടും വെല്ലുവിളിച്ച് ബിന്ദു അമ്മിണി പത്തനംതിട്ടയില്


മലപ്പുറത്ത് ഇന്നലെ 920 പേർക്ക് കോവിഡ് : Deepika.com Nattu Visesham\nSaturday, December 5, 2020 11:24 PM IST\nമലപ്പുറം: ജില്ലയിൽ 1,023 പേർ കോവിഡ് രോഗ വിമുക്തരായതായി ജില്ലാ മെഡിക്കൽ ഓഫീസർ ഡോ. കെ. സക്കീന അറിയിച്ചു. ഇതോടെ ജില്ലയിൽ കോവിഡ് മുക്തരായവരുടെ എണ്ണം 68,496 ആയി. അതേസമയം മൂന്നു ആരോഗ്യ പ്രവർത്തകരുൾപ്പെടെ 920 പേർക്കാണ് ജില്ലയിൽ ഇന്നലെ കോവിഡ് സ്ഥിരീകരിച്ചത്.\nരോഗം സ്ഥിരീകരിച്ചവരിൽ 880 പേർക്കു നേരത്തെ രോഗം സ്ഥിരീകരിച്ചവരുമായുള്ള സന്പർക്കത്തിലൂടെയാണ് വൈറസ്ബാധ. 31 പേർക്കു ഉറവിടമറിയാതെയും രോഗം ബാധിച്ചു. രോഗബാധിതരിൽ നാല് പേർ വിദേശത്തു നിന്നെത്തിയവരും മറ്റു രണ്ടു പേർ ഇതര സംസ്ഥാനങ്ങളിൽ നിന്നെത്തിയവരുമാണ്. 87,633 പേരാണ് ജില്ലയിൽ ഇപ്പോൾ നിരീക്ഷണത്തിൽ കഴിയുന്നത്.ജില്ലയിൽ ഇതുവരെ 369 പേരാണ് കോവിഡ് ബാധിതരായി മരിച്ചത്.\nകൽപ്പറ്റ: വയനാട്ടിൽ 259 പേരിൽക്കൂടി കോവിഡ് സ്ഥിരീകരിച്ചതായി ജില്ലാ മെഡിക്കൽ ഓഫീസർ ഡോ.ആർ. രേണുക അറിയിച്ചു.അഞ്ച് ആരോഗ്യപ്രവർത്തകർ അടക്കം എല്ലാവർക്കും സന്പർക്കത്തിലൂടെയാണ് രോഗബാധ.ഏഴുപേരുടെ സന്പർക്ക ഉറവിടം വ്യക്തമല്ല.148 പേർ രോഗമുക്തി നേടി.\nജില്ലയിൽ ഇതിനകം 11,847 പേരിലാണ് കോവിഡ് സ്ഥിരീകരിച്ചത്.ഇതിൽ 75 പേർ മരിച്ചു.10,050 പേർ രോഗമുക്തരായി. 1,722 പേർ ചികിത്സയിലാണ്.


S. R. Lal novel for children 'Detective Ammu'-Chapter2| Indian Express Malayalam\ns r lal novel for children detective ammu chapter 2\nഡിറ്റക്റ്റീവ് അമ്മു – കുട്ടികളുടെ നോവൽ രണ്ടാം ഭാഗം\n“അമ്മാമ്മ വലിയ ബക്കറ്റുമെടുത്ത് ആനയുടെ സമീപം ചെല്ലും. അതിലും വലിയ ചെമ്പുപാത്രം സമീപത്തായി വച്ചിട്ടുണ്ട്. ആനയുടെ പാലെടുക്കാനാണ്. അമ്മാമ്മയാണ് ആനയെ കറക്കുന്നത്. മറ്റാരെങ്കിലും ചെന്നാല് തൊഴിച്ച് ദൂരെക്കളയും.” എസ് ആർ ലാൽ എഴുതിയ കുട്ടികളുടെ നോവൽ “ഡിറ്റക്റ്റീവ് അമ്മു” രണ്ടാം ഭാഗം\nUpdated: April 7, 2022 5:08:45 pm\nഅമ്മുവിന്റെ പഴയ വീട് കാടിനു സമീപത്തായിരുന്നു. വീടിനടുത്ത് ആന വരും. ചില നേരം പുലിവരും. കുരങ്ങന്മാര് ധാരാളമുണ്ട്. മറ്റെങ്ങുമില്ലാത്ത പ്രത്യേകതകൂടിയുണ്ട്. അവിടുത്തെ കാട്ടില് വെളുത്ത ആനകളുണ്ട്. അധികമൊന്നുമില്ല. രണ്ടേ രണ്ടെണ്ണം. അമ്മാമ്മ വിളിച്ചാല് വെളുത്ത ആനകള് വീട്ടിലേക്ക് വരും. കുട്ടികളെയും കൂട്ടിയാവും വരവ്. അതിരാവിലെയാണ് വെളുത്ത ആനകള് വരിക.\nഅമ്മൂന്റെ വീടിനു മുന്നില് നാട്ടുമാവുണ്ട്. വെളുത്ത ആനകള് മാവിന്റെ ചോട്ടില്‍വന്നു നില്‍ക്കും. അമ്മാമ്മ വാഴപ്പഴം നല്‍കും. തുമ്പിക്കൈയില് തലോടും. ആനയെ അനുസരിപ്പിക്കുന്ന മന്ത്രമൊക്കെ അമ്മാമ്മയ്‌ക്കേ അറിയൂ. കൊലകൊമ്പന്മാരെവരെ അമ്മാമ്മ ചൂണ്ടുവിരലില് നിര്‍ത്തും.\nഅമ്മാമ്മ വലിയ ബക്കറ്റുമെടുത്ത് ആനയുടെ സമീപം ചെല്ലും. അതിലും വലിയ ചെമ്പുപാത്രം സമീപത്തായി വച്ചിട്ടുണ്ട്. ആനയുടെ പാലെടുക്കാനാണ്. അമ്മാമ്മയാണ് ആനയെ കറക്കുന്നത്. മറ്റാരെങ്കിലും ചെന്നാല് തൊഴിച്ച് ദൂരെക്കളയും.\nആനയുടേത് വലിയ അകിടാണ്. പശുവിനെ കറക്കുംപോലെ വിരലുവച്ച് പറ്റില്ല. കൈ മടക്കിയിട്ടാണ് ;ചെയ്യുന്നത്. നിമിഷംകൊണ്ട് ബക്കറ്റ് നിറയും. അതെടുത്ത് ചെമ്പുപാത്രത്തില് ഒഴിക്കും. ചെമ്പുപാത്രവും നിറയും. പിന്നെയും പാലുണ്ടാവും. ഒരാഴ്ചത്തേക്ക് അത് ധാരാളമാണ്.\n”ആനപ്പാലിന് രുചിയുണ്ടോ?” കൂട്ടുകാരി രേഷ്മ ചോദിച്ചു. രേഷ്മയും അമ്മുവും ബഞ്ചില് അടുത്തടുത്താണ് ഇരിക്കുന്നത്.\n”പിന്നില്ലേ? പഞ്ചസാരയിട്ടപോലത്തെ മധുരമല്ലേ…”\n”ഇതു പുളൂസാ. ആനപ്പാല് പോലും. ഞാന് കേട്ടിട്ടില്ല.” മുന് ബെഞ്ചിലെ മഞ്ചു നെറ്റിചുളിച്ചു. അവളൊരു പഠിത്തക്കാരിയാണ്.\n”ആനക്കുട്ടികള് പിന്നെന്താ കുടിക്കുക? നാരങ്ങാ വെള്ളമാണോ? നീ വിശ്വസിക്കണേ വിശ്വസിച്ചാമതിയെടീ…’ അവള് മഞ്ചുവിനുനേരേ തിരിഞ്ഞു. അമ്മു പറയുന്നതിലൊന്നും മഞ്ചൂന് വിശ്വാസംപോരാ.\n”അമ്മൂന്റേല് ഇതുപോലുള്ള കുറേ പൊട്ട കഥകളുണ്ട്. അതുമായിട്ടാണ് അവളീ സ്‌കൂളില് വന്നിരിക്കുന്നത്. അത് വിശ്വസിക്കാന് കുറേ പൊട്ടികളും.” മഞ്ചു കൂട്ടുകാരികളായ മുന്‍ബഞ്ചുകാരോട് പറഞ്ഞു. മഞ്ചൂന്റെ കൂട്ടുകാരികള് വാപൊത്തി ചിരിച്ചു. അമ്മു അതൊന്നും കാര്യമാക്കിയില്ല.\n”ആന കുത്തൂലേ അമ്മൂ?” രേഷ്മ ചോദിച്ചു.\n”വെള്ളാനയ്ക്ക് നല്ല ഇണക്കാണ്. വെള്ളാനേടെ കുട്ടികള് നമ്മളോട് കളിക്കാന് വരും. അതെല്ലാം കറുത്തിട്ടാ കേട്ടോ.”\n”പിന്നെ ഒരു വെള്ള ആനയെ നിനക്ക് ഇങ്ങോട്ട് കൊണ്ടുവന്നൂടാരുന്നോ?”\n”അതിന്റെ കൂട്ടുകാരെല്ലാം അവിടല്ലേ. കൊണ്ടുവന്നാ വെഷമാവൂലേ.”\n”അതു ശരിയാ.” രേഷ്മയോടൊപ്പം അനിതയും ശരിവച്ചു.\nവെള്ളാനയെ കൊണ്ടുവന്നില്ലെങ്കിലെന്ത്, അമ്മാമ്മ രണ്ടുചാത്തന്മാരെ കൊണ്ടുവന്നിട്ടുണ്ടല്ലോ. വെളുംചാത്തന് മാത്രമല്ല അമ്മാമ്മയ്ക്കുള്ളത്. കരിംചാത്തന് കൂടിയുണ്ട്. അവന് പരാക്രമിയാണ്. കുസൃതിക്കാരനാണ്. അനുസരണയില്ലാത്തവനാണ്.\nഅമ്മുവിന്റെ വീടിനടുത്തുള്ള പാല മരത്തിലാണ് അവനെ പാര്‍പ്പിച്ചിട്ടുള്ളത്. അമ്മാമ്മയുടെ കണ്ണുതെറ്റിയാല് ഒളിച്ചിരുന്ന് ആളുകളെ പേടിപ്പിക്കും. മരങ്ങള് പിഴുതിടും. അയല്‍വീടുകളിലേക്ക് കല്ലെടുത്തെറിയും.കഴുത്തില് ദംഷ്ട്ര താഴ്ത്തി രക്തംകുടിക്കും… അതുകൊണ്ട് കരിംചാത്തനെ വല്ലപ്പോഴുമേ പുറത്തിറക്കൂ. പുറത്തുവിട്ടില്ലെങ്കില് അവന്റെ ദേഷ്യംകൂടും. അതാണ് അമ്മാമ്മ അവനെ മടിച്ചുമടിച്ച് ഇറക്കിവിടുന്നത്. വൈകിട്ടോടെ കരിംചാത്തനെ തിരിച്ചുകയറ്റും.\nകരിംചാത്തന് പുറത്തുവരുന്ന ദിവസം അമ്മൂന് അറിയാന് പറ്റും. പാല മരത്തിന് സമീപം ഒരു മഞ്ചാടി മരമുണ്ട്. അവന് പാല മരത്തില്‍നിന്നും നേരേ മഞ്ചാടിമരത്തില് വന്നിരിക്കും. അപ്പോള് മരത്തിന്റെ കൊമ്പുകള് കാറ്റത്തെന്നപോലെ ആടും. കരിംചാത്തന് ഊഞ്ഞാലാടുന്നതാണ്. അന്നേരം മഞ്ചാടിക്കുരു താഴേക്ക് പൊഴിയും. മഞ്ചാടിക്കുരുവിന്റെ ചുവന്ന മഴ. ആ മഞ്ചാടിക്കുരു അമ്മു കൂട്ടുകാര്‍ക്ക് കൊണ്ടുക്കൊടുക്കാറുണ്ട്.\nഅമ്മു സ്‌കൂളില് ചേരാനെത്തിയത് വൈകിയാണ്. അമ്മുവിന്റെ വീടുമാറ്റം അപ്പോഴാണ് നടന്നത്. സ്‌കൂളില് അന്നേരം ക്ലാസു തുടങ്ങിയിരുന്നു. പാഠങ്ങള് കുറേ മുന്നോട്ടുപോയിരുന്നു.\nആദ്യദിവസം അമ്മ കൂടി സ്‌കൂളില് ചെന്നു. അമ്മുവിനെയും അപ്പുവിനെയും രണ്ടു കൈകളിലായി പിടിച്ചിരുന്നു. ക്ലാസിലേക്ക് കയറ്റിവിടുന്നതിനു മുന്‍പേ അമ്മ പറഞ്ഞു ”അമ്മൂ, നന്നായി പഠിക്കണം. അധ്യാപകരെക്കൊണ്ട് നല്ലത് പറയിക്കണം. ആരോടും വഴക്കുണ്ടാക്കാന് പോകരുത്. കള്ളക്കഥകള് പറഞ്ഞ് കുട്ടികളെ പറ്റിക്കരുത്.”\nഅമ്മു അനുസരണയോടെ തലയാട്ടി. അവള് ഓടിപ്പോയി ക്ലാസിലെ അവസാന ബഞ്ചിലിരുന്നു.\nഅമ്മുവിന് പുറകിലെ ബഞ്ചിലിരിക്കാനാണ് ഇഷ്ടം. പഠനത്തില് മോശമായ കുട്ടികളാണ് സാധാരണ അവിടെ ഇരിക്കുക. അമ്മുവിന് വര്‍ത്തമാനം പറയാന് ഇഷ്ടമാണ്. പുറകിലിരിക്കുന്നവരെ ടീച്ചര്‍മാര് അത്ര ശ്രദ്ധിച്ചെന്നുവരില്ല. ക്ലാസെടുക്കുമ്പോഴും ടീച്ചര് കാണാതെ കുശുകുശുക്കാം. അതുകൊണ്ട് അമ്മു പിന്‍ബഞ്ചാണ് തിരഞ്ഞെടുക്കുക.\nആദ്യ ക്ലാസില്‍തന്നെ വല്‍സലടീച്ചര് അവളെ എണീപ്പിച്ചു നിര്‍ത്തി. അമ്മുവിനു നേരെ ടീച്ചര് കമ്പ് ഉയര്‍ത്തി. നൂലുപോലെ നീണ്ട അമ്മു എണീറ്റുനിന്നു. ക്ലാസിലെ കുട്ടികളെല്ലാം ചിരിതുടങ്ങി.\n”എന്താ കുട്ടീ നിനക്ക് മിണ്ടാതിരിക്കാന് വയ്യേ? വന്നുകേറീട്ടല്ലേയുള്ളൂ.”\n”ടീച്ചറുടേത് നല്ല ക്ലാസെന്നു പറയുവാരുന്നു.”\nടീച്ചര് അമര്‍ത്തിമൂളി. സന്തോഷമാണോ ദേഷ്യമാണോ ടീച്ചറുടെ മുഖത്തെന്ന് അമ്മുവിന് മനസ്സിലായില്ല\n.”അടുത്ത ആഴ്ച പരീക്ഷയാണ്. അതിന് മാര്‍ക്കു വാങ്ങിയില്ലേലാണ്. പഠിപ്പിച്ചപ്പോ ക്ലാസിലില്ലാരുന്നു എന്നൊന്നും ആരും പറഞ്ഞേക്കരുത്.”\nതന്നെ ഉദ്ദേശിച്ചാണ് അത് പറഞ്ഞതെന്ന് അവള്‍ക്ക് മനസ്സിലായി.\nകുട്ടികളെ ദൂരെ ദൂരെ ഇരുത്തിയാണ് വല്‍സലടീച്ചര് പരീക്ഷ എഴുതിച്ചത്. അമ്മുവിനെ മാത്രം ഒറ്റയ്‌ക്കൊരു ബഞ്ചിലിരുത്തി. അവള് ഇല്ലേല് കോപ്പിയടിക്കുമെന്ന് ടീച്ചര്‍ക്ക് തോന്നി.\nമാര്‍ക്കുവന്നപ്പോ അമ്മു എല്ലാവരെയും ഞെട്ടിച്ചുകളഞ്ഞു. മുന് ബഞ്ചിലിരിക്കുന്ന മഞ്ചൂവിനൊപ്പം മാര്‍ക്കുണ്ട്. കൂട്ടുകാര്‍ക്കും അതിശയമായിപ്പോയി. അമ്മു പഠിത്തക്കാരിയാണെന്ന് ആര്‍ക്കും തോന്നീരുന്നില്ല.\n”എങ്ങനാ നീ ഇത്രം മാര്‍ക്കുവാങ്ങിയേ?” അനിത അവളുടെ അടുത്തുകൂടി.\n”അങ്ങനെ ചോദിക്ക്. ഇവിടെച്ചിലര്‍ക്ക് ചാത്തന്മാരെപറ്റി പറയുമ്പോ വിശ്വാസമില്ലല്ലോ. പരീക്ഷയ്ക്ക് അമ്മാമ്മേടെ ചാത്തന് സഹായിച്ചതാ. കുറേ പാഠങ്ങള് പഠിപ്പിച്ച ശേഷമല്ലേ ഞാനീ സ്‌കൂളീ വന്നത്. നിങ്ങള്‍ക്ക് അതറിയാല്ലോ? ചാത്തനില്ലേല് എനിക്കെങ്ങനെ ഇത്ര മാര്‍ക്ക് കിട്ടാനാ?”\nഅനിതക്കോ രേഷ്മയ്‌ക്കോ അമ്മു പറയുന്നതില് അവിശ്വാസമില്ല. മഞ്ചുവിനും അവളുടെ കുറച്ച് കൂട്ടുകാരികള്‍ക്കും ഉണ്ടുതാനും. അവര് കേള്‍ക്കാനായിട്ടാണ് അമ്മു അത് പറഞ്ഞത്.\n”അമ്മാമ്മയ്‌ക്കൊരു മന്ത്രമുണ്ട്. അത് ചൊല്ലിയാല് പരീക്ഷയ്ക്ക് മാര്‍ക്ക് കിട്ടും.” അമ്മു രഹസ്യമായി പറഞ്ഞു.\n”ഞങ്ങള്‍ക്കു കൂടി പറഞ്ഞു താ അമ്മൂ ആ മന്ത്രം. മറ്റാരോടും ഞങ്ങള് പറയത്തില്ല.” കൂട്ടുകാര് ചുറ്റുംകൂടി.\nഅമ്മു ആലോചനയിലാണ്ടു. ”അമ്മാമ്മ അറിഞ്ഞാ വഴക്കുപറയും.”\n”ഞങ്ങളാരോടും പറയത്തില്ല. മുടിപ്പുര അമ്മച്ചിയാണെ സത്യം.” എല്ലാവരും അമ്മുവിന്റെ കൈപിടിച്ച് സത്യം ചെയ്തു. തലയില്‍തൊട്ടും സത്യമിട്ടു. അമ്മു വഴങ്ങി. അവള് മന്ത്രം ചൊല്ലിക്കൊടുത്തു.\nഅകക്കുരുന്നില് കനിവുള്ള സാറേ\nവെളുംചാത്താ വാ…അടുത്തിരുന്ന് താ….\nപഠിച്ചതൊക്കെ വാ….കണ്ണിന്‍മുന്നില് വാ….\n”മന്ത്രംചൊല്ലുമ്പോ എന്ത് സംഭവിക്കും?”\n”അപ്പൊ പതിയെ അമ്മാമ്മയുടെ വെളുംചാത്തന് വരും. പഠിച്ചതൊക്കെ ഓര്‍മിപ്പിക്കും. അറിയാത്തതിന്റെ ഉത്തരം പറഞ്ഞുതരും.”\nഅതുകെട്ട് രേഷ്മ വാപൊളിച്ചു.\n”ഈ മന്ത്രം ജപിച്ചാ ഞങ്ങളടുത്തും ചാത്തന് വരുവോ?”\n”അതു പറയാന് പറ്റത്തില്ല.” അമ്മു കയ്യൊഴിഞ്ഞു.\n”ഇത്രേം പുളു ഒരു പെങ്കൊച്ച് പറയുവോ?” മഞ്ചു ദേഷ്യംകൊണ്ട് വിറച്ചു. ”നട്ടാക്കുരുക്കാത്ത നുണകളാണ് ക്ലാസില്‍വന്നിരുന്ന് തട്ടിമൂളിക്കുന്നത്. അത് വിശ്വസിക്കാന് കുറേ പിള്ളാരും.”\nഅമ്മൂന്റെ കള്ളങ്ങള് പൊളിച്ചിട്ടുതന്നെ കാര്യം. മഞ്ചു വിചാരിച്ചു. ഇന്റര്‍വെല് സമയത്ത് അവള് ക്ലാസില്‍നിന്നും ഇറങ്ങി. രണ്ടു കൂട്ടുകാരികളെയും കൂട്ടി. അമ്മുവിന്റെ ചേട്ടന് അപ്പുവിനെ കാണാനായാണ് അവര് പുറപ്പെട്ടത്.\nWeb Title: S r lal novel for children detective ammu chapter 2


football india | തോൽവിയറിയാതെ 13 മൽസരങ്ങൾ; ഇത് ഇന്ത്യൻ ഫുട്‌ബോളിന്റെ ഉയർത്തെഴുനേൽപ്; മ്യാന്മറിനെതിരെ സമനില നേടി; ഫുട്‌ബോളിലും അപരാജിതരായി ഇന്ത്യ - MarunadanMalayali.com\n1 usd = 72.57 inr 1 gbp = 94.44 inr 1 eur = 82.10 inr 1 aed = 19.76 inr 1 sar = 19.34 inr 1 kwd = 238.39 inr\nതോൽവിയറിയാതെ 13 മൽസരങ്ങൾ; ഇത് ഇന്ത്യൻ ഫുട്‌ബോളിന്റെ ഉയർത്തെഴുനേൽപ്; മ്യാന്മറിനെതിരെ സമനില നേടി; ഫുട്‌ബോളിലും അപരാജിതരായി ഇന്ത്യ\nNovember 15, 2017 | 07:26 AM IST | Permalink\nമഡ്ഗാവ്: ഐ.എസ്.എൽ വന്നതോടെ ഇന്ത്യൽ ഫുട്‌ബോൾ മാറ്റത്തിന്റെ പാതയിലാണ്, മികച്ച രീതിയിൽ കളിക്കുകയും റാങ്കിങ്ങിൽ മികച്ച് രീതിയിൽ മുന്നോട്ട് പോവുകയുമാണ്. ഇപ്പോഴിതാ അപരാജിതരായി തങ്ങളുടെ 13 ാം മൽസരം പൂർത്തിയാക്കിയിരിക്കുകയാണ് ഇന്ത്യൻ ഫുട്‌ബോൾ ടീം.\nഎ.എഫ്.സി ഏഷ്യൻ കപ്പ് യോഗ്യതാ റൗണ്ടിൽ മ്യാന്മറിനെതിരെ ഇന്ത്യ സമനില നേടിയിരിക്കുകാണ്. ഫത്തോർഡ സ്റ്റേഡിയത്തിൽ നടന്ന മത്സരത്തിൽ ഇരുടീമുകളും രണ്ടു ഗോൾ വീതം നേടിയാണ് സമനിലയിൽ പിരിഞ്ഞത്.\nമത്സരം തുടങ്ങി ആദ്യ മിനിറ്റിൽ തന്നെ യാൻ നിയാൻഗിലൂടെ മ്യാന്മർ ഇന്ത്യയെ ഞെട്ടിച്ചു. ആദ്യ ഗോളിന്റെ ആവേശം കെടുത്തി 13-ാം മിനിറ്റിൽ സുനിൽ ഛേത്രി ഇന്ത്യയുടെ രക്ഷകനായി. പക്ഷേ അതിന് ആറു മിനിറ്റിന്റെ ആയുസ്സേ ഉണ്ടായിരുന്നുള്ളൂ. ക്യാവ് കൊ കൊയിലൂടെ മ്യാന്മർ വീണ്ടും ലീഡ് ഉയർത്തിയതോടെ തിരച്ചടിക്കാൻ ഇന്ത്യ പൊരുതിക്കൊണ്ടിരുന്നു, പിന്നീട് 69-ാം മിനിറ്റ് വരെ സമനില ഗോളിനായി ഇന്ത്യക്ക് കാത്തിരിക്കേണ്ടി വന്നു ഒടുവിൽ ജെജെ ലാൽപെഖുല ഇന്ത്യക്കായി സമനില ഗോൾ നേടുകയായിരുന്നു.\nഏഷ്യൻ കപ്പിനെ ഇന്ത്യ നേരത്തെ തന്നെ യോഗ്യത ഉറപ്പാക്കിയിരുന്നു. എ ഗ്രൂപ്പിൽനിന്ന് നാലുകളികളിൽ 12 പോയന്റ് നേടിയാണ് ഇന്ത്യ 2019-ൽ നടക്കുന്ന എ.എഫ്.സി. കപ്പിന്റെ ഫൈനൽ റൗണ്ടിലേക്ക് യോഗ്യത നേടിയത്. ആദ്യ പാദത്തിൽ മ്യാന്മറിനെ ഇന്ത്യ ഒരു ഗോളിന് പരാജയപ്പെടുത്തിയിരുന്നു.\nഐ ലീഗിൽ കേരളത്തിന് സീസണിലെ ആദ്യ ജയം; ഗോകുലം എഫ്‌സ് ഷില്ലോങ് ലജോങിനെ വീഴ്‌ത്തിയത് ഒന്നിനെതിരെ മൂന്ന് ഗോളിന്; ജയത്തോടെ കേരളം പോയിന്റ് പട്ടികയിൽ മൂന്നാമത്\nവിയേര ഗോളിൽ എടികെയ്ക്കു ജയം; പൂണെ സിറ്റിയെ പരാജയപ്പെടുത്തിയത് ഹോംഗ്രൗണ്ടിൽ; രണ്ടു പോയിന്റ് മാത്രമുള്ള മാത്രമുള്ള പൂണെ പട്ടികയിൽ അവസാന സ്ഥാനത്ത്\nമണ്ഡലകാലത്ത് ശബരിമലയിലെത്തുമെന്ന് ആവർത്തിച്ച് തൃപ്തി ദേശായി; നവംബർ 17നും 20നും ഇടയ്ക്ക് മല കയറും; സുരക്ഷ ആവശ്യപ്പെട്ട് പൊലീസിനും സർക്കാരിനും കത്ത് എഴുതി; യുവതി പ്രവേശത്തെ എതിർക്കുമെന്ന് ആവർത്തിച്ച് ആർഎസ്എസ്; പരാതി കൊടുത്തവരും പിന്മാറി; കോടതിയെ സമീപിച്ചത് കേരളത്തിൽ ഒരേയൊരു അയ്യപ്പക്ഷേത്രമെന്ന ധാരണയിൽ


മൂന്നടിച്ച് ബുണ്ടസ് ലീഗ ചാമ്പ്യന്മാർക്ക് ജയം | Fanport | Bundesliga News Malayalam\nHome Football Bundesliga മൂന്നടിച്ച് ബുണ്ടസ് ലീഗ ചാമ്പ്യന്മാർക്ക് ജയം\nമൂന്നടിച്ച് ബുണ്ടസ് ലീഗ ചാമ്പ്യന്മാർക്ക് ജയം\nMay 6, 2018 - 6:20 AM\nബുണ്ടസ് ലീഗ ചാമ്പ്യന്മാരായ ബയേൺ മ്യൂണിക്കിന് വീണ്ടും ജയം. ഒന്നിനെതിരെ മൂന്നു ഗോളുകൾക്കാണ് കൊളോണിനെ ബയേൺ പരാജയപ്പെടുത്തിയത്. ലെവൻഡോസ്‌കി,ഹാമിഷ് റോഡ്രിഗ്രസ്, കൊറെന്റിന് ടോളിസോ എന്നിവർ ബയേണിന് വേണ്ടി സ്‌കോർ ചെയ്തപ്പോൾ കൊളോണിന്റേത് നിക്‌ളാസ് സുലെയുടെ ഓൺ ഗോളാണ്.\nഒരു മത്സരം,ബാക്കി നിൽക്കെ 84 പോയന്റാണ് ബയേൺ മ്യൂണിക്കിനുള്ളത്. ആദ്യ പകുതിയിൽ പിന്നിട്ടു നിന്നിട്ടാണ് ബയേൺ ഈ സീസണിലെ 27 ആം വിജയം നേടിയത്. മുപ്പതാം മിനുട്ടിൽ സുലെയുടെ ഓൺ ഗോളിൽ കൊളോൺ മുന്നിലെത്തി. എന്നാൽ രണ്ടാം പകുതിയിൽ കളിമാറി. ലെവൻഡോസ്‌കി സീസണിലെ 29 ആം ബുണ്ടസ് ലീഗ ഗോൾ നേടിയപ്പോൾ റോഡ്രിഗസും ടോളിസോയും ശക്തമായ പിന്തുണ നൽകി.\nPrevious articleപിറകിൽ നിന്ന ശേഷം പൊരുതി യുവന്റസ്, ലീഗ് കിരീടം ഇനി ഒരു ജയം അകലെ\nNext articleഗുരുവായൂരിൽ സ്കൈ ബ്ലൂ എടപ്പാളിന് വിജയം


ഹോക്കി സ്റ്റിക്കേന്തിയ മാന്ത്രികൻ | Velicham\nഹോക്കി സ്റ്റിക്കേന്തിയ മാന്ത്രികൻ\nഹോക്കി ഇതിഹാസം ധ്യാൻചന്ദിെൻറ ജന്മദിനമാണ് ഇന്ത്യയിൽ കായിക ദിനമായി ആചരിക്കുന്നത്. ധ്യാൻചന്ദിനെയും ദേശീയ കായിക പുരസ്‌കാരങ്ങളെയും അടുത്തറിയാം...\nഹോക്കി ഇതിഹാസം, ഹോക്കി മാന്ത്രികൻ എന്നീ വിശേഷണങ്ങൾ ലോകം ചാർത്തിക്കൊടുത്ത ഇന്ത്യക്കാരനാണ് ധ്യാൻചന്ദ്. പട്ടാളത്തിൽ ജോലിചെയ്ത് തുടങ്ങി മേജർ റാങ്കിൽ വിരമിച്ച ധ്യാൻചന്ദിെൻറ കഥ ഇന്ത്യൻ ഹോക്കിയുടെ ചരിത്രംകൂടിയാണ്. 1905 ആഗസ്റ്റ് 29ന് അലഹബാദിൽ ഇന്ത്യൻ സേനയിൽ സുബേദാർ ആയിരുന്ന സമേശ്വർ ദത് സിങ്, ശാരദ സിങ് എന്നിവരുടെ മകനായി ജനിച്ച ധ്യാൻ സിങ് ആണ് ഹോക്കിയിൽ ലോകം കണ്ട ഏറ്റവും മികച്ച സെൻറർ ഫോർവേഡ് ആയി മാറിയ ധ്യാൻചന്ദ്. 17ാം വയസ്സിൽ പട്ടാളത്തിലെത്തി. 1926ൽ ഇന്ത്യൻ ആർമി ടീമിന് വിദേശത്ത് പര്യടനം നടത്താൻ അവസരം ലഭിക്കുമ്പോൾ ധ്യാനിനു പ്രായം 21. ഈ പര്യടനമാണ് ധ്യാൻ എന്ന പുതിയ താരത്തെ ലോകത്തിനു സമ്മാനിച്ചത്. അന്ന് ആകെ നേടിയ 192 ഗോളുകളിൽ ധ്യാനിെൻറ സ്റ്റിക്കിൽനിന്നാണ് ഭൂരിപക്ഷം ഗോളുകളും പിറന്നത്.\nമൂന്ന് ഒളിമ്പിക്സിൽനിന്നായി (1928, 1932, 1936) മൂന്ന് സ്വർണം, 37 ഗോളുകൾ, മൂന്ന് ഒളിമ്പിക്സ് ഫൈനലിൽ 13 ഗോളുകൾ. 1936ൽ ഇന്ത്യൻ നായകനായി. മൈതാനത്തിെൻറ ഏതു കോണിൽനിന്നും ഗോൾ നേടാനുള്ള അദ്ദേഹത്തിെൻറ കഴിവിനെ എല്ലാവരും പ്രശംസിച്ചിരുന്നു. 1956ൽ പത്മഭൂഷൺ നൽകി രാജ്യം ആദരിച്ചു. ഇന്ത്യൻ ഒളിമ്പിക്സ് അസോസിയേഷൻ 2000ത്തിൽ നൂറ്റാണ്ടിെൻറ കായിക താരങ്ങളെ അവതരിപ്പിച്ചപ്പോൾ മികച്ച പുരുഷ താരമായി തെരഞ്ഞെടുത്തത് ധ്യാൻചന്ദിനെയായിരുന്നു. 1979 ഡിസംബർ മൂന്നിന് ഡൽഹിയിൽ ആ പ്രതിഭ വിടപറഞ്ഞു. ‘ദ ഗോൾസ്’ ആണ് ജീവചരിത്ര ഗ്രന്ഥം.\nദേശീയ കായിക പുരസ്‌കാരങ്ങൾ\nഇന്ത്യൻ കായിക രംഗത്തെ കുതിപ്പുകളെയും നേട്ടങ്ങളെയും ഓർമപ്പെടുത്തിക്കൊണ്ടാണ് ഓരോ കായികദിനവും വരുന്നത്. ദേശീയ കായിക പുരസ്‌കാരങ്ങൾ ഈ ദിവസമാണ് സമ്മാനിക്കുന്നത്. രാജീവ് ഗാന്ധി ഖേൽരത്ന, ദ്രോണാചാര്യ, അർജുന, ധ്യാൻചന്ദ് അവാർഡ് തുടങ്ങിയവയാണ് പ്രധാന കായിക പുരസ്‌കാരങ്ങൾ.\nരാജീവ് ഗാന്ധി ഖേൽരത്ന: ഇന്ത്യൻ കായിക രംഗത്തെ പരമോന്നത പുരസ്‌കാരം. 1991ലാണ് ഈ ഉന്നത കായിക പുരസ്‌കാരം കേന്ദ്രം ഏർപ്പെടുത്തിയത്.\nഅർജുന അവാർഡ്: ഖേൽ രത്നക്ക് ശേഷം ഇന്ത്യയിലെ ഏറ്റവും പ്രധാന കായിക അവാർഡ്. 1961ൽ നൽകിത്തുടങ്ങി.\nദ്രോണാചാര്യ അവാർഡ്: രാജ്യത്തെ മികച്ച കായിക പരിശീലകർക്ക് നൽകുന്ന പുരസ്‌കാരം. 1985ൽ സ്ഥാപിതമായി.\nഈ മൂന്ന് പ്രധാന കായിക പുരസ്‌കാരവും ലഭിച്ച ഏക വ്യക്തിയാണ് ബാഡ്മിൻറൺ ഇതിഹാസവും പരിശീലകനുമായ ഗോപിചന്ദ്.


കയ്റാന ലോക്സഭാ സീറ്റില് ബിജെപിക്കെതിരെ എസ്പി–ആർഎൽഡി സഖ്യം - themediasyndicate\nകയ്റാന ലോക്സഭാ സീറ്റില് ബിജെപിക്കെതിരെ എസ്പി–ആർഎൽഡി സഖ്യം\nന്യൂഡൽഹി : ഉത്തർപ്രദേശിലെ കയ്റാന ലോക്സഭ, നൂർപുർ നിയമസഭാ മണ്ഡലങ്ങളിലേക്കു നടക്കുന്ന ഉപതിരഞ്ഞെടുപ്പുകളിൽ രാഷ്ട്രീയ ലോക്ദളിനൊപ്പം (ആര്‍എൽഡി) ചേർന്നു സമാജ്‌വാദി പാർട്ടിയുടെ പുതിയ പരീക്ഷണം. ഈ തിരഞ്ഞെടുപ്പുകളിൽ സജീവമാകാനില്ലെന്നു ബഹുജൻ സമാജ്‌വാദി പാർട്ടി (ബിഎസ്പി) നിലപാട് പ്രഖ്യാപിച്ച സാഹചര്യത്തിലാണ് ആർഎൽഡിയെ കൂട്ടുപിടിച്ചു എസ്പി പുതിയ നീക്കം നടത്തുന്നത്. ഇരു മണ്ഡലങ്ങളിലും എസ്പി–ആർഎൽഡി സഖ്യം സംയുക്ത സ്ഥാനാർഥിയെ നിർത്തുമെന്നു വിവിധ ദേശീയ മാധ്യമങ്ങൾ റിപ്പോർട്ട് ചെയ്തു.\nസഖ്യചർച്ചകൾക്കായി ആർഎൽഡി വൈസ് പ്രസിഡന്റ് ജയന്ത് ചൗധരി വെള്ളിയാഴ്ച ലക്നൗവിലെത്തിയിരുന്നു. എസ്പി ദേശീയ പ്രസിഡന്റ് അഖിലേഷ് യാദവുമായി അദ്ദേഹം കൂടിക്കാഴ്ച നടത്തുകയും ചെയ്തു. അഖിലേഷ് യാദവിന്റെ വസതിയിൽ അടച്ചിട്ട മുറിയിലായിരുന്നു കൂടിക്കാഴ്ച. മൂന്നു മണിക്കൂറോളം നീണ്ട ചർച്ചയിൽ സഖ്യ സാധ്യതകൾ വിഷയമായതായാണു വിവരം.\nപ്രതിപക്ഷ ഐക്യം വീണ്ടും ഉണ്ടാകേണ്ടതു ലോക്സഭാ തിര‌ഞ്ഞെടുപ്പിൽ അനിവാര്യമാണെന്ന നിലപാടിലാണു മുൻ കേന്ദ്രമന്ത്രി അജിത് സിങ്ങിന്റെ രാഷ്ട്രീയ ലോക്ദൾ. അതേസമയം, മേഖലയിൽ കാര്യമായ സ്വാധീനമുള്ളതിനാൽ സ്വന്തം സ്ഥാനാർഥിക്കു സംയുക്ത പ്രതിപക്ഷം പിന്തുണ നൽകുമെന്ന പ്രതീക്ഷയും ആര്.എല്.ഡിക്ക് ഉണ്ട്. കയ്റാനയിൽ ബിജെപിക്കെതിരെ പ്രതിപക്ഷം പൊതു സ്ഥാനാർഥിയെ നിർത്തുന്നതിനോടാണു കോൺഗ്രസിനും താൽപര്യം. ഈ തിരഞ്ഞെടുപ്പിൽ പാർട്ടികൾ വ്യക്തിഗത മികവു തെളിയിക്കുന്നതിനേക്കാൾ ആവശ്യം ബിജെപിയെ പരാജയപ്പെടുത്തേണ്ടതാണെന്നും കോൺഗ്രസ് കരുതുന്നു.\nഇതോടെ, കയ്റാന ലോക്സഭാ ഉപതിരഞ്ഞെടുപ്പ് യുപിയിലെ പ്രതിപക്ഷ ഐക്യത്തിനു പുതിയ പരീക്ഷണമാകുമെന്ന് ഉറപ്പായി. ബിജെപിയുടെ സിറ്റിങ് സീറ്റിൽ പ്രതിപക്ഷം സംയുക്ത സ്ഥാനാർഥിയെ രംഗത്തിറക്കിയാൽ മത്സരം ആവേശകരമാകുമെന്നാണു വിലയിരുത്തൽ. വ്യാഴാഴ്ചയാണു നാമനിർദേശ പത്രിക സമർപ്പിക്കേണ്ട അവസാന ദിനം. തിരഞ്ഞെടുപ്പ് ചെങ്ങന്നൂർ ഉപതിരഞ്ഞെടുപ്പിനൊപ്പം 28ന്.\nകഴിഞ്ഞതവണ കയ്‌റാനയിൽ രണ്ടാമതെത്തിയത് എസ്പിയാണ്. 2.36 ലക്ഷം വോട്ടിനായിരുന്നു ബിജെപിയുടെ ജയം. നിയമസഭാ തിര‌ഞ്ഞെടുപ്പിൽ കയ്റാനയിലെ അഞ്ചു മണ്ഡലങ്ങളിൽ മൂന്നിൽ കോൺഗ്രസ് രണ്ടാമതെത്തി; ബിഎസ്പിയും എസ്പിയും ഓരോന്നിലും.\nTags: എസ്പി–ആർഎൽഡി സഖ്യംകയ്റാന ലോകസഭസമാജ്‌വാദി പാർട്ടി\nലോക്‌സഭാ തെരഞ്ഞെടുപ്പില് സമൂഹത്തിലെ പ്രമുഖരെ രംഗത്തിറക്കി വോട്ട് പിടിക്കാന് തയ്യാറെടുത്ത് ബി.ജെ.പി\nഅമേരിക്കയിലെ സ്‌കൂളില് വെടിവയ്പ്; വിദ്യാര്‍ഥിക്കും അധ്യാപകനും പരിക്ക്


WhatsApp New Feature: joinable group calls allows users to drop off and rejoin: ഗ്രൂപ്പ് കോളിൽ നിന്ന് പുറത്തുവന്ന ശേഷം വീണ്ടും തിരിച്ചു കയറാനും ഈ ഫീച്ചറിലൂടെ കഴിയും\nUpdated: July 26, 2021 10:04:07 am\nWhatsApp New Feature: joinable group calls allows users to drop off and rejoin: ഗ്രൂപ്പ് വോയ്‌സ്, വീഡിയോ ഗ്രൂപ്പ് കോളുകൾ ആരംഭിച്ച ശേഷം അതിൽ ചേരാൻ സഹായിക്കുന്ന ഫീച്ചർ അവതരിപ്പിച്ചിരിക്കുകയാണ് ജനപ്രിയ മെസഞ്ചർ ആപ്ലിക്കേഷനായ വാട്സ്ആപ്പ്. കോളുകളിൽ നിന്ന് വേണ്ടപ്പോൾ ഇറങ്ങിപ്പോവാനും പിന്നീട് തിരിച്ചുവന്ന് കോളിൽ വീണ്ടും ചേരാനും സഹായിക്കുന്നതാണ് ഈ ഫീച്ചർ.\nജോയിനബിൾ കോൾസ് എന്ന ഫീച്ചർ ആണ് ഇതിനായി വാട്സ്ആപ്പ് പുതുതായി അവതരിപ്പിച്ചത്.\nവാട്സ്ആപ്പിന്റെ ‘Calls’ (കോളുകൾ) എന്ന ടാബിലേക്ക് പോയി ക്ഷണിക്കപ്പെട്ട ഗ്രൂപ്പ് കോളുകളിലേക്ക് ചേരാൻ ഈ ഫീച്ചറിലൂടെ കഴിയും.\nഈ ഫീച്ചറിനൊപ്പം ഒരു പുതിയ കോൾ വിവര സ്‌ക്രീനും വാട്സ്ആപ്പ് അവതരിപ്പിച്ചു. കോളിൽ ആരെല്ലാമുണ്ടെന്ന് കാണാൻ ഉപയോക്താക്കളെ അനുവദിക്കുന്ന ഫീച്ചറാണിത്. കോളിലേക്ക് ക്ഷണിച്ചതും എന്നാൽ കോളിൽ ചേരാത്തതുമായി ആളുകളെയും ഇതിൽ കാണിക്കും.\nRead More: WhatsApp: വാട്സ്ആപ്പിൽ ഇനി എച്ഡി ചിത്രങ്ങളും അയക്കാം; മറ്റു പുതിയ ഫീച്ചറുകളും\n“ജോയിനബിൾ കോളുകൾ ആരംഭിക്കുന്നതിലൂടെ ഒരു ഗ്രൂപ്പ് കോളിന് മറുപടി നൽകുന്നതിന്റെ ഭാരം കുറയ്ക്കുന്നു. മാത്രമല്ല വാട്ട്‌സ്ആപ്പിലെ ഗ്രൂപ്പ് കോളിംഗിലേക്ക് വ്യക്തിഗത സംഭാഷണങ്ങളുടെ സ്വാഭാവികതയും എളുപ്പവും നൽകുന്നു,” വാട്സ്ആപ്പ് ഒരു ബ്ലോഗ് പോസ്റ്റിൽ പറഞ്ഞു.\nവാട്സ്ആപ്പിന്റെ പുതിയ അപ്ഡേറ്റിലാണ് ഈ ഫീച്ചർ ലഭ്യമാവുക.\nനിലവിൽ ഒരു കോളിൽ ചേരാൻ വിട്ടുപോയവർക്ക് വീണ്ടു അവരെ വിളിക്കാൻ ആവശ്യപ്പെടണമായിരുന്നു. എന്നാൽ പുതിയ ഫീച്ചർ വന്നതോടെ ഗ്രൂപ്പ് കോളിനെ കോൾസ് എന്ന ടാബിൽ കാണിക്കും. അതിൽ ടാപ്പ് ചെയ്ത് ആ ഗ്രൂപ്പ് കോളിൽ ചേരാാനവും.\nപഴയ രീതി പ്രകാരം കോളുകളിൽ പിന്നീട് ചേരുന്നതും കോളിനിടെ പുറത്തിറങ്ങി തിരിച്ച് വരുന്നതുമെല്ലാം ബുദ്ധിമുട്ടായിരുന്നു. എന്നാൽ പുതിയ അപ്ഡേറ്റിൽ ഈ ബുദ്ധിമുട്ട് മാറിയിരിക്കുകയാണ്.\nഎപ്പോൾ ഗ്രൂപ്പ് കോളിൽ ചേരണമെന്ന കാര്യം തീരുമാനിക്കുന്നത് ഇപ്പോൾ എളുപ്പമായിരിക്കുകയാണ്. എപ്പോഴാണോ സൗകര്യം അപ്പോൾ ഗ്രൂപ്പ് കോളിൽ ചേരാൻ ഈ ഫീച്ചറിലൂടെ കഴിയും.\nനിലവിലുള്ള കോളിൽ നിന്ന് പുറത്തുപോകേണ്ട ആവശ്യം വന്നാൽ പിന്നീട് തിരിച്ച് വരാനും ഈ ഫീച്ചർ സഹായകമാവുന്നു.\nപുതിയ അപ്ഡേറ്റ് എല്ലാ ആൻഡ്രോയ്ഡ് ഐഒഎസ് ഉപകരണങ്ങളിലും ഉടൻ എത്തും.\nപുതിയ അപ്ഡേറ്റ് പ്രകാരം ഒരു ഗ്രൂപ്പ് കോളിലേക്ക് വരുമ്പോൾ ഉപയോക്താക്കൾക്ക് ഇപ്പോൾ ജോയിൻ, ഇഗ്നോർ (ചേരുക, അവഗണിക്കുക) എന്നീ രണ്ട് ഓപ്ഷനുകൾ കാണാനാകും. ജോയിൻ എന്നത് ക്ലിക്ക് ചെയ്താൽ കോളിലേക്ക് പോകും. ഇഗ്നോർ എന്നതാണെങ്കിൽ ആ കോൾ പിന്നീട് ചേരാവുന്ന വിധത്തി. വാട്സാപ്പിലെ കോൾസ് എന്ന ടാബിൽ കാണാനാവും.\nപിന്നീട് നിങ്ങൾക്ക് ആ കോൾ സ്വീകരിക്കാൻ തോന്നുകയാണെങ്കിൽ വാട്സ്ആപ്പ് തുറന്ന് ആ ടാബിലേക്ക് പോയി കോൾ എടുക്കാം.\nWeb Title: Whatsapp new feature joinable group calls allows users to drop off and rejoin


Hadiya case- Crime branch Enquiry | ഹാദിയ കേസിൽ സത്യസരണിക്കും പോപ്പുലർഫ്രണ്ട് നേതാക്കൾക്കുമെതിരെ ക്രൈംബ്രാഞ്ച് അന്വേഷണത്തിൽ നിർണായക കണ്ടെത്തലുകൾ; മതംമാറ്റൽ കേന്ദ്രത്തിലേക്ക് ഒഴുകുന്ന ഫണ്ടുകളെ കുറിച്ചും സുപ്രധാന വിവരങ്ങൾ ലഭിച്ചു; മുൻ അന്വേഷണ ഉദ്യോഗസ്ഥനെതിരെയും അന്വേഷണ റിപ്പോർട്ടിൽ പരാമർശം; അന്വേഷണം വഴിമുട്ടിയത് അഖിലയെ ആസിയ ആക്കിയ ദമ്മാജ് സലഫി ബന്ധത്തിലേക്ക് അന്വേഷണം എത്തിയപ്പോൾ - MarunadanMalayali.com\nAugust 14, 2017 | 12:21 PM IST | Permalink\nകോഴിക്കോട്: ഹാദിയ കേസിൽ സത്യസരണിക്കും പോപ്പുലർഫ്രണ്ട് നേതാക്കൾക്കുമെതിരെ ക്രൈം ബ്രാഞ്ച് അന്വേഷണത്തിൽ നിർണായക കണ്ടെത്തലുകൾ. നേരത്തേ ഹാദിയ കേസ് അന്വേഷിച്ച പെരിന്തൽമണ്ണ ഡി.വൈ.എസ്‌പി എംപി മോഹനചന്ദ്രനെതിരെയും ക്രൈംബ്രാഞ്ച് അന്വേഷണ റിപ്പോർട്ടിൽ പരാമർശം. ഹൈക്കോടതി ഉത്തരവ് പ്രക്രാരമാണ് സംസ്ഥാന ക്രൈംബ്രാഞ്ച് സംഘം ഹാദിയ കേസ് അന്വേഷിക്കുന്നത്. കോട്ടയം വൈക്കം സ്വദേശി അഖില മതംമാറി ഹാദിയയായ സംഭവത്തിൽ അച്ഛൻ അശോകൻ നൽകിയ പരാതിയിൽ ഹൈക്കോടതി വിധി പുറപ്പെടുവിച്ചാണ് സമഗ്ര അന്വേഷണത്തിനായി സംസ്ഥാന ഡി.ജി.പിക്ക് ഹൈക്കോടതി നിർദ്ദേശം നൽകിയത്.\nമതപരിവർത്തന സംഘങ്ങളെ കുറിച്ചും കേന്ദ്രങ്ങളെ കുറിച്ചും അന്വേഷിക്കാൻ കോടതി ഉത്തരവിട്ടിരുന്നു. ഏറെ വിവാദമായ മതം മാറൽ കേസായിരുന്നു അഖില ഹാദിയ സംഭവം. കേസിൽ വാദം കേൾക്കുന്ന കാലയളവിലാണ് കൊല്ലം സ്വദേശിയും എസ്.ഡി.പി.ഐ പ്രവർത്തകനുമായ ഷെഫിൻ ജഹാനുമായി ഹാദിയയുടെ വിവാഹം നടന്നത്. ഈ സംഭവത്തിൽ, ഹാദിയയുടെ സംരക്ഷകരായിരുന്ന പോപ്പുലർ ഫ്രണ്ട് നേതാവ് സൈനബ ടീച്ചർക്കെതിരെയും കേസ് വിധിയിൽ പരാമർശമുണ്ടായിരുന്നു. വിവാഹിതയായ ഹാദിയയെ ഭർത്താവിനൊപ്പം വിടാതിരുന്നതും, യുവതിയുടെ താൽപര്യത്തിന് വിരുദ്ധമായി അച്ഛന്റെയും അമ്മയുടെയും ഒപ്പം വിട്ടതും കേസ് വിധി ഏറെ ചർച്ചയാക്കി.\nഹൈക്കോടതി വിധിക്കെതിരെ ഷെഫിൻ ജഹാൻ സുപ്രീം കോടതിയെ സമീപിച്ചിരുന്നു. എന്നാൽ കേസ് ഫയൽ എൻ.ഐ.എക്ക് കൈമാറണമെന്നും ഇതിനെ എതിർത്ത ഷെഫിൻ ജഹാനെ കോടതി വിമർശിക്കുകയുമുണ്ടായി. എൻ.ഐ.എ യെ സംശയിക്കുന്നതെന്തിനാണ് എന്നായിരുന്നു സുപ്രീം കോടതി ചോദിച്ചത്. നിലവിൽ സംസ്ഥാന ക്രൈംബ്രാഞ്ച് സംഘത്തിന്റെ അന്വേഷണം നടന്നു വരികയാണ്. ഇതുവരെയുള്ള അന്വേഷണത്തിൽ ഹാദിയ, ഹാദിയയെ മതം മാറ്റിയ ശേഷം സംരക്ഷണം നൽകിയ സൈനബ ടീച്ചർ, മത പഠനം നടത്തിയ മഞ്ചേരിയിലെ സത്യസരണി അധികൃതർ എന്നിവരെ ചോദ്യം ചെയ്തു. സത്യസരണി മാനേജർ മമ്മൂട്ടി ഹാജിയെ ക്രൈംബ്രാഞ്ച് ദിവസങ്ങളോളം ചോദ്യം ചെയ്തിട്ടുണ്ട്. ഇയാളുടെ സാമ്പത്തിക ഇടപാടുകൾ, സത്യ സരണിയിലേക്ക് എത്തുന്ന സാമ്പാത്തിക ഉറവിടങ്ങൾ എന്നിവയെ കുറിച്ചുള്ള അന്വേഷണത്തിൽ നിർണായക വിവരങ്ങൾ ലഭിച്ചതായാണ് വിവരം. പോപ്പുലർ ഫ്രണ്ട് വനിതാ വിഭാഗം ദേശീയ നേതാവ് സൈനബ ടീച്ചറുടെ കോട്ടക്കലിലെ വീട്ടിൽ ക്രൈംബ്രാഞ്ച് സംഘം റെയ്ഡ് നടത്തി. മതപരിവർത്തനം നടത്തുന്നവരെ ഇവിടെ ഒളിവിൽ താമസിപ്പിച്ചിരുന്നതായും അന്വേഷണ സംഘം കണ്ടെത്തി.\nഅതേസമയം, ആരുടെയും നിർബന്ധ പ്രകാരമല്ല മതം മാറിയതെന്നാണ് ഹാദിയ മൊഴി നൽകിയിട്ടുള്ളത്. എന്നാൽ അഖില, സത്യസരണിയിൽ വെച്ച് ഹാദിയ ആകും മുമ്പ് ആസിയ എന്ന പേര് സ്വീകരിച്ച് ഇസ്ലാം മത വിശ്വാസിയായിരുന്നതായി അന്വേഷണത്തിൽ കണ്ടെത്തി. എന്നാൽ ഈ സംഭവങ്ങളെ കുറിച്ച് അന്നത്തെ അന്വേഷണ ഉദ്യോഗൻ പെരിന്തൽമണ്ണ ഡിവൈഎസ്‌പി അന്വേഷിച്ചില്ലെന്നത് ക്രൈംബ്രാഞ്ച് സംഘം പരിശോധിക്കുന്നുണ്ട്. ഈ സംഭവം ചൂണ്ടിക്കാട്ടി നേരത്തേ ഹൈക്കോടതി ഡിവൈഎസ്‌പിക്കെതിരെ രൂക്ഷ പരാമർശങ്ങൾ നടത്തിയിരുന്നു.\nമകളെ മതം മാറ്റിയ ശേഷം ആട് മെയ്‌ക്കാൻ വിദേശത്തേക്ക് കൊണ്ടു പോകാൻ പദ്ധതിയുണ്ടെന്നായിരുന്നു പിതാവ് അഷോകന്റെ പരാതി. ആട് മെയ്‌ച്ച് ജീവിക്കാൻ രാജ്യം വിടാൻ പദ്ധതിയുണ്ടായിരുന്നതായി ഹാദിയ അഛനുമായി സംസാരിക്കുന്ന ശബ്ദ സന്ദേശം പുറത്തു വന്നിരുന്നു. ഇത് വിശദമായി ക്രൈംബ്രാഞ്ച് പരിശോധിച്ചു വരികയാണ്. സത്യസരണിക്കു മുമ്പായി അഖില മറ്റൊരു മത പരിവർത്തനത്തിന് വിധേയമായതായാണ് ക്രൈംബ്രാഞ്ചിന്റെ കണ്ടെത്തൽ. കേസിലെ ഏറെ നിർണായകമായ ആട് മെയ്‌ക്കൽ കടത്ത് ആരോപണം ആദ്യ മതം മാറ്റവുമായി ബന്ധപ്പെട്ടതാണ്. എന്നാൽ ആദ്യ മതം മാറ്റവുമായി ബന്ധപ്പെട്ട അന്വേഷണം ഇപ്പോൾ വഴിമുട്ടിയ നിലയിലാണ്. അഖിലയെ ആദ്യം മതം മാറ്റിയ ഫസൽ മുസ്തഫ, ഭാര്യ ഷെറിൻ ഷഹാന, കസിൻ ഷാനിബ് എന്നിവർ മുൻ അന്വേഷണ ഉദ്യോഗസ്ഥനു മുമ്പാകെ ഇവരുടെ മൊഴി നൽകിയിരുന്നു. ഇതിൽ വിശദമായ അന്വേഷണമൊന്നും അന്ന് നടത്തിയില്ല. ഹൈക്കോടതി വിധിയിൽ മൂവരുടെയും ദുരൂഹത നിറഞ്ഞ സാന്നിദ്ധ്യം പരാമർശിച്ചിരുന്നു. എന്നാൽ ഈ സമയം വിദേശത്തായിരുന്ന ഇവർ ഇതുവരെ തിരിച്ച് നാട്ടിലെത്തിയിട്ടില്ല. ഇവരെ കസ്റ്റഡിയിലെടുത്ത് ചോദ്യം ചെയ്താലെ ഹാദിയ കേസിന്റെ ആരോപണങ്ങളുടെ ചുരുളഴിയുകയുള്ളൂ. ക്രൈംബ്രാഞ്ച് അന്വേഷണവും വഴിമുട്ടുന്നത് ഇവിടെയാണ്.\nഇന്ത്യയെ ദാറുൽ കുഫ്‌റായി കാണുകയും ഭരണഘടനയും തെരഞ്ഞെടുപ്പും അംഗീകരിക്കാതിരിക്കുകയും, ഒരു മുസ്ലീമിന് ഇവിടെ നിന്നും പലായനം (ഹിജ്‌റ ) നിർബന്ധമാണെന്നും വിശ്വസിക്കുന്ന ദമ്മാജ് സലഫിസ്റ്റുകളാണ് ഹാദിയയെ ആദ്യം മതം മാറ്റിയവരെന്ന് നേരത്തെ മറുനാടൻ മലയാളി പുറത്ത് വിട്ടിരുന്നു. ഇവരെ കേന്ദ്രീകരിച്ചാണ് നിലവിൽ ക്രൈംബ്രാഞ്ച് അന്വേക്ഷണം നടക്കുന്നത്. എന്നാൽ മൂവരെയും ചോദ്യം ചെയ്യാൻ അന്വേഷണ സംഘത്തിന് സാധിച്ചിട്ടില്ല.\n2015, സെപ്റ്റംബറിൽ എറണാകുളത്ത് വച്ചായിരുന്നു അഖിലയെ 'കലിമ' ചൊല്ലിക്കൊടുത്ത് ആദ്യം മതം മാറ്റിയത്. വിദേശത്തേക്ക് കടന്ന് ആടിനെ മെയ്‌ച്ച് ജീവിക്കുകയെന്ന ആശയം ഹാദിയക്ക് കിട്ടിയതും ഫസൽ മുസ്തഫയിൽ നിന്നായിരുന്നു. എന്നാൽ, ഹാദിയ കേസിൽ ഫസൽ മുസ്തഫയ്ക്കും ഭാര്യ ഷെറിൻ ഷഹാന, ഷാനിബ് എന്നിവർക്കുമുള്ള പങ്ക് വ്യക്തമാക്കുകയോ അന്വേഷിക്കുകയോ ചെയ്തില്ലെന്നത് മുൻ അന്വേഷണത്തിൽ ഏറെ ദുരൂഹത വർദിപ്പിക്കുന്നതായിരുന്നു. ഇവരെ കുറിച്ച് പൊലീസിന്റെ കേസ് ഡയറിയിൽ പറയുന്നുണ്ടെങ്കിലും വ്യക്തമായി അന്വേക്ഷിക്കുകയോ ഫോൺ ഡീറ്റൈൽസ് പരിശോധിക്കുകയോ ചെയ്തില്ലെന്ന് ഹൈക്കോടതി തന്നെ നിരീക്ഷിച്ചിരുന്നു. മാത്രമല്ല, ഫസൽ മുസ്തഫയെ കുറിച്ച് ഹാദിയയും കേസിൽ ഇടപെട്ട സൈനബ ടീച്ചറും അടക്കമുള്ളവർ മറച്ചുവെച്ചത് എന്തിനെന്നും കോടതി സംശയത്തോടെ ചോദിച്ചിരുന്നു.\n2015 സെപ്റ്റംബറിൽ നടന്ന ഈ മതം മാറ്റത്തിനു ശേഷമാണ് അഖില ആസിയ എന്ന പേര് സ്വീകരിച്ചതെന്ന് ഹൈക്കോടതി വിധിയുടെ 56 )ം പേജിൽ പറയുന്നുണ്ട്. എന്നാൽ 2016 ൽ സത്യസരണിയിൽ എത്തിയത് മുതലുള്ള കാര്യങ്ങൾ മാത്രമാണ് കേസിൽ ഇടപെട്ട പോപ്പുലർ ഫ്രണ്ട് അടക്കം പറയുന്നത്. പിന്നീട് സത്യസരണിയിൽ വെച്ച് മത പരിവർത്തനം നടത്തിയാണ് ഹാദിയ എന്ന പേര് സ്വീകരിച്ചത്. നേരത്തെ മതം മാറ്റിയ ദമ്മാജ് സലഫികളുമായി ഏതെങ്കിലും തരത്തിൽ ബന്ധമുണ്ടെന്നോ, ഇല്ലെന്നോ പോപ്പുലർ ഫ്രണ്ട് വ്യക്തമാക്കിയിരുന്നില്ല.\n2016 ജനുവരി 6നായിരുന്നു ഹാദിയയുടെ പിതാവ് അശോകൻ മകളെ കാണാനില്ലെന്ന് കാണിച്ച് ആദ്യം പെരിന്തൽമണ്ണ പൊലീസിൽ പരാതി നൽകിയത്. ആഗസ്റ്റിൽ അശോകൻ ഹൈക്കോടതിയെ സമീപിക്കുകയും ചെയ്തു. എന്നാൻ ഇതിന്റെയെല്ലാം മുമ്പ് 2015ൽ തന്നെ അഖില ഇസ്ലാം മതത്തിലേക്ക് മാറി ആസിയ എന്ന പേര് സ്വീകരിച്ചതായി കോടതി വിധിയിൽ പറയുന്ന കാര്യം കേസിന്റെ പ്രധാന ഭാഗമാണ്. ഇതു ചുറ്റിപ്പറ്റിയാണ് ഇപ്പോഴത്തെ ക്രൈംബ്രാഞ്ച് അന്വേഷണം. ഏറ്റവും ഒടുവിൽ എൻ.ഐ.എ അന്വേഷണത്തിലേക്ക് എത്തുന്നതും ഈ സാഹചര്യത്തിലാണ്.\nകണ്ണൂർ തലശ്ശേരി സ്വദേശിയാണ് കോടതി വിധിയിൽ പറയുന്ന 24 കാരനായ ഫസൽ മുസ്തഫ. ദമ്മാജ് സലഫിസ്‌ററായി ജീവിതം നയിക്കുന്ന ഫസൽ മുസ്തഫ ചെറുപ്രായത്തിൽ തന്നെ നിരവധി വിദേശ രാജ്യങ്ങൾ സന്ദർശിച്ചിട്ടുണ്ട്. സമ്പന്നനായ ഫസലിന് എറണാകുളം അടക്കമുള്ള നഗരത്തിൽ ഫ്‌ളാറ്റുകളുണ്ട്. കേരളത്തിൽ നിന്ന് ഐ എസി (ഇസ്ലാമിക്ക് സ്റ്റേറ്റ് )ൽ ചേർന്നവരിൽ ചിലരുമായി അടുത്ത ബന്ധമുണ്ടായിരുന്നു. കാസർകോട് നിന്നും ഐഎസിൽ ചേർന്ന അബ്ദുൽ റാഷിദ് അബ്ദുള്ളയോടൊപ്പം ശ്രീലങ്കയിലെ ദാറുൽ ഹദീസിൽ ഫസലും ഉണ്ടായിരുന്നു. മാത്രമല്ല, ഇസ്ലാമിക്ക് സ്റ്റേറ്റിലേക്ക് പലായനം ചെയ്ത മലയാളികളെ നേരിട്ട് അറിയാവുന്ന ആളുകൂടിയാണ് ഫസൽ മുസ്തഫ. ഫസലിന്റെ വീട്ടുകാരും രക്ഷിതാക്കളും മലേഷ്യയിൽ താമസക്കാരാണ്. വിദേശ യാത്രകളും ദുരൂഹത നിറഞ്ഞ ജീവിതവും കാരണം കണ്ണൂരിലെ ഉന്നത പൊലീസ് ഉദ്യോഗസ്ഥർ ഫസൽ മുസ്തഫയെ പല തവണ മുമ്പ് ചോദ്യം ചെയ്തിട്ടുണ്ട്. തലശേരി അറബി കോളേജിൽ പഠിച്ച ഷെറിൻ ഷഹാനയാണ് ഫസലിന്റെ ഭാര്യ. കസിൻ ഷാനിബും ദമ്മാജ് സലഫിസ്റ്റാണ്.\nഫസൽ മുസ്തഫ, ഷെറിൻ ഷഹാന ദമ്പതികൾ നേരത്തെ പെരിന്തൽമണ്ണ ഡി.വൈ.എസ്‌പിക്ക് നൽകിയ മൊഴി ഇങ്ങനെയാണ്: ഭാര്യ ഷെറിൻ ഷഹാനയുടെ കസിൻ ഷാനിബും അഖിലയും ചാറ്റിലൂടെ പരിചയപ്പെട്ടു. പിന്നീട് ഷാനിബ് ദമ്പതികൾക്ക് അഖിലയെ പരിചയപ്പെടുത്തി. ഇസ്ലാമിനെ കുറിച്ചും മതം മാറുന്നതിനെ കുറിച്ചും ഇവർ നിരന്തരം സംസാരിച്ചു. എറണാകുളത്ത് വെച്ച് ഇതിന് മുമ്പ് രണ്ട് തവണ കാണുകയും ചെയ്തു. പിന്നീടാണ് എറണാകുളം കലൂരിൽ വെച്ച് ചില ഖുർആൻ വചനങ്ങൾ ( ശഹാദത്ത് കലിമ ) ചൊല്ലിക്കൊടുത്ത് ഇസ്ലാം സ്വീകരിപ്പിച്ചത്. ഷെറിൻ ഷഹാന പല പേരുകളും നിർദേശിച്ചെങ്കിലും ആസിയയെന്ന് തെരഞ്ഞെടുക്കുകയായിരുന്നു. ഈ ദിവസം ദമ്പതികളുടെ കാറിലായിരുന്നു കോട്ടയം വൈക്കത്തെ അഖിലയുടെ വീട്ടിനു മുന്നിൽ തിരിച്ചെത്തിച്ചത്. പിന്നീട് നിരന്തരം ഫോണിലൂടെ അഖിലയുമായി ബന്ധപ്പെട്ടിരുന്നു. ഇതിനിടക്ക് അഖിലയുടെ സഹപാഠികളായ ജസീന, ഫസീന എന്നിവരുമായി ഫസൽ മുസ്തഫയും ഭാര്യയും ബന്ധപ്പെടുകയും സംസാരിക്കുകയും ചെയ്തു. 2016ൽ ഷെറിൻ ഷഹാന അഖിലയെ ബന്ധപ്പെട്ടപ്പോൾ പറഞ്ഞത് മതം പഠിക്കാൻ ഒരു സ്ഥാപനത്തിലേക്ക് പോകുന്നുവെന്ന്. മതം പഠിക്കാൻ മംഗലാപുരത്തേക്ക് വരാൻ ഷെറിൻ ആവശ്യപ്പെട്ടപ്പോൾ ആലോചിച്ച് പറയാമെന്ന് അഖില പറഞ്ഞു. ഇതിനു ശേഷം വിളിച്ചപ്പോൾ അഖിലയെ ഫോണിൽ കിട്ടിയില്ലെന്നും പിന്നീട് ബന്ധപ്പെടാൻ സാധിച്ചിട്ടില്ലെന്നുമാണ് ദമ്പതികൾ നൽകിയ മൊഴിയിൽ പറഞ്ഞത്.\nപൊലീസ് കോടതിയിൽ നൽകിയ കേസ് ഡയറിയിൽ ഇക്കാര്യം പറയുന്നുണ്ട്. മൊഴി കേൾക്കുകയല്ലാതെ അത് ശരിയാണോയെന്ന് അന്വേഷിക്കാത്തത് എന്തുകൊണ്ടെന്നായിരുന്നു കോടതിയുടെ ചോദ്യം. ദമ്പതികൾ നിരന്തരം അഖിലയുമായി സംസാരിച്ച ഫോൺ സംഭാഷണങ്ങൾ, ചാറ്റ് ഡീറ്റൈൽസ്, ഇവരുടെ ജീവിത പശ്ചാത്തലം, അഖിലക്ക് വിദേശത്ത് പോകാനുള്ള പ്രേരണ, ഷാനിബുമായുള്ള ബന്ധം തുടങ്ങിയ കാര്യങ്ങളെ പറ്റിയൊന്നും പൊലീസ് അന്വേഷിച്ചിരുന്നില്ല. ഇത് ഹൈക്കോടതി പ്രത്യേകം പരാമർശിച്ചിരുന്നു.\nആട് ജീവിതത്തെ പറ്റി അച്ഛൻ അശോകനോടും മകൾ പറയുകയും ഇസ്ലാമിലേക്ക് ക്ഷണിക്കുകയും ചെയ്തിരുന്നു. ഇത് മനസിലാക്കിയാണ് അശോകൻ കോടതിയെ സമീപിച്ച് ആടിനെ മെയ്‌ച്ച് ജീവിക്കാൻ മകളെ സിറിയയിലേക്ക് കടത്തുന്നു എന്നും പരാതി ഫയൽ ചെയ്തത്. കേസ് അന്വേഷിച്ച പെരിന്തൽമണ്ണ ഡിവൈഎസ്‌പി ഇതുസംബന്ധിച്ച് അന്വേഷിക്കാതിരുന്നത് ഗുരുതത വീഴ്ചയാണെന്ന് ഹൈക്കോടതി നിരീക്ഷിച്ചിരുന്നു. ഈ സാഹചര്യത്തിലാണ് ഇത് പരിശോധിക്കാനും കേസ് വിശദമായി അന്വേഷിക്കുന്നതിനും ഡിജിപിയെ ചുമതലപ്പെടുത്തിയത്. ഡിജിപിയുടെ മേൽനോട്ടത്തിലാണ് ഇപ്പോൾ ക്രൈംബ്രാഞ്ച് അന്വേഷണം നടക്കുന്നത്. ക്രൈംബ്രാഞ്ച് സംഘത്തിന്റെ അന്വേഷണ റിപ്പോർട്ട് ഉടൻ കൈമാറും.


ഔഡി A8 L EMI കാൽക്കുലേറ്റർ - A8 L മോഡലിന്റെ ലോൺ EMI കണക്കു കൂട്ടാം\nഹോം » കാറുകള് » ഔഡി » A8 L » EMI Calculator\nഔഡി A8 L EMI\nഔഡി A8 L മോഡലിന്റെ കാർ ലോൺ EMI ഓൺലൈനിൽ തിരയുകയാണോ? വിഷമിക്കേണ്ട, ഞങ്ങളുടെ കാർ ലോൺ EMI കാൽക്കുലേറ്റർ ഉപയോഗിച്ച് പ്രതിമാസ കാർ ലോൺ EMI എളുപ്പം കണക്കു കൂട്ടാം. കാർ വായ്പാ തുക (ഓൺറോഡ് വിലയുടെ 80 ശതമാനം), പലിശനിരക്ക് (10.5 %), വായ്പാ കാലാവധി (5 വർഷം) എന്നീ ക്രമത്തിലാണ് EMI കാൽക്കുലേറ്റർ പ്രവർത്തിക്കുന്നത്. സ്കെയിൽ അല്ലെങ്കിൽ ടെക്സ്റ്റ് ബോക്സ് മുഖേന കാർ വായ്പാ തുക, ബാങ്ക് പലിശനിരക്ക്, വായ്പാ കാലാവധി എന്നിവയിൽ മാറ്റങ്ങൾ വരുത്താം. EMI കണക്കുകൂട്ടാൻ ആദ്യം ബ്രാൻഡ് തിരഞ്ഞെടുക്കണം. ശേഷം മോഡൽ, വകഭേദം, നഗരം എന്നിവ ഡ്രോപ് ഡൗണ് മെനു ഉപയോഗിച്ച് തിരഞ്ഞെടുക്കാം. ഇന്ത്യയിലെ വാഹന വായ്പകളുമായി ബന്ധപ്പെട്ടുള്ള പതിവു സംശയങ്ങൾക്ക് കാർ ലോൺ FAQ പേജ് സന്ദർശിക്കാം.\nSelect Model A6 A8 L Q2 Q8 RS Q8 RS7 Sportback A8 L\nഔഡി A8 L 55 TFSI


"സാറാണ് സാറേ സാറ്...''; ജഡ്ജി വിരമിച്ചപ്പോള് പൊലീസുകാന്‍റെ വികാരനിര്‍ഭര കുറിപ്പ്\nKochi, First Published 8, Nov 2019, 5:01 PM\n2011ലാണ് ചിദംബരേഷിന്‍റെ സുരക്ഷാ ഉദ്യോഗസ്ഥനായി സുള്‍ഫിഖാന് റാവുത്തര് ചുമതലയേല്‍ക്കുന്നത്. അതിന് ശേഷം തന്‍റെ കുടുംബകാര്യങ്ങളിലടക്കം ശ്രദ്ധപുലര്‍ത്തുന്ന വ്യക്തിത്വമായിരുന്നു ചിദംബരേഷിനെന്ന് സുള്‍ഫിഖാന് പറയുന്നു\nകൊച്ചി: രാജ്യതലസ്ഥാനമായ ദില്ലിയില് പൊലീസും അഭിഭാഷകരും നേര്‍ക്കുനേര് പോരാടുമ്പോള് കേരളത്തില്‍നിന്ന് പൊലീസും ജഡ്ജിയും തമ്മിലെ ബന്ധത്തെക്കുറിച്ചുള്ള ഫേസ്ബുക്ക് പോസ്റ്റ് ചര്‍ച്ചയാകുന്നു. കേരള ഹൈക്കോടതി ജഡ്ദി വി ചിംദബരേഷ് വിരമിച്ചപ്പോള് സുരക്ഷാ ജിവനക്കാരനായ സുള്‍ഫിഖാന് റാവുത്തറാണ് ഫേസ്ബുക്കില് കുറിപ്പെഴുതിയത്. സുപ്പീരിയര് ഓഫിസര് എങ്ങനെയായിരിക്കണമെന്നതിന് ഉദാഹരണമാണ് ചിദംബരേഷെന്ന് അദ്ദേഹം എഴുതി.\nസാറാണ് സാറേ സാറ്...എന്നാണ് ചിദംബരേഷിനെ വിശേഷിപ്പിച്ചിരിക്കുന്നത്. ഞാനുമൊരു ഫ്ലാസ്ക് (വ്യക്തികളുടെ സുരക്ഷാ ജീവനക്കാരെ ഫ്ലാസ്ക് എന്നാണ് പൊലീസുകാര്‍ക്കിടയില് കളിയാക്കി വിളിക്കുക) എന്ന തലക്കെട്ടോടെയാണ് ചിദംബരേഷുമായുള്ള ബന്ധം സുള്‍ഫിഖാന് വിവരിച്ചത്. 2011ലാണ് ചിദംബരേഷിന്‍റെ സുരക്ഷാ ഉദ്യോഗസ്ഥനായി സുള്‍ഫിഖാന് ചുമതലയേല്‍ക്കുന്നത്. അതിന് ശേഷം തന്‍റെ കുടുംബകാര്യങ്ങളിലടക്കം ശ്രദ്ധപുലര്‍ത്തുന്ന വ്യക്തിത്വമായിരുന്നു ചിദംബരേഷിനെന്ന് സുള്‍ഫിഖാന് പറയുന്നു.\nഎല്ലാ ആഘോഷത്തിനും അവധി നല്‍കും. കുട്ടികളെയും ഭാര്യയെയും മറ്റുള്ളവരെയും സ്വന്തം കുടുംബം പോലെയാണ് ജഡ്ജി പരിഗണിച്ചിരുന്നതെന്നും അവരുടെ ആരോഗ്യകാര്യത്തിലും പഠനത്തിലും ശ്രദ്ധിച്ചിരുന്നെന്നും സുള്‍ഫിഖാന് പറയുന്നു.\nകഴിഞ്ഞ 8 വർഷത്തെ എന്‍റെ ഔദ്യോഗിക ഡ്യൂട്ടി എറണാകുളത്തെ പോലീസുകാർ സാധാരണ പറയാറുള്ളത് പോലെ ഫ്ലാസ്ക്കിന്‍റേതായിരുന്നു. പി.എസ്.ഒ ഡ്യൂട്ടിയ്ക്ക് കളിയാക്കി പറയുന്നതാണ് ഫ്ലാസ്ക്ക് എന്ന്. എന്‍റെ 15 വർഷ സർവീസിനിടക്ക് ഒരാളോടൊപ്പം മാത്രമാണ് ഞാൻ പി എസ് ഒ ഡ്യൂട്ടി ചെയ്തത്. അത് ബഹു: ജസ്റ്റിസ് വി.ചിദംബരേഷ് സർ അവർകൾക്കൊപ്പം ബാച്ച്മേറ്റ്സ് ആയ കൂട്ട്കാരൊക്കെ കാണുമ്പോൾ നിർത്താറായില്ലേട ഈ ഫ്ലാസ്ക്ക് പണി എന്ന കളിയാക്കി ചോദിക്കുമ്പോൾ കൂടുതൽ ഇഷ്ടത്തോടെ അദ്ദേഹത്തോടൊപ്പം ചേർന്ന് നിൽക്കാനാണ് ഞാൻ തയ്യാറായത്.\nഅതിന് കാരണമേറെ. 2011 നവംബറിലാണ് ഞാൻ സാറിനൊപ്പം ചേരുന്നത്. അന്ന് മുതൽ ഇന്ന് വരെ ഞങ്ങളുടെ അനുഭവങ്ങളിൽ ഒരു ജഡ്ജ്ജിന്‍റെ ആലാങ്കാരിക പരിവേഷമൊന്നുമില്ലാതെ തുറന്ന മനസോടെ ഒരു ഗൃഹനാഥന്‍റെ കുപ്പായമാണദ്ദേഹം അണിഞ്ഞിരുന്നത്. കൂടുതൽ സുരക്ഷിതമായ ഒരു ഗൃഹാഗംമായി ഞാനും.\nവ്യക്തിപരവും സാമൂഹിക പരവും കുടുംബപരവുമായ എല്ലാ കാര്യങ്ങളും കൃത്യതയോടെ ചോദിച്ച് മനസിലാക്കുന്നതിന് പ്രത്യക ശ്രദ്ധ ചൊലുത്തുന്ന ഒരു ഓഫീസർ എന്നത് പ്രത്യേകം പറയണം. തിരുമാനങ്ങളിലും അഭിപ്രായങ്ങളിലും ആർക്കും മുന്നിൽ വഴങ്ങാതെ സ്വന്തം നിലപാടിലൂന്നി നിൽക്കാൻ വിരമിക്കൽ ദിവസം വരെ അദ്ദേഹം ശ്രദ്ധിച്ചിരുന്നു. ചെറിയ ചെറിയ കാര്യങ്ങൾ സൂഷ്മതയോടെ ശ്രദ്ധിക്കുകയും വിലയിരുത്തുകയും ചെയ്തു .കൂടെ ഉള്ള സ്റ്റാഫുകളെ കുറിച്ച് മറ്റുള്ളവരുടെ അഭിപ്രായം സ്വീകരിക്കില്ല. ഗൃഹനാഥനായ ഒരു ഓഫീസർ എങ്ങനെയാകണമെന്നതിനു ഉത്തമ മാതൃകയാണ് എന്‍റെ സർ.. ഒരു ഓഫീസർ ഇങ്ങനെയായിരുന്നു എന്ന് പറഞ്ഞാൽ വിശ്വസിക്കാൻ മറ്റുള്ളവർക്കിത്തിരി പ്രയാസമായിരിക്കും. ഇങ്ങനെയായിരുന്നു കഴിഞ്ഞ 8 വർഷവുമെന്‍റെ സർ .\nഅധികാര പരിധികളുടെ ചിന്തകളെല്ലാം മാറ്റി വെച്ച് തുറന്ന ഹൃദയത്തോടെ സമൂഹിക ചുറ്റുപാടുകളെ നോക്കി കാണാനുള്ള സാറിന്‍റെ മനസ് അടുത്തറിഞ്ഞവർക്ക് വിസ്മയമാണ്. എന്‍റെ ജീവിതത്തിലെ പ്രതിസന്ധി ഘട്ടത്തിൽ ശക്തമായ കരുതലും പിന്തുണയുമാണ് സാറിൽ നിന്ന് ലഭിച്ചത്. പൊതു വിഷയങ്ങളിലും സാമൂഹിക വിഷയങ്ങളിലും കൂടുതൽ താല്പര്യം കാണിച്ചിരുന്നു. അവയെ കുറിച്ച് വസ്തുതാപരമായ നിരീക്ഷണങ്ങൾ നടത്തിയിരുന്നു. അഭിപ്രായങ്ങൾ പറഞ്ഞിരുന്നു.സത്യം തുടിക്കുന്നതും ആഗ്രഹിക്കുന്നതുമായ നിരവധി വിത്യസ്ത വിധിന്യായങ്ങളുടെ ഉടമ.പൊതു സമൂഹവും മാധ്യമങ്ങളും വലിയ രീതിയിൽ ചർച്ച ചെയ്ത വിധിന്യായങ്ങൾ നിരവധി.\nആവശ്യങ്ങൾ ഒന്നും നടക്കാതിരുന്നിട്ടില്ല. ആഘോഷ ദിവസങ്ങളെല്ലാം കുടുംബത്തോടൊപ്പം കഴിയാൻ അവസരം നല്കുന്നതിന് അദ്ദേഹം പ്രത്യേകം താല്പര്യം കാണിച്ചു. പറയാനും കേൾക്കാനും ഒരു തടസവുമില്ലാത്ത ഓഫിസർ. സാധാരണ "കൊച്ചമ്മമാർ " എന്നാണ് ഓഫിസർമാരുടെ ഭാര്യമാരെ ഒഴിവ് സമയ നുണപറച്ചിലിൽ പറയാറ്. പക്ഷേ ഞങ്ങളുടെ മാഡത്തെ പറ്റി തമാശയ്ക്ക് പോലും അങ്ങനെ പറയേണ്ടി വന്നിട്ടില്ല. അത്രയ്ക്ക് ശ്രദ്ധ ഞ്ഞങ്ങളുടെ കാര്യത്തിൽ കാട്ടിയിരുന്നു. അതി രാവിലെ ബെഡ് കോഫി തയ്യാറാക്കി കൊണ്ട് തന്ന് തുടങ്ങി ഞങ്ങളുടെ ക്ഷേമത്തിന് ആവശ്യമായതെല്ലാം ചെയ്തു തന്നു. ഞങ്ങൾക്ക് ഒരു കുറവും വരാതിരിക്കാൻ പ്രത്യേകം ശ്രദ്ധിച്ചു. ആവശ്യങ്ങൾ അറിഞ്ഞ് ചെയ്തു തന്നു. സ്നേഹവാത്സല്യങ്ങളുടെ നിറകുടം സാറിന്‍റെ അച്ഛൻ, കാർത്തിക്, ഗോവിന്ദ് മാഡത്തിന്‍റെ അച്ഛൻ , അമ്മ ഇവരൊക്കെ ഞങ്ങളെ കുടുംബാംഗത്തെ പോലെയാണ് ചേർത്ത് നിർത്തിയത്.\nസാറിനൊപ്പം ചേരുമ്പോൾ അവിടെ ഉണ്ടായിരുന്ന സഹപ്രവർത്തകർ പ്രൈവറ്റ് സെക്രട്ടറി ജയലക്ഷ്മി മാഡം. മാഡം നല്കിയ പിന്തുണയെന്നും ഹൃദയത്തിൽ സൂക്ഷിക്കും. മാഡം പ്രോമോഷനായ ശേഷം വന്ന ഷാജി സർ, പേഴ്സണൽ അസി. ദീപ, പ്രിയ പോലീസ് സുഹൃത്തുക്കളായ രഘു, സന്തോഷ്, ജിജിമോൻ തുടർന്ന് വന്ന് എന്നെ ഏറ്റവും കുടുതൽ സഹിച്ച പ്രിയപ്പെട്ട അനുജൻ പി. പ്രവീൺ. ഒരു ജേഷ്ഠന്‍റെ ആവശ്യങ്ങൾക്ക് നല്കുന്ന എല്ലാ പരിഗണനയും നല്കി ഒരു ബുദ്ധിമുട്ടും പറയാതെ എല്ലാ സഹായങ്ങളും വിട്ടുവീഴ്ച്ചകളും നല്കി ഒപ്പം ചേർന്ന് നിന്ന പ്രവീൺ, റിസേർച്ച് അസിസ്റ്റന്റ് അരുൺ, ഡ്രൈവർമാരായ മുരളി, ഷൈൻ, അഗസ്റ്റിൻ, ഇടവേളകളിൽ വന്നു പോയ പ്രിയ കൂട്ട് കാരായ ഡ്രൈവർമാർ പ്രത്യേകിച്ച് ബിജുമോൻ കുടാതെ ഓർമ്മയുള്ള ഒട്ടേറെ മുഖങ്ങൾ, മറ്റ് കോടതി ഡ്രൈവർമാർ പി എസ് ഒ മാർ എസ്ക്കോട്ട് പ്രദീപ് ചേട്ടൻ, വടിമാരായിരുന്ന ബിജു, രാമനാരായൺ തുടർന്ന് വന്ന മജ്നു പാർട്ട് ടൈം മായ ചേച്ചി, സേതു ചേട്ടൻ, ശിവകുമാർ, സുനിൽ ചേട്ടൻ ഇവരൊക്കെ ഈ കാലഘട്ടത്തിലെ മറക്കാനാകത്ത മുഖങ്ങളാണ്.\nകൂടുതൽ വിശദികരണമൊ ആലങ്കാരികതയോ ആവശ്യമില്ലാതെ ബഹു: ഹൈക്കോടതിയിലെ ഏതൊരാൾക്കും നല്ല അഭിപ്രായം മാത്രമുള്ള ഞങ്ങളുടെ സ്വന്തം സർ ഇന്ന് ഔദ്യോഗിക കുപ്പായത്തോട് വിട പറയുന്നു.സർവ്വിസിൽ നിന്നും വിരമിക്കുന്നു.വാസനിക്കുന്ന വസന്തത്തിന്റെ 8 വർഷങ്ങക്ക് ഇന്ന് വിരാമം. എക്കാലവും ഓർത്തിരിക്കാൻ ഒട്ടേറെ അനുഭവങ്ങൾ സമ്മാനിച്ച നന്മ നിറഞ്ഞ സാറിന് എല്ലാ നന്മകളും.ഒരു മേൽ ഉദ്യോഗസ്ഥനെങ്ങനെ ആയിരിക്കണം എന്ന് എക്കാലവും സാറിനെ നോക്കി എനിക്ക് പറയാനാവും. സാറ് ആണ് സാറേ സർ....\nസിവിൽ പോലീസ് ഓഫീസർ\nLast Updated 8, Nov 2019, 5:10 PM\njudge V Chitambaresh


name of the relative should be disclosed; AC Moideen denies K Surendran's allegation | ഏത് ബന്ധു? ബന്ധുവിന്റെ പേര് വെളിപ്പെടുത്തണം; കെ സുരേന്ദ്രന്റെ ആരോപണം തള്ളി എസി മൊയ്തീൻ - Malayalam Oneindia\nUpdated: Sat, Jul 24, 2021, 17:44 [IST]\nതിരുവനന്തപുരം; കരുവന്നൂർ സർവ്വീസ് സഹകരണ ബാങ്ക് തട്ടിപ്പിന് പിന്നിൽ ബന്ധുവിന് പങ്കുണ്ടെന്ന ബിജെപി സംസ്ഥാന അധ്യക്ഷൻ കെ സുരേന്ദ്രന്റെ ആരോപണം നിഷേധിച്ച് മുൻ മന്ത്രി എസി മൊയ്തീൻ. കേസിലെ പ്രതികളിൽ തന്റെ ബന്ധുക്കളില്ല. ഏത് ബന്ധുവാണ് തട്ടിപ്പില് ഇടപെട്ടതെന്ന് പേര് വ്യക്തമാക്കാൻ സുരേന്ദ്രൻ തയ്യാറാകണമെന്നും എസി മൊയ്തീൻ പറഞ്ഞു.\nപ്രതി ബിജു കരീമിനെ തനിക്ക് അറിയില്ല. തനിക്ക് മൂന്ന് സഹോദരൻമാരും നാല് സഹോദരിമാരുമാണുള്ളത്. അവരെ കുറിച്ചെല്ലാം മാധ്യമങ്ങൾക്ക് വിശദമായി അന്വേഷിക്കാം. ഏതെങ്കിലും ബന്ധുക്കൾക്ക് തട്ടിപ്പിൽ പങ്കുണ്ടെങ്കിൽ സർക്കാരിന് അന്വേഷിക്കാമെന്നും എസി മൊയ്തീൻ പറഞ്ഞു. ബിജെപി കാടടച്ച് വെടിവെയ്ക്കുകയാണെന്നും മൊയ്തീൻ ആരോപിച്ചു.\nഎസി മൊയ്തീൻ്റെ ബന്ധുക്കളാണ് തട്ടിപ്പിന് പിന്നിലെ ബുദ്ധികേന്ദ്രങ്ങളെന്നായിരുന്നു കെ സുരേന്ദ്രൻ ആരോപിച്ചത്. സിപിഎം നിയന്ത്രണത്തിലുള്ള 106 സഹകരണബാങ്കുകളിൽ തട്ടിപ്പ് നടന്നിട്ടുണ്ട്. കരുവന്നൂർ ബാങ്കിലെ നിക്ഷേപകർ തിരഞ്ഞെടുപ്പ് പ്രചരണത്തിന് ബാങ്കിലെ പണം ഉപയോഗിച്ചെന്ന് പറഞ്ഞതിനെ കുറിച്ച് തിരഞ്ഞെടുപ്പ് കമ്മീഷൻ അന്വേഷിക്കണം. തിരഞ്ഞെടുപ്പ് അട്ടിമറിക്കാൻ സിപിഎം സഹകരണ ബാങ്കിലെ കള്ളപ്പണം ഉപയോഗിച്ചതിനെതിരെ ബിജെപി കമ്മീഷനെ സമീപിക്കുമെന്നും സുരേന്ദ്രൻ പറഞ്ഞിരുന്നു.\nഅതിനിടെ കരുവന്നൂര് ബാങ്ക് തട്ടിപ്പ് കേസ് പ്രതി ബിജു കരീമിനൊപ്പം മന്ത്രി നിൽക്കുന്ന ചിത്രങ്ങൾ പുറത്തുവന്നിട്ടുണ്ട്. പ്രതികളുടെ ഭാര്യമാര്‍ക്ക് പങ്കാളിത്തമുള്ള സൂപ്പര് മാര്‍ക്കറ്റ് ഉദ്ഘാടനം ചെയ്തത് എസി മൊയ്തീനായിരുന്നു.\nബിഗ് ബോസ് ഫിനാലേയിൽ തുടരില്ലേ?ഒടുവിൽ പ്രക്ഷേകരോട് ആ വാർത്തയുമായി ഡിംപൽ.. പങ്കിട്ട് തിങ്കൾ ഭാൽ\nthrissur ac moideen\nname of the relative should be disclosed; AC Moideen denies K Surendran's allegation